Datasets:

mbazaNLP

/

kinyarwanda_monolingual_v01.0

like 0

Follow

Mbaza NLP 46

NBA: Nikola Jokić yabaye umukinnyi w’umwaka. Jokić yahigitse Shai Gilgeous-Alexander wa Oklahoma CIty Thunder na Luka Dončić wa Dallas Mavericks. Muri uyu mwaka, uyu Munya-Serbia yabarirwaga gutsinda amanota 26, rebound 12 no gutanga imipira icyenda yavuyemo andi manota kuri buri mukino. Yabaye umukinnyi wa kabiri kandi wasoje shampiyona isanzwe yaratsinze amanota arenga 2000, rebound 900 n’imipira 700 yavuyemo andi manota. Nyuma yo kwegukana iki gihembo, Jokić yatangaje ko ari ibihe atazibagirwa. Ati “Ni ibihe bidasanzwe ntekereza ko nzahora nibuka mu buzima bwanjye bwose. Navuga ko ari umurage nzasiga nyuma yo gusoza gukina.” Jokić yiyongereye kuri Larry Bird, Magic Johnson na Moses Malone begukanye iki gihembo inshuro eshatu. Ni mu gihe mu mateka Kareem Abdul-Jabbar ariwe ugifite inshuro nyinshi zigera kuri zirindwi, Michael Jordan na Bill Russell bagifite inshuro eshanu, mu gihe Wilt Chamberlain na LeBron James bacyegukanye inshuro enye. Nikola Jokić ni umwe mu bakinnyi bakomeje kwitwara neza muri NBA

Nyarugunga: Abanyamuryango ba FPR Inkotanyi bahuriye mu gitaramo ‘Ikirezi kirese ibyiza’ (Amafoto & Video). Ku mugoroba w’ejo ku wa Gatanu tariki 07 Kamena 2024, abanyamuryango ba FPR Inkotanyi mu Murenge wa Nyarugunga mu Karere ka Kicukiro mu Mujyi wa Kigali bahuriye mu gitaramo, bishimira ibyiza bagezeho. Igitaramo cyitabiriwe na Minisitiri Dr Uwamariya Valentine, umunyamuryango wo muri Nyarugunga, Mutsinzi Antoine, Chairperson w’Umuryango mu Karere ka Kicukiro, Mugunga William Vice Chairperson n’abandi bayobozi b’Umuryango mu byiciro byihariye. Igitaramo cyaranzwe no guha abana amata, abanyamuryango bacinya akadiho babifashijwemo na Senderi International Hit mu rwego rwo kwishimira ibyo bagezeho. Tumukunde Monica, Chairperson w’Umuryango FPR Inkotanyi mu Murenge wa Nyarugunga, asobanura ko cyari igitaramo cy’ibigwi n’imihigo. Cyari kigamijwe kurebera hamwe ibyagezweho muri manifesito y’imyaka 7 irangiye no kwakira imihigo y’utugari. Asobanura ko igitaramo cyiswe ‘Ikirezi kirese ibyiza’. Igihugu bakigereranya nk’ikirezi, gisobanura ko igihugu kirese ibyiza cyagezeho. Ibyo igihugu kirese, Tumukunde avuga ko harimo umutekano, amahoro, iterambere, imiyoborere myiza hakubiyemo byinshi bigaragaza igihugu kimaze kugeraho. Mu Murenge wa Nyarugunga wishimira ibyo wagezeho birimo kuba waratuje imiryango 33 itishoboye igatuzwa mu nzu zigera kuri 30. Ati: “Buri nzu yari ihagaze miliyoni 65, ibyo byakozwe n’abanyamuryango bo muri Nyarugunga.” Abana bari barataye ishuri barigaruwemo, ikindi nuko muri buri Mudugudu hubatswe Urugo mbonezamikurire (ECD). Abanyamuryango ba FPR Inkotanyi bishimira ko biyubakiye imihanda aho batuye kuko ngo bashoboye kwishyura 30%. Umujyi wa Kigali ubongereraho 70% by’amafaranga yari akenewe kugira ngo biyubakire imihanda yo muri karitsiye. Tumukunde, Chairperson w’Umuryango FPR Inkotanyi mu Murenge wa Nyarugunga, akomeza avuga ko bavuguruye santeri z’ubucuruzi ziri hirya no hino mu Murenge. Ati: “Hirya no hino mu Murenge wacu hagiye havugururwa ku buryo iyo ugeze Nyarugunga ubona isura y’indi itandukanye n’iyo wabonaga muri iyo myaka ishize.” Igikorwa cyo kwitegura gutora umukandida w’Umuryango FPR, Tumukunde yabwiye Imvaho Nshya ko nta gushidikanya bafite kuko ngo abaturage biteguye gushyigikira umukandida wabo. Ati: “Nyarugunga nkuko twiyemeje twese tuzatora 100% kandi umukandida wacu nta n’umwe muri Nyarugunga utazatora umukandida wacu.” Habineza Patience, Umunyamuryango wa FPR Inkotanyi utuye mu Mudugudu w’Akindege mu Kagari ka Kamashashi, yishimira ko ku myaka 20 ye agiye gutora bwa mbere. Yabwiye Imvaho Nshya azatora neza agamije gukomeza gushyigikira ibyo u Rwanda rwagezeho. Avuga ati: “Umusaza udafite mituweli aramwishyurira, buri wese yiyumva nk’umunyarwanda kuko yaciye amacakubiri yimakaza ubumwe.” Kasande Judith utuye mu Kagari ka Rwimbogo na we avuga ko hari byinshi abona igihugu kimaze kugeraho bityo ko yiteguye gushyigikira umukandida wabo. Chairperson w’Umuryango FPR Inkotanyi mu Karere ka Kicukiro, Mutsinzi Antoine, yasabye abanyamuryango kuzitabira amatora y’Umukuru w’Igihugu ndetse n’ay’Abadepite azaba tariki 15 Nyakanga 2024. Mutsinzi yasabye abanyamuryango kuzitabira ibikorwa byo kwamamaza umukandida w’Umuryango FPR Inkotanyi kuko bizeye nta gushidikanya ko azagaragara ku rutonde ntakuka rw’abakandida Perezida ruzatangazwa tariki 14 Kamena 2024. Mugunga William, Vice Chairperson w’Umuryango FPR Inkotanyi mu Karere ka Kicukiro, asobanura ko ibiyikubiyemo muri manifesto bikurikizwa cyangwa bigashyirwa mu bikorwa na Guverinoma mu gihe Umutwe wa Politiki utsinze amatora. Yavuze ko hari byinshi byagezweho mu Karere ka Kicukiro bishimira, aho bubatse imihanda nko mu i Tunda, Ibitaro bya Masaka, Ibitaro bya Gisirikare bya Kanombe byaguwe n’ibindi. Akomeza agira ati: “Ubu turishimira ibyagezweho mu myaka 7 ishize. Masaka hagiye kubakwa uruganda ruzajya rutunganya imyanda yo mu ngo. Hari amatwi anshyira ko hari umuhanda uzubakwa kuva mu Giporo, Kanombe, Nyarugunga ugakomereza i Masaka.” Bishimira ko u Rwanda rwayoboye Umuryango w’ibihugu bivuga icyongereza ndetse n’umuryango w’ibihugu bivuga igifaransa. Yagaragaje ko ikibuga cya Criket cya Gahanga cyubatswe muri iyi manda y’imyaka 7. Mu gitaramo cyiswe ‘Ikirezi kirese ibyiza’ abayobozi b’imidugudu n’utugari mu rwego rw’Umuryango FPR Inkotanyi bashimiwe uruhare rwabo mu bukangurambaga bakora mu banyamuryango. Amafoto & Video: Kayitare J.Paul

Sitball: Ubudage bwegukanye igikombe cy’isi butsinze u Rwanda ku mukino wa nyuma. Ikipe y’Ubudage yari yaratsinzwe n’u Rwanda ku mukino wa nyuma w’igikombe cy’isi cyaherukaga kubera muri Uganda muri 2010, yirinze gukora ikosa iryo ariryo ryose, kuko yatwaye igikombe idatsinzwe umukino n’umwe. Umukino wa nyuma wahuje u Rwanda n’Ubudage wari ku rwego rwo hejuru, kuko iminota 14 yagenewe umukino yarangiye amakipe yombi anganya amanota, hongerwaho iminota itandatu, nayo irangira amakipe anganya amanota, maze hitabazwa indi minota ibiri yarangiye Ubudage bufite amanota 49 kuri 47 y’u Rwanda, maze Ubudage buhita bwegukana igikombe. Byari ku nshuro ya kabiri muri iryo rushanwa Ubudage bwari butsinze u Rwanda kuko no mu mikino y’amajonjora yahuje amakipe yose ako ari arindwi yari yitabiriye irushanwa, Ubudage bwari bwatsinze u Rwanda nabwo harimo ikinyuranyo cy’amanota abiri (30-28). Nyuma yo kwitwara neza mu mikino y’amajonjora, Ubudage bwageze muri ½ cy’irangiza aribwo buri ku mwanya wa mbere, u Rwanda ruri ku mwanya wa kabiri, Ubusuwisi ku mwanya wa gatatu, naho Uganda iri ku mwanya wa kane. Ayo makipe ane niyo yakinnye ½ cy’irangiza, maze u Rwanda rusezerera Ubusuwisi ku manota 28-22, naho Ubudage busezerera Uganda ku manota 31-17. Umwanya wa gatatu uhwanye n’umudari wa Bronze wegukanywe n’Ubusuwisi, nyuma yo gutsinda Uganda amanota 38-32. Kapiteni w’ikipe y’u Rwanda, Vuningabo Emile, yavuze ko ikipe y’Ubudage ari ikipe ikomeye ku buryo yabagoye cyane ugereranyije n’uko yari imeze muri 2010, ubwo bayitsindaga ku mukino wa nyuma, avuga ko yiyongereyemo abakinnyi bashya kandi bakomeye ku buryo byabagoye cyane guhangana nabo. Vuningabo avuga ko, agendeye ku kuntu amakipe yitwaye , asanga irushanwa ry’igikombe cy’isi rimaze kugera ku rwego rwo hejuru, avuga ko bagiye gukomeza kwitoza cyane ku buryo bazajya mu mikino ‘Paralympique’ y’ubutaha, kuko barimo gusaba ko n’umukino wa sitball washyirwa mu mikino Paralympique. Yves Heinig, umukinnyi w’Umudage wahawe igikombe cy’umukinnyi witwaye neza mu irushanwa, yavuze ko ikipe y’u Rwanda yabagoye cyane, ndetse ngo ntabwo biyumvishaga ko bashobora kuyitsinda cyane ko yari yarabatsinze mu gikombe cy’isi cyaherukaga. Igikombe cy’uyu mwaka cyitabiriwe n’ibihugu birindwi harimo u Rwanda rwakiriye iyo mikino, u Burundi, Uganda, Kenya, Repubulika iharanira Demukarasi ya Congo, Ubusuwisi ndetse n’Ubudage bwegukanye igikombe. Theoneste Nisingizwe

Imibereho ya Perezida Kagame yafasha buri wese kutagira aho ahurira na ‘stress’. Perezida Paul Kagame yatanze inama z’uburyo abantu bakwirinda ‘Stress’ [umunaniro wo mu mutwe] kandi bakagira imibereho myiza, agendeye ku byo yifashisha bisanzwe biranga imibereho ye, nko gukora siporo, gufungura amafunguro akwiye, kuruhuka no gutuza. Muri iyi minsi bamwe bakunze kuvuga ko bagira umunaniro wo mu mutwe [Stress] kubera akazi kenshi ndetse n’ibindi bibazo by’imibere. Perezida Paul Kagame yatanze inama z’uburyo abantu bakwirinda ‘Stress’ [umunaniro wo mu mutwe] kandi bakagira imibereho myiza, agendeye ku byo yifashisha bisanzwe biranga imibereho ye, nko gukora siporo, gufungura amafunguro akwiye, kuruhuka no gutuza. Muri iyi minsi bamwe bakunze kuvuga ko bagira umunaniro wo mu mutwe [Stress] kubera akazi kenshi ndetse n’ibindi bibazo by’imibereho ya buri munsi. Umukuru w’u Rwanda avuga ko hari n’abitera uwo munaniro, ku buryo “umuntu agira stress nta n’aho iturutse.” Ariko ko n’abafite ako kazi hari n’abagaragaza ko bakarimo cyane ariko umusaruro ntugaragare. Yatanze urugero rw’abo mu nzego za Leta batuzuza inshingano neza, kandi akababona bahora mu kazi. Ati “Nkababaza nti ‘ariko se ko mbona buri gihe koko muba muri ku kazi, ndetse mutaruhuka bikanakugaragaraho ko mutaruhuka, hanyuma ‘ni ibihe wakoze byatumye udakora ibi, kandi nibwiraga ko ari byo bya ngombwa bibanza?” Akomeza agira ati “Ubwo bikakwereka ko kugaragara ko ukora, ntabwo bivuze ko ukora, cyangwa se ntibivuze ko ukora ibyo ukwiye gukora. Ahenshi rero ni aho stress ituruka.” Perezida Paul Kagame yitanzeho urugero rw’uburyo yirinda uwo munaniro, yavuze ko amenya inshingano ze n’uburyo zisumbana, ku buryo ahera ku zikomeye. Ati “Naho iyo ugiye gufata iki ugafata iki…nta musaruro ariko uvanamo stress. Ariko iyo ukora ikintu ndetse iki wakigeraho kikakugora ukabona ko nta bundi buryo, ukaba ugishyize ku ruhande gacye ugashaka ibya ngombwa byari bibuze, ukajya ku bindi.” Uburyo akoresha Perezida Paul Kagame avuga kandi ko hari ibindi birwanya Stress, nko gukora imyitozo ngororamubiri, uko yaba imeze kose, yaba iyo kugenda ndetse n’izindi nko kubaka umubiri. Yavuze ko ikindi ari ukumenya uko umuntu agaburira umubiri we. Ati “Gufungura buri kintu cyose, ugafata ibi, ugafata ibi…burya inda utagaburiye igira ubuzima bwiza kurusha iyo wagaburiye ibibi.” Avuga ko hari n’abandi bahitamo kunywa inzoga mu nda itarimo ibiryo, ubwabyo bikaba ari bibi kurushaho, akibaza impamvu umuntu yabona amafaranga yo kugura inzoga ariko ntabone ayo kugura amafunguro. Avuga ko hari abashobora kugira ibyago byo kuba bagira stress ku buryo n’iyo baba bakurikije izi nama zose, yabageraho. Ati “wahuye n’ibyago udafitiye ubushobozi bubibuza kuba, ibyo byatera umuntu stress, ariko hari ibintu bimwe bizwi wagira gutya ugashyira ku ruhande bikakugabanyiriza stress. Ni ukuruhuka, ni ugukora siporo…” Akomeza avuga ko kuri we ibi abyubahiriza, ati “Siporo ndayikora, mpitamo ibyo mfungura, ntabwo mpfa gufungura ibibonetse byose, n’ibi bisembuye byica abantu ntabwo…cyeretse umunsi mukuru cyangwa naje iwawe, nshobora gufata ikirahure kimwe…” Akomeza agira ati “Ibindi, akazi kanjye, ndagakora uko mbishoboye ariko ngira n’umwanya wo kuruhuka, nkajya muri izo siporo cyangwa nkaganira n’abantu, nkabona umwanya w’umuryango wanjye.” Yavuze ko ikindi ari ukuba umuntu yamenya gutuza kabone nubwo yaba afite ikibazo kimureba, “ugatuza, ugatangira gutekereza ko uri bukore ibyo ushoboye, ibyo udashoboye urashaka ukundi ubigira.”

The Importance of Financial Supervision. Whether you have a small or perhaps large organization, the success of your small business will depend on how you manage finances. To do this, you should make sure your enterprise has plenty of funds available to procure daily operations and for expansion. In addition to this, you should make sure your company can be using money efficiently. Including the use of earnings to broaden coverage and acquire additional businesses. Additionally, it includes ensuring your company contains the cash accessible for purchasing raw materials and other expenses. There are several types of financial control, depending on the market you manage in. Some of the common types include expenditure decisions, gross decisions, and financing decisions. Each of these decisions involves analyzing potential investments and choosing methods to best use the funds readily available. Financial control also includes making sure every single department is functioning within a funds. This is important as it helps to ensure that every department results in your business vision and strategy. Fiscal management also helps to evaluate risks and be sure your company is normally adhering to statutory requirements. A well-managed organization will have a strong balance sheet and excellent books of accounts. This will help the organization to achieve it is financial goals and maximize the long-term profits. You may want to consider taking insurance to protect against potential lawsuits or perhaps risks. Economic management will involve making essential decisions regarding the allot; deliver; hand out; disseminate; ration; apportion; assign; dispense of money. This includes https://finadministration.com/generated-post/ determining the combo of financial debt and equity. A healthy balance of these two elements will ensure your company’s fiscal health.

Rusizi: Batunguwe na bagenzi babo babaremeye ibya 7,000,000 Frw. Mu baremewe n’abaturage bagenzi babo harimo imiryango 12 itagiraga aho irambika umusaya nyuma yo gusenyerwa n’ibiza mu Murenge wa Gashonga Akarere ka Rusizi, yahawe amabati 300 n’inzugi. Hari abandi bahawe harimo inka 18, ndetse n’abana bo mu miryango 23 babaga mu mirire mibi bahabwa ibibafasha kuyivamo, ndetse hakaba n’abandi baturage 18 bahawe inka muri gahunda ya Girinka. Byabereye mu giterane ngarukamwaka Rwanda Shima Imana cyateguer ku kubatanye bw’amatorero atandukanye ku Cyumweru tariki ya 21 Mutarama 2024. Umunyamabanga Nshingwabikorwa w’Umurenge wa Gashonga, Nyirangendahimana Mathilde yabwiye Imvaho Nshya ko mu ntangiriro z’umwaka, amadini n’amatorero asanzwe akora ibikorwa nk’ibi. Bateranira hamwe bagashimira Imana ibyo yakoreye igihugu mu mwaka utambutse birimo n’imiyobrere myiza n’umutekano, iterambere n’ibindi byiza byagezweho, bakayiragiza n’undi mwaka mushya batangiye. Gitifu Nyirangendahimana yagize ati: “Muri uyu mwaka, turashima Imana ko ikomeje kuturindira ubuyobozi bwiza yaduhaye burangajwe imbere n’Umukuru w’Igihugu Paul Kagame, tukayishimira umutekano dufite, tunayisaba gukomeza kuturindira Igihugu n’uyu mwaka n’indi izawukurikira.” Yakomeje ati: “Twanaboneyeho gufasha abafite ibibazo binyuranye, aho abaturage ubwabo mu bushobozi bwabo, ubuyobozi bw’amadini n’amatorero, amashuri, amavuriro n’abandi bafatanyabikorwa bacu bakusanyije inkunga yo kubafasha.” Twagiramungu Jean Bosco, wabanaga ukubiri na bamwe mu bana be nyuma yo gusenyerwa n’ibiza umwaka ushize, yishimiye ko agiye gusubirana n’abo batabanaga nyuma yo kubona isakaro. Ati: “Mfite umugore n’abana batanu. Umwaka ushize nasenyewe n’ibiza mbura aho mba n’abo bana bose, 3 mbacumbikishiriza ukwabo abandi 2 mbacumbikana aho nabaga. Nahoraga mpangayitse. Aya ni amahirwe akomeye kuko ngiye kuba mu nzu y’amabati 25, ako kanguyeho kubera ibiza kari ak’amabati 8 tukakabamo turi abantu 7.” Mukahigiro Thérèse ubana na nyina umubyara n’abana be babiri yasigiwe n’umugabo wamutaye mu myaka itanu ishize, yahawe inka avuga imyato Perezida Kagame washyizeho iyo gahunda ikomeje gukura benshi mu  bukene. Anamushimira gushyiraho ubwisanzure mu gusenga, amadini n’amatorero agahuriza hamwe, akagira n’icyo akorera abatishoboye. Ati: “Ndishimye cyane kuko ngiye kubona ifumbire n’amata mu bihe biri imbere. N’umugabo wantaye niyumva ko nywa amata, mpinga nkeza kubera ifumbire ngiye kubona, ndahamya ko atazabura kungarukira. Turashimira cyane Perezida Kagame washyizeho ibi byose. Tumuri inyuma, ntizamutererana mu guteza uRwanda rwacu imbere.” ,Niyonsaba Jeanne d’Arc Uhagararaiye Inama y’Igihugu y’Abagore akanaba n’Umujyanama mu Karere ka Rusizi, yashimiye buri wese witanze ngo abagiraga icyo babuze giteza imbere imibereho yabo bakibone. Ati: “Byose biragera ikirenge mu cya Nyakubahwa Perezida wa Repubulika wifuriza Abanyarwanda twese imibereho myiza. Turashimira buri wese wagize icyo yigomwa kugira ngo imiryango yararaga rwantambi ibone aho iba, abana bagwingiye bave muri ubwo bugwingire, abatabonaga amata bayabone.” Ikibazo cy’abatagira aho baba, barimo n’abasenyerwa n’ibiza mu Karere ka Rusizi, ubuyobozi buvuga ko gikomeje kuba ingorabahizi, ariko gishobora gukemurwa ku bufatanye n’abaturage bose muri gahunda ya ‘Tujyanemo’. Uhagarariye Ihuriro ry’Amadini n’Amatorero akorera mu Murenge wa Gashonga, Rév.past. Hakizimana Gaston, yavuze ko bazakomeza gutanga uruhare rwabo nk’abakozi b’Imana, kuko umuntu udafite aho aba cyangwa ubayeho nabi cyane kumubwira ijambo ry’Imana ari ukurushywa n’ubusa.

p. 189) abyita inege ngenga aho agaragaza imyandikire yazo agira ati: Inyajwi y'amagambo ho,ko,mo,yo iba ndende iyo [ ..• ] "; RALC (2019) nayo ibyita inege, mu myandikire y'Ikinyarwanda bakabyita ibinyazina ngenga ndangahantu. Abandi babyita imigereka ndangahantu, ibinyazina ngenga cyangwa ibinyazina ndangahantu. Aya mazina yose rero kuba bayita ibintu bimwe usanga atera urujijo rwinshi. 1.2.2. Uburyo byitiranwa n'andi magambo bisa ariko bidahuje umumaro Mu kwerekana uru rujijo ndifashisha ingero z'amagambo ateye kimwe ariko imimaro igatandukana Sigaho (have) # siigaho (siiga amavuta ahantu ) Wanyitayeho ( wagira ngo ni ukwifata ukijugunya kuri nge) Guhitamo (gutoranya) # guhitamo (kunyura mu nzira/ muryango) Kuburizamo (gutuma ikintu kitaba) # kuburizamo (gufata ikintu ukagihisha mu kindi) Kurekeraho (guhagarika gukora) # kurekeraho (kugumisha ikintu ahantu) Ngushimiye byimazeyo. (wakwibaza niba ari ahantu yikuye agashirayo) Kuramo iyo myenda. (wakwibaza niba ari imyenda yo kwambara bakora mu kintu runaka) Izo ngero zose ziragaragaza urujijo kubera ko amwe ni inshinga ubwazo zitagira inshoza yo kuvuga ahantu, naho izindi zifitemo iyo nshoza. Ikigaragara rero ni uko aya magambo atari mu bwoko bumwe. 1.2.3. Urujijo ku buryo bw'imisesengurirwe Mu gusesengura amagambo dushingira ku bwoko bwayo, tukareba niba asesengurwa cyangwa adasesengurwa. Usanga urujijo ruboneka muri ubu bwoko bw°amagambo bamwe bakavuga ko asesengurwa abandi bakavuga ko adasesengurwa. Ibi biterwa no kwitiranya aya magambo asa ariko adakora kimwe. Ibinyazina ndangahantu ubusanzwe birasesengurwa bikagira indangasano n'igicumbi (RS+C). Ibi bivugwa hashingiwe ku nyito y'ikinyazina (reba Bizimana, 1998, p. 185). Ingero: Niho ngiye. => ho: ha-o Ni mo ninjiye. =>mo:mu-o Yagiyeyo. =a-a-gi-ye-i-o zagiyemo =zi-a-gi-ye- mu-o Nk'uko bigaragara kuri izo ngero zo hejuru, ubu bwoko bw°amagambo burasesengurika bukagira uturemajambo tubiri: indangasano n'igicumbi, ari byo bituma yitwa ibinyazina ngenga ndangahantu. 1.2.4. Urujijo mu isanisha Coupez (1980) agaragaza ko hari urujijo cyane mu isanisha. Avuga ko amagambo aranga ahantu ashobora gusanishwa muri ngenga zitandukanye n'iz'amagambo yasimbuye. Ingero: Mvuye ku mugezi: mvuyeyo (byari mu nteko ya 17 none byisanishije mu ya 19.) Mu nzu mo / ho nari ndi (muri izo nteko zombi 16 na 18 birisanisha). Kuri iyi nteruro bikunze kwitiranywa n'ivangandimi. Ku ishuri niho mvuye. (ikinyazina ho kisanishije mu nteko ya 16) Byakagombye kuba "ku ishuri ni ko mvuye" ariko byakumvikana nk'aho interuro ari nyobyamvugo. Urujijo rugaragara ni uko utamenya inteko nyirizina yo gusanishirizamo ubu bwoko bw'ibinyazina, hakaba n'ibyisanisha mu zindi nteko zitari iz'amagambo zasimbuye nk'uko ibindi binyazina byisanisha mu nteko z'amazina bisimbura. 1.3. Uburyo bwo gukuraho urujijo Nk'uko bigaragara, ubushakashatsi butandukanye bwarakozwe ariko ntibwasesenguye neza imiterere y'aya magambo aranga ahantu mu Kinyarwanda kuko hakirimo urujijo rwinshi. N'ababikozeko nti bigeze bagaragaza itandukaniro hagati y' amagambo aranga ahantun' andi ateye nka yo kandi ataranga ahantu koko ari byo byatumye badahuriza ku nyito imwe y'ayo magambo ndetse no kuyatandukanya bikabagora. Ntitwakwicara ngo dutuze twumve ko mu rurimi hari ibibazo birimo kandi tubona ngo twumwe ko ntacyo twakora, ahubwo aya magambo akeneye gukorwaho ubushakashatsi bwinshi butandukanye kugira ngo uru rujijo rukurweho. Ni muri uru rwego mbona ko bimwe mu rujijo rwakemuka mu buryo bukurikira: Indangahantu ku / kuri, mu / muri na i byakwitwa indangahantu mu gihe birimo kwerekana ahantu / akarere cyangwa igice cy'ahantu gusa. Ingero: Agiye ku isoko. Bavuye mu nzu. Atuye kuri Base. Akorera i Huye. Ayandi magambo asa nka yo ariko ataranga ahantu agashakirwa izina ryayo. Ubushakashatsi burafunguye ngo bikorweho. Ingero: Nanyuze ku bantu benshi bicaye. (Wanyuze kuri ba nde?) Yavuze ko atazongera gusoma ku nzoga. (inzoga si ahantu ahubwo ni ikintu.) Sekuru ataratabaruka yariraga ku mbehe. (ntibyumvikanisha ahantu ahubwo ni ikintu ari na yo mpamvu mu kubaza babaza ngo : « yariraga ku ki? ») Turi mu kinyejana cya makumyabiri na rimwe. (Ikinyejana si ahantu.)

Kazungu Denis yavuze impamvu yatumye yica abakobwa urw’agashinyaguro. Kazungu Denis ukurikiranyweho ibyaha 10 by’ubwicanyi yakoreye mu Karere ka Kicukiro yagejejwe imbere y’Urukiko rw’Ibanze rwa Kicukiro atangira kuburanishwa ku ifunga n’ifungurwa ry’agateganyo.Mu gitondo cyo kuri uyu wa Kane, tariki ya 21 Nzeri 2023, ni bwo Kazungu yagejejwe imbere y’urukiko.Ku rukiko mu buryo budasanzwe,abashinzwe umutekano wa Perezida ni bo basakaga abantu, kwinjira byasabaga kwerekana ikarita y’akazi, kandi imbere mu rukiko abantu bicaraga ku myanya ibaze.Mu rukiko,Kazungu yari acecetse gusa yajyaga anyuzamo agahindukira akareba abantu bitabiriye urubanza.Kazungu utari ufite umwunganira mu mategeko yavuze ko yifuza ko iburanisha ku ifunga n’ifungurwa ry’agateganyo ribera mu muhezo kuko yemera ko ngo hari ibyaha yakoze bikomeye adashaka ko binyura mu itangazamakuru.Yagize ati “Hari ibyaha nakoze bikomeye ntashaka ko byumvikana mu itangazamakuru kandi ntashaka ko bikwirakwizwa kugira ngo bibe byagira uruhare mu kuyobya sosiyete.”Umucamanza yabajije Ubushinjacyaha icyo butekereza kuri iki cyifuzo cya Kazungu, buvuga ko nta shingiro gifite.Umucamanza yanzuye ko iburanisha ku ifunga n’ifungurwa ry’agateganyo ribera mu ruhame.Ubwo yari abajijwe icyamuteraga kwica abantu urw’agashinyaguro akanabashyingura, Kazungu yabwiye Urukiko ko impamvu yishe abo yishe yabazizaga ko bamwanduje Sida ku bushake.Abajijwe icyo avuga ku busabe bw’Ubushinjacyaha bw’uko yafungwa iminsi 30, yabwiye urukiko ati “izamu ni iryanyu ryo gufata umupira cyangwa ukabaca mu ntoki”.Ntiyigeze atangaza amazina y’abantu yishe gusa yavuze ko hari abo yibuka nka Eliane Mbabazi, Françoise na Eric Turatsinze.Kazungu amaze kwemera ibyo aregwa, mu rukiko umugore ukuze yavugije induru, arataka aririra umwana we avuga ko Kazungu yishe.Ibyaha Kazungu akurikiranyweho birimo Ubwicanyi buturutse ku bushake, Iyicarubuzo, gukoresha undi imibonano mpuzabitsina ku gahato, guhisha umurambo w’undi muntu, gukoresha ibikangisho n’itwarwa n’ifungiranwa ry’umuntu.Akurikiranyweho kandi ubujura bukoresheje kiboko, icyaha cyo konona inyubako utari nyirayo, inyandiko mpimbano ndetse no kugera mu buryo butemewe ku makuru abitswe muri mudasobwa.Mu Iperereza ry’Ibanze, bigaragazwa ko mu cyobo Kazungu yajugunyagamo imirambo y’abo amaze kwica hakuwemo imibiri y’abantu 12.Ku rundi ruhande ariko ubwo Kazungu yabazwaga ku cyaha cy’ubwicanyi, yiyemereye ko yishe abantu 14 barimo ab’igitsinagore 13 n’umuhungu umwe.Ntabwo hazwi neza urwego rw’ubuzima bwo mu mutwe Kazungu ariho. Gusa mu isura no mu byo avuga aboneka nk’udafite ikibazo.Umushinjacyaha ariko yasabye ko Kazungu yafungwa by’agateganyo kubera umutekano w’abo yahemukiye bakamucika kuko yababwiraga ko uzavuga amakuru azamwica, akanamwicana n’umuryango we wose.Indi mpamvu ni uko Kazungu Denis, bigaragara ko yakodesheje inzu uwitwa Dushimimana Joseph, uyu akaba ngo afungiwe i Mageragere, ariko na nomero ya Momo yakoreshaga ibaruye mu mazina y’uyu Dushimimana.Urubanza ku ifungwa n’ifungurwa ry’agateganyo ruzasomwa kuwa 26 Nzeri 2023,saa cyenda.

ESE KOKO ABAPAYINIYA BARI BENSHI?. AGATABO karimo amabwiriza y’umurimo katanze inama yihutirwa kandi yumvikana yagiraga iti “babwiriza b’Ubwami bo mu Bwongereza, nimukanguke!!” (Informateur,  Ukuboza 1937, kagenewe u Bwongereza). Karimo umutwe muto ushishikaje wagiraga uti “nta kwiyongera gufatika kwabayeho mu myaka icumi ishize.” Ku ipaji ibanza hari raporo igaragaza ko ibyo ari ukuri, yerekanaga uko umurimo wari warakozwe kuva mu mwaka wa 1928 kugera mu wa 1937. ESE KOKO ABAPAYINIYA BARI BENSHI? Ni iki cyari cyaratumye umurimo udakomeza kujya mbere mu Bwongereza? Uko bigaragara amatorero yari yarakwamye, akomeza kugendera kuri gahunda yari yarashyizweho kera cyane. Nanone ibiro by’ishami byari byaravuze ko mu ifasi hari hakenewe abapayiniya 200 gusa babwiriza mu mafasi yitaruye, aho kubwirizanya n’amatorero. Ibiro by’ishami byabwiraga abifuzaga kuba abapayiniya ko nta bandi bapayiniya bari bakenewe mu Bwongereza, bikabashishikariza kujya gukorera umurimo mu bindi bihugu by’i Burayi. Igishimishije ni uko hari abapayiniya benshi bavaga mu Bwongereza bakajya kubwiriza mu bihugu bitandukanye, urugero nk’u Bufaransa, nubwo batari bazi neza ururimi, cyangwa bakaba bataruzi na busa. “MUGIRE ICYO MUKORA” Hashyizweho intego yo kubwiriza amasaha miriyoni mu mwaka wa 1938. Bari kugera kuri iyo ntego ari uko buri mubwiriza abwirije nibura amasaha 15 buri kwezi, abapayiniya bakabwiriza amasaha 110. Bagiriwe inama yo gushyiraho amatsinda y’umurimo wo kubwiriza, bakabwiriza nibura amasaha atanu ku munsi kandi bakihatira gusubira gusura, cyane cyane ku migoroba yo mu mibyizi. Abapayiniya bibandaga ku murimo wo kubwiriza Ibyo byatumye abantu benshi barushaho gushishikarira umurimo wo kubwiriza. Hilda Padgett  yaravuze ati “icyicaro cyacu cyari kitwibukije ko tugomba kwikubita agashyi, kandi hafi ya twese ni byo twifuzaga. Ntitwatinze kubona umusaruro.” Mushiki wacu E. F. Wallis yaravuze ati “igitekerezo cyo kubwiriza nibura amasaha atanu, cyari inyamibwa! Nta kindi kintu cyatuma umuntu agira ibyishimo cyaruta kumara umunsi wose akora umurimo w’Umwami. . . . Yego hari igihe twatahaga tunaniwe, ariko twabaga twishimye!” Stephen Miller wari ukiri muto yahise yumva ko ibintu byihutirwa, ahita akurikiza iyo nama. Yifuzaga kuwukora mu gihe yari afite uburyo! Yibuka ko hari amatsinda y’ababwiriza bakoreshaga amagare bakabwiriza umunsi wose, kandi mu migoroba yo mu mpeshyi bakumvisha abantu disikuru zafashwe amajwi. Babwirizaga babigiranye ishyaka bakoresheje ibyapa, kandi bagatanga amagazeti mu muhanda. Nanone ako gatabo kongeye gushyiraho indi ntego kagira kati “dukeneye abapayiniya 1.000.” Hashyizweho gahunda nshya y’uko abapayiniya batari gukomeza kubwiriza bonyine, ahubwo ko bari kubwirizanya n’amatorero kugira ngo bayatere inkunga. Joyce Ellis yagize ati “abavandimwe benshi batangiye kubona ko bagombaga gukora ubupayiniya. Nubwo icyo gihe nari mfite imyaka 13 gusa, nanjye nifuzaga gukora  umurimo w’ubupayiniya.” Yageze ku ntego ye muri Nyakanga 1940, afite imyaka 15. Peter waje gushakana na Joyce, yumvise inama yasabaga ababwiriza gukanguka, bituma “atangira gutekereza ibyo gukora umurimo w’ubupayiniya.” Muri Kamena 1940, ubwo yari afite imyaka 17, yakoze urugendo rw’ibirometero 105 ku igare, agiye gukorera umurimo w’ubupayiniya i Scarborough. Cyril na Kitty Johnson bari abapayiniya bashya barangwa no kwigomwa. Biyemeje kugurisha inzu yabo n’ibyo bari batunze kugira ngo babone amafaranga yo kubafasha mu murimo w’igihe cyose. Cyril yaretse akazi, kandi mu gihe cy’ukwezi bari biteguye gutangira umurimo w’ubupayiniya. Yaravuze ati “byari biduteye ishema. Twakoze umurimo tubishaka kandi tuwishimiye.” HASHYIRWAHO AMACUMBI Y’ABAPAYINIYA Abapayiniya bariyongereye cyane, maze abavandimwe bayoboraga umurimo batangira kwiga uko babashyigikira. Jim Carr, wari umukozi wa zone mu mwaka wa 1938 (uko ni ko bitaga umugenzuzi w’akarere), yashyize mu bikorwa igitekerezo cyo gushyiraho amacumbi y’abapayiniya. Abapayiniya baterwaga inkunga yo kubana kandi bagakorera hamwe, kugira ngo bagabanye amafaranga bakoreshaga. Bakodesheje inzu nini mu mugi wa Sheffield, hashyirwaho n’umuvandimwe wayigenzuraga. Itorero ryo muri uwo mugi ryatanze impano z’amafaranga n’ibikoresho byo mu nzu. Jim yaravuze ati “buri wese yashyizeho ake kugira ngo uwo mushinga ugende neza.” Abapayiniya icumi babaga muri iyo nzu, kandi bakomezaga kugira gahunda nziza yo mu buryo bw’umwuka. “Buri gitondo bafatiraga hamwe isomo ry’umunsi, hanyuma bakajya kubwiriza mu bice bitandukanye by’umugi.” Mu Bwongereza habonetse abapayiniya benshi Ababwiriza n’abapayiniya bashyize hamwe, maze bagera ku ntego y’amasaha miriyoni mu mwaka wa 1938. Koko rero, raporo zo muri uwo mwaka zagaragazaga ko habayeho ukwiyongera mu bice byose bigize umurimo. Ababwiriza bo mu Bwongereza bikubye hafi incuro eshatu mu myaka itanu. Abagaragu ba Yehova bongeye kwibanda ku murimo w’Ubwami, kandi byabafashije kwitegura guhangana n’ibigeragezo bari kuzahura na byo mu myaka y’intambara yari yegereje. No muri iki gihe intambara y’Imana ya Harimagedoni yegereje, abapayiniya bo mu Bwongereza bongeye kwiyongera. Mu myaka icumi ishize, abapayiniya bakomeje kwiyongera, maze mu Kwakira 2015 bagera ku 13.224. Abo bapayiniya basobanukiwe neza ko umurimo w’igihe cyose ubaha uburyo bwiza kurusha ubundi bwo gukoreshamo ubuzima bwabo.

U Rwanda rwabayeho kuko hari abarwubatse- Lt. Col. Mugisha. Lt Col Vincent Mugisha Umuyobozi mu Ngabo z’u Rwanda (RDF) ushinzwe guhuza Igisirikare n’abasivile, yavuze ko u Rwanda kugira ngo rubeho ari uko hari abarwubatse, barwaguye kubera umuco w’ubutwari waranze Abanyarwanda kuva kera. Yabigarutseho ku wa 27 Mutarama 2023,  mu kiganiro kijyanye n’ubutwari bw’Abanyarwanda yahaye  abanyeshuri n’abarimu bo  muri Kaminuza y’Ubukerarugendo, Ikoranabuhanga n’Ubucuruzi  (UTB) riherereye mu Mujyi wa Kigali. Ni ikiganiro gitanzwe mu  cyumweru cy’Ubutwari gitegura Umunsi w’Intwari  z’Igihugu,  Abanyarwanda  n’inshuti z’u Rwanda bitegura kwizihizwa ku itariki ya 1 Gashyantare. Insanganyamatsiko y’uyu mwaka igira iti: “Ubutwari mu Banyarwanda, Agaciro kacu”. Lt Col Vincent Mugisha yagize ati: “ Mpereye ku mateka, kugira ngo u Rwanda rubeho ni uko hari abarwubatse, barwaguye, bavuga ko rwatangiriye hano i Gasabo, rwaguwe n’amaboko y’abana b’u Rwanda, bararurwaniriye bamwe bakahagwa, abandi bagakomeza. Habagaho utundi duhugu; wasangaga nk’aho ureba Bugesera hariya ari ikindi gihugu, hakurya muri za Ngoma cyari ikindi gihugu, wakwambuka Nyabarongo cyari ikindi gihugu. Ibyo bihugu byose byabaye igihugu kimwe cyavuye kuri Gasabo yagendaga yaguka,  Igihugu cyacu kiraguka, ibyo byose byakorwaga n’amaboko y’abana b’Abanyarwanda”. Yakomeje agaragaza ko kuba ibyo byaragezweho bigaragaza umuco w’ubutwari bagiye biyubakamo bawubaka no mu bana babyaraga. Ibyo bikorwa by’ubutwari  kandi byumvikanaga no mu mvugo zabo, ukoze ibyiza bamwitaga umugabo, ukoze ibibi bakamwita ikigwari.  Ati: “Byasabaga ko buri gihe umwana w’Umunyarwanda aharanira kwitwa intwari. Byagaragariraga no mu migani bacaga; akagucira umugani akakubwira ati uguhiga ubutwari muratabarana, wima agasozi amaraso imbwa zikayanywera ubusa, u Rwanda ruratera ntiruterwa kubera ko rwagiraga intwari zirurinze…” Lt Col Vincent Mugisha  yagaragarije urubyiruko by’umwihariko ko ubutwari butavukanwa, ahubwo ko abantu babwiga, bakabuhererekanya. Ati: “ Iyo tuvuga ubutwari bw’abakurambere bacu ni ukugira ngo twebwe ababusingiriye tububashyikirize namwe muzabuhe abana banyu. Ni uko intwari zibaho, intwari zirahererekanywa, ubutwari burigwa”. Yagaragaje kandi ko ubwo butwari butari ubw’abagabo gusa n’abagore babugiraga. Ati: “Ntabwo ari ukuvuga ngo abagabo ni bo babaga intwari gusa, hari n’abagore babaga intwari. Hari n’abatware bari abagore (Nyiramuhanda wayoboye Nduga, Nyagakecuru wo mu Bisi bya Huye,…), uretse no kuba abatware, abagore  basigaraga ku rugo umugabo yajyaga ku rugerero agasiga umwana w’uruhinja yagaruka agasanga afite imyaka 12, agasanga urugo rumeze neza, ibyo na byo byabaga ari ubutwari bw’abagore”. Lt Col Vincent Mugisha  yakomeje avuga ko abo bakurambere bari bafite indangagaciro zibaranga zo kwitanga, kurangwa n’urukundo, gushishoza no kwirinda guhubuka, kuba inyangamugayo, kwita ku murimo no kuwukunda, kuba bandebereho, gushyira hamwe, kwirinda amacakubiri  n’ibindi. Ubwo butwari ntibwazimye… Lt Col Vincent Mugisha yakomeje asobanura ko ubwo butwari butazimye  bwakomeje kandi bukomeje guhererekanywa. Yakomoje  ku butwari bwaranze ababohoye Igihugu barimo Major General Fred Gisa Rwigema waranzwe n’ubwitange ubwo yayoboraga ingabo za FPR Inkotanyi ku rugamba rwo kubohora u Rwanda mu 1990. Yasobanuye ko nyuma y’uko aguye ku rugamba batumyeho Perezida Paul Kagame, icyo gihe akaba yari mu mashuri muri Amerika. Lt Col Vincent Mugisha ati: “ Iyo aza kuba umuntu wikunda ntiyari kuza, yari yarajyanye n’umuryango we, yari ameze neza yarigaga, ariko ntiyirebyeho yaraje, urugamba murumva uko rwari rumeze, ntirwari rwiza, ariko ntabwo yacitse intege,  nk’intwari yaraje, yaje muri izo ngabo aziha umurongo, ahangana n’urugamba mu bihe bitoroshye.   Yaratuyoboye, atuyobora neza, ayobora urugamba kugeza mu 1994 ahagaritse Jenoside yakorewe Abatutsi”. Yongeyeho ati: “Kugira ngo uru rugamba dushobore kurutsinda ni indangagaciro yatwigishije zaranze ingabo zacu; kwiyubaha, ukanga umugayo, gukunda Igihugu, ubutwari ntugamburuzwe,  twaritangaga twese, kwicisha bugufi, kugira ubushishozi; Ingabo z’u Rwanda ntiduhubuka, kubahana, ubudahemuka, guharanira kuba indashyikirwa, ubupfura[…]”.   Lt Col Vincent Mugisha yagaragarije abanyeshuri   ko abo basirikare  bari mu rugamba rwo kubohora Igihugu bari urubyiruko rutarageza ku myaka 25, bityo na bo  hari ibikorwa bikomeye bakora. Ati: “ Kuba intwari ntibisaba ubunini, ntibisaba amashuri menshi, ntibisaba imbaraga, ni mu mutwe, uko mungana uko hari intwari muri imwe, harimo ba Perezida, ba Minisitiri, harimo Abadepite, harimo  Ingabo,… Dukeneye abana b’Abanyarwanda bajijutse nkamwe kugira ngo iki gihugu tugire abo tugisira mu maboko”. Yagaragarije uru rubyiruko  umukoro rufite mu gusigasira umuco w’ubutwari. Ati: “ Bajya bavuga ngo intwari zipfa izindi zivuka, n’aha mwicaye hari intwari, n’ubwo mutazafata ibihugu ariko hari ubundi butwari muzazana, hari ubwo muzakura muri aya mashuri mwiga”. Yunzemo ati: “ Muri iki gihugu dufite ikibazo  mu mitangire ya serivisi, mu guhanga udushya. Muri iki kinyeja dukeneye kugira abana b’Abanyarwanda bavamo abashobora kuvumbura ibintu, bakazana akantu gashya gashobora guteza imbere Igihugu cyacu. Hari abana batangiye gukora porogaramu (software) ziza zigakoreshwa mu gutanga serivisi, uwo ni ntwari aba akoze akazi gakomeye cyane gashobora gufasha miliyoni z’Abanyarwanda kugira ngo bagere kuri serivisi batavunitse”. Bamwe mu banyeshuri bitabiriye ibiganiro bavuze ko bakuyemo impamba ibaherekeza mu buzima bwabo. Wihogora Mary ati: “Twahawe ikiganiro cyiza, icyo nakuyemo ni ukuba intwari,  guca bugufi no gukorera hamwe kugira ngo twiteze imbere. Umusanzu wanjye ni ugushishoza, ngashishikariza  bagenzi banjye gukunda igihugu no kwitanga […]. Nkanjye nkunda gufasha abana bababaye bo mu muhanda, ngafasha na bagenzi banjye”. Wihogora Mary umunyeshuri muri UTB Kwizera Samuel Umuyobozi w’abanyeshuri muri UTB,  ati: “Nkanjye uhagarariye abanyeshuri nakuyemo impamba ikomeye cyane yo kugira ngo dukomeze ubumwe, ubutwari ndetse n’ umutima wo kwitanga no kwitangira Igihugu tudategereje kuziturwa, abakibohoye na bo bari abasore nkatwe, bari bato ariko batari gito. Ni ukumenya ko Igihugu cyatubyaye tugomba guharanira ishema ryacyo”. Umuyobozi Mukuru wungirije wa UTB  Prof Simeon Wiehler na we yasabye abanyeshuri gukora ibikorwa bibagira intwari, bakitanga, bakagira ibikorwa by’intangarugero bizabera urugero rwiza urubyiruko rw’ejo hazaza. Prof Simeon Wiehler Umuyobozi Mukuru wungirije wa UTB

U Rwanda rwatangaje akayabo rwungukiye mu gukorana na Arsenal na PSG. Umuyobozi Mukuru w’Urwego rw’Igihugu rushinzwe Iterambere (RDB), Clare Akamanzi, yatangaje ko mu mwaka ushize u Rwanda rwungutse miliyoni miliyoni $160 (asaga miliyari 160 Frw) kubera ubufatanye n’amakipe y’i Burayi arimo Arsenal FC na Paris Saint Germain.Ni amasezerano agamije kwamamaza u Rwanda binyuze muri gahunda ya ‘Visit Rwanda’, rukagaragazwa nk’ahantu heza h’ubukerarugendo n’ishoramari.Muri Gicurasi 2018 nibwo u Rwanda rwasinyanye na Arsenal amasezerano y’imyaka itatu, agamije (...)Umuyobozi Mukuru w’Urwego rw’Igihugu rushinzwe Iterambere (RDB), Clare Akamanzi, yatangaje ko mu mwaka ushize u Rwanda rwungutse miliyoni miliyoni $160 (asaga miliyari 160 Frw) kubera ubufatanye n’amakipe y’i Burayi arimo Arsenal FC na Paris Saint Germain.Ni amasezerano agamije kwamamaza u Rwanda binyuze muri gahunda ya ‘Visit Rwanda’, rukagaragazwa nk’ahantu heza h’ubukerarugendo n’ishoramari.Muri Gicurasi 2018 nibwo u Rwanda rwasinyanye na Arsenal amasezerano y’imyaka itatu, agamije kumenyekanisa u Rwanda nk’icyerekezo cy’ishoramari n’ubukerarugendo.Mu 2019 hafashwe icyemezo cyo kuyongera, binatangazwa ku wa 14 Gicurasi 2021 ubwo Arsenal F.C yamurikaga umwambaro mushya.Kuwa 4 Ukuboza 2019 u Rwanda rwasinyanye amasezerano y’imyaka itatu y’ubufatanye na Paris Saint Germain (PSG) yo mu Bufaransa, aho ijambo Visit Rwanda rigaragara ku mwambaro w’iyi kipe mu myitozo n’uwo yambara mbere y’imikino no ku kibuga Parc des Princes.Mu gitekerezo yanyujije mu kinyamakuru The East African, Akamanzi yavuze ko izo mbaraga u Rwanda rwashyize mu kwamamaza ubukerarugendo bwarwo binyuze muri siporo, zitapfuye ubusa.Habazwe agaciro k’inyungu u Rwanda rwagize binyuze mu kurwamamaza muri ayo makipe yombi umwaka ushize, kabarirwa muri miliyoni miliyoni $160. Ibi bibarwa harebwa ayo u Rwanda rwari gushora iyo rubinyuza mu kwamamaza mu itangazamakuru mu buryo busanzwe.Uku kumenyekana k’ubukerarugendo bw’u Rwanda, Akamanzi avuga ko aribyo byahindukiye bikarwinjiriza miliyoni $445, aturutse mu bakerarugendo basaga miliyoni basuye u Rwanda mu 2022.Ni inyungu ifatika ku bukerarugendo bw’u Rwanda bwari bumaze imyaka ibiri bwarashegeshwe na Covid-19. Akamanzi avuga ko ayo mafaranga yinjijwe, angana na 90 % by’ayo u Rwanda rwavanaga mu bukerarugendo mbere ya Covid-19.Ati "Aba bashyitsi ntabwo ari ukwishimira ibyiza by’u Rwanda gusa ahubwo banagira uruhare mu iterambere ry’imibereho myiza y’abaturage. Ubukerarugendo bwahaye akazi ibihumbi by’abanyarwanda kandi amafaranga avamo atuma u Rwanda rubasha kubaka ibitaro mu bice by’icyaro, kwishyurira abana amafunguro ku mashuri, kugeza umuriro w’amashanyarazi ku baturage..."Akamanzi kandi yagarutse ku ruhare rw’amafaranga ava mu bukerarugendo, aho amwe asubizwa mu baturage baturiye ahari ibikorwa by’ubukerarugendo bakubakirwa ibikorwa remezo, kugira ngo bafashe igihugu kubungabunga ubwo bukerarugendo.Nubwo Guverinoma igaragaza ko kwamamaza mu makipe y’i Burayi byatanze umusaruro, hari abakunze kubinenga bavuga ko igihugu gikennye kitakabaye gitera inkunga amakipe akomeye.Akamanzi yavuze ko ibyo ari ukwigiza nkana kuko umusaruro uvamo ugaragarira buri wese.Ati “Ni uburenganzira kutemeranya n’imiyoborere y’u Rwanda ariko ubukangurambaga bugamije kubangamira ishoramari mu gihugu kiri mu nzira y’amajyambere kandi rigira ingaruka nziza ku mibereho myiza y’abaturage, ntacyo bimaze, ni ukwikunda.”IVOMO: IGIHE

Mu muhango wo kurahiza Guverinoma, Perezida Kagame yasabye abayobozi kugabanya umubare w’Inama. Umukuru w’Igihugu, Perezida Paul Kagame yakiriye indahiro za Guverinoma nshya, asaba abayobozi batandukanye kugabanya umwanya bata bakora inama za buri munsi, abasaba gushyira umwanya uhagije ku nshingano no kwihutisha ibintu. Ni umuhango wabaye  ku gicamunsi cyo ku wa 19 Kanama 2024, ukaba wabereye  mu ngoro y’Inteko Ishinga Amategeko y’u Rwanda ku Kimihurura. Perezida Kagame yongeye kwibutsa abayobozi kureka guta umwanya munini mu nama zituma batuzuza inshingano zabo. Ati “Niba wumva ko inama ari ngombwa, banza ubitekereze niba ari ngombwa. Niba usanze ari ngombwa wishyire mu mutwe ko ibintu bikurikiranye gutya, kandi wishyiremo ko itagomba kurenza iminota 30 cyangwa isaha. Naho inama mukora mugahera mu gitondo.” Umukuru w’Igihugu kandi yikomye Abayobozi biremereza bakigira ibitangaza, abasaba ko mbere yo kwirebaho bagakwiye kureba kubo bayobora. Guverinoma nshya yarahiye, igizwe n’Abaminisitiri 21, abanyamabanga ba Leta 9 ndetse n’umuyobozi w’urwego rw’Igihugu rw’imiyoborere (RGB). Ni Guverinoma yiganjemo  Abaminisitiri bari basanzwe muri Guverinoma icyuye igihe, abaminisitiri bashya akaba ari batatu gusa. Guverinoma nshya yashyizweho ku wa 16  Kanama 2024, ikaba iyobowe na Minisitiri w’Intebe  Dr. Eduard Ngirente nawe wongeye kugirirwa icyizere n’Umukuru w’Igihugu muri iyi manda nshya y’imyaka 5.

Leta ya USA irica uwakatiwe urwo gupfa nyuma y’imyaka 17 idatanga iki gihano. Bwa mbere mu myaka 17 ishize, uyu munsi kuwa mbere biteganyijwe ko muri leta ya Indiana yo muri Amerika bicisha urushinge uwakatiwe igihano cy’urupfu n’urukiko rwo ku rwego rw’igihugu.Kuwa gatanu, umucamanza yari yatambamiye ishyirwa mu bikorwa ry’iki gihano kuri Daniel Lewis Lee wahamwe n’icyaha cyo kwica.Ni nyuma y’uko benewabo ba Lewis bari basabye ko kumwica bitinzwa, bavuga ko bafite ubwoba ko kujya kureba iyicwa rye bishobora kubanduza coronavirus.Gusa leta yahise ijuririra icyo cyemezo cy’umucamanza, giteshwa agaciro.Urukiko rw’ubujurire rwa Amerika rwavuze ko nta tegeko rya leta cyangwa ibwiriza rivuga ko benewabo w’uwakatiwe urwo gupfa bitabira umuhango wo kumwica.Benewabo wa Bwana Lewis ariko biteganyijwe ko bajuririra iki cyemezo mu rukiko rw’ikirenga.Bwana Lewis Lee ni umuzungu w’ibitekerezo bishyira hejuru abera (white supremacist) wakoreye iyicarubozo maze akica umuryango w’abantu batatu imibiri yabo akayijugunya mu kiyaga.Uyu yagombaga kuba yarahawe igihano cyo gupfa mu kwezi kwa 12 nyuma yo guhamwa n’icyaha.Ibi byatindijwe n’uko urukiko rwari rwabujije ko ahabwa iki gihano.Earlene Peterson, umukobwa we, umwuzukuru we n’umukwe we (umugabo w’umukobwa we) bishwe na Lewis Lee, gusa yanze ko uyu mugabo yicwa.Umwaka ushize yabwiye CNN ati:"Byateza isoni umukobwa wanjye kuba hari umuntu wakwicwa kubera we."Kwica Lewis ni kimwe mu bihano by’urupfu biteganyijwe guhabwa abantu bane muri uku kwezi kwa karindwi n’ugutaha kwa munani muri Amerika. Ni abagabo bane bahamijwe ibyaha byo kwica abana.Urwo gupfa ku rwego rw’igihugu no ku rwego rwa leta, bitaniye he?Mu bucamanza bwa Leta zunze ubumwe za Amerika, ibyaha bishobora kuburanishwa n’inkiko zo ku rwego rw’igihugu (federal courts), cyangwa se n’inkiko zo ku rwego rwa za leta.Ibyaha bimwe na bimwe, nko kwigana idorari cyangwa ubujura bw’ikoranabuhanga, bihita biburanishwa n’inkiko zo ku rwego rw’igihugu, kimwe n’ibyaha byibasira itegekonshinga rya Amerika.Ibindi byaha biburanishwa n’inkiko zo ku nzego za leta bitewe n’uburemere bwabyo.Mu 1972, icyemezo cy’urukiko rw’ikirenga cyavanyeho igihano cy’urupfu ku nkiko zose zo muri Amerika.Mu 1976 uru rukiko rw’ikirenga rwongeye gusubizaho igihano cy’urupfu muri leta zimwe.Mu 1988 guverinoma ya Amerika yatoye itegeko risubizaho igihano cy’urupfu ku nkiko zo ku rwego rw’igihugu.Imibare ya Death Penalty Information Center ivuga ko kuva mu 1988 kugeza mu 2018 abantu 78 bakatiwe urwo gupfa n’inkiko z’urwego rw’igihugu, ariko batatu aribo bishwe. Hari 68 bafunze bakatiwe iki gihano.BBC

Skol yashyizeho irushanwa ry’abaririmbyi rizahemba uwahize abandi gukorera indirimbo muri Nigeria. Skol yatangije ku mugaragaro andi marushanwa yitezweho guha amahirwe abafite impano yo kuririmba banabyina injyana yakozwe na DavydenkoSkol yatangije ku mugaragaro andi marushanwa yitezweho guha amahirwe abafite impano yo kuririmba banabyina injyana yakozwe na Davydenko.Umunyamahirwe uzatsinda iryo rushanwa, azishyurirwa ticket y’urugendo rujya muri Nigeria, (Lagos) gukorera indirimbo ye muri imwe muri studio zifashishwa n’ibyamamare nka Davido na WizkidGushaka amahirwe yo kwitabira irushanwa, Skol yatangaje ko ntawe bikwiye kugora kuko yabashyiriyeho uburyo wakwifashisha ushaka amakuru ukoresheje Facebook ya SKOL PULSE, @skolpulserwanda cyangwa kuri website (www.skolpulse.rw)Ni nyuma y’uko hashojwe irushanwa ryari rihuje abahanzi batatu bahanganira gukora indirimbo ya Skol Pulse ikunzwe na benshi.Ibyumweru 15 byari bishize abahanzi Ariel Wazy, Gabiro Guitar na Ish Kevin ft Memo, bahataniye gukora indirimbo ikunzwe y’ikinyobwa cya Skol Pulse.Binyuze mu matora yabereye kuri internet, indirimbo ‘Bring Pulse to your Life’ ya Ariel Wayz niyo yahize izindi binyuze kubayitoye kuri murandasiwww.skolpulse.rwndetse n’ababashije kuyitora binyuze mubikorwa SKOL yakoreye mutubari dutandukanye bumvisha abantu izindirimbo zose uko ari 3, abagera ku 10,000 nibo babashije gutora muri rusange.Skol ivuga ko iyi ndirimbo ari cyo cy’ikirango cy’iyi nzoga yageze ku isoko mu Ukuboza 2021.Aba bahanzi Ariel Wayz, Gabiro Guitar na Ish Kevin bahatanye muri iri rushanwa baririmbira ku njyana ‘beat’ yakozwe na Producer Davydenko.

Nta terambere ry’ igihugu ryagerwaho ridahereye mu muryango.. Mu ijambo ry’ uwari uhagarariye MIGEPROF, Alfred KAREKEZI, yagarutse cyane ku mpamvu z’ ibi biganiro, aho yavuzeko Minisiteri yagendeye ku bibazo bigaragara mu muryango harimo intonganya za hato na hato bigira ingaruka mbi ku muryango wose muri rusange. Karekezi kandi yavuze ko atari iki kibazo cyatumye habaho uku kwezi gusa ko ahubwo nanone Minisiteri yasanze nta biganiro bikiba mu muryango aho usanga uburere bw’ abana bwarahariwe abakozi bo mu ngo n’ abarimu ku mashuri gusa, aho abo bana badahawe uburere n’ abakozi ugasanga mu gihe bakaganiriye n’ ababyeyi bari kuri televiziyo bagatangira kwadukana imico umubyeyi atabona aho agarurira. umuyobozi mukuru w’ itorero ry’ igihugu Rucagu Boniface, yavuzeko uburere bwa mbere mu muryango umwana yabuhabwaga n’ ababyeyi aho umwana yakuraga azi za kirazira mu muryango, ati ariko ubu umuco uragenda ucika kuko ababyeyi batakiganiriza abana ngo bababwire uko umunyarwanda yihesha agaciro, ngo babigishe ko abanyarwanda bose bava inda imwe ko bose ari abana ba Kanyarwanda. Ibi kandi byagarutsweho n’ umuyobozi wa Women Foundation Ministries, Pastor Mignone Kabera, wagaragaje icyo bibiliya ivuga ku muryango yavuze ko muri Bibiliya hari imirongo myinshi ikangurira umwana kubaha amategeko ya se no kumvira impanuro za nyina ati « ibi bigaragaza ibiganiro mu muryango ; nta kuntu umubyeyi yatanga amategeko cyangwa impanuro ataboneye umwana umwanya wo kumuganiriza ». Abatanze ibiganiro bose bahurije ko abanyarwanda bakwiriye kugaruka ku gicaniro bagatanga ubuzima mu bana, kugira ngo tubarerane ikizere cy’ ejo hazaza kugira ngo nabo bazatange ubuzima kubo bazabyara, umuco ugasagamba. Uku kwezi kwahariwe umuryango, kwatangiye ku wa 24 nzeri ku kazarangira kuwa 29 ukwakira insanga matsiko y’ uyu mwaka igira iti « Duhe umuryango agaciro tuwuteze imbere ». Iyi yari inama yo ku rwego rw’ umugi wa Kigali nk’ uko n’ahandi mu bice byo hirya no hino by’ igihugu inama nk’ izi zagiye zitegurwa mu guteza imbere umuryango kuko iterambere ry’ igihugu rigomba gutangirira mu muryango. Ingabire Egidie Bibio

WDA yatanze inkunga izatuma abantu amagana bava mu bushomeri. Ayo masezerano y’inkunga ingana na miliyoni 300RWf zagenewe urwo ruganda rukora imyenda, yashyizweho umukono n’umuyobozi wa WDA, Gasana Jérome n’umuyobozi w’urwo ruganda, Maniraguha Martin kuri uyu wa gatanu tariki ya 29 Ukuboza 2017. Amasezerano nk’ayo kandi ya miliyoni 34RWf, WDA yayasinyanye n’uruganda Uzuri K&Y, rutunganya rukanabyaza umusaruro impu, aho ruzikoramo inkweto n’ibindi. Inkunga izo nganda zahawe ngo ni iyo kuzifasha guhugura abakozi bazazikoramo, ariko bakanahakura umwuga wazabafasha kwikorera hagamijwe kongera ibikorerwa mu Rwanda; nk’uko Gasana yabivuze. Agira ati “Leta ifite gahunda yihaye yo kugabanya ibiva hanze y’igihugu hatezwa imbere Made in Rwanda ari yo mpamvu inganda nyarwanda zigomba gushyigikirwa.” Akomeza agira ati “Ahanini ni ukongerera ubumenyi ngiro Abanyarwanda bityo inganda zacu zikore byinshi byajyanwa mu mahanga.” Yongeraho agira ati “Uruganda twumvikanye ko ruzahugura abantu 500 mu gihe cy’amezi atandatu kandi rukazahita bose rubaha akazi. Ni ikintu cy’ingenzi kuko ari imwe mu nzira zo kugabanya umubare w’abashomeri.” Maniraguha Martin uyobora HEMA Garments ruherereye mu karere ka Musanze, avuga ko ayo masezerano agiye kumugeza kuri byinshi. Agira ati “Ubu tugiye kubona abakozi bafite ubushobozi, bashobora guhangana ku isoko ry’umurimo haba mu Rwanda no mu mahanga. Bizatuma tubasha gukora byinshi kandi mu gihe gito bityo tugire uruhare mu kugabanya ibitumizwa mu mahanga.” Urwo ruganda rumaze amezi atatu rutangiye gukora rwamuritse imyenda rwakoze muri Expo ya Made in Rwanda 2017. Umuyobozi w’uruganda Uzuri K&Y rumaze imyaka itanu, Kevine Kagirimpundu avuga ko ayo ari amahirwe kuko kugeza ubu batarahaza isoko. Agira ati “Turateganya guhugura abantu ibihumbi 100 biganjemo urubyiruko. Aba nibamara kubimenya bazadufasha kongera umusaruro kuko kugeza ubu tutarabasha guhaza isoko ryo mu Rwanda cyane ko rigenda rikura buri munsi.” Ibikorwa byo guhugura abo bantu ngo bizatangirana na Mutarama 2018, bakazajya biga amezi atandatu n’atatu yo kwimenyereza umwuga mu nganda kandi nibura ngo 70% by’abo bazahita bahabwa akazi; nk’uko umuyobozi wa WDA yabitangaje. Umunyamakuru @ MunyantoreC

Gakenke: Ku myaka 70 yafashe icyemezo cyo gusubira mu ishuri. Girukubonye ufite ikibazo cyo kutabona neza, avuga ko ubwo yari umwana se umubyara yamukuye mu ishuri ageze mu mwaka wa mbere kugira ngo aragire inka ze maze abona umwanya iwo kujya mu kabari. Uyu musaza umaze kugira amahirwe yo kumenya gusoma no kwandika mu zabukuru asobanura ko kera nta muntu wahaga agaciro kwiga ariko bikaba byari bimubangabangamiye kutamenya gusoma no kwandika. Abantu bamwe batekereza ko bidashoboka kwiga ukuze ariko Girukubonye Daniel abampara impungenge ashimangira ko hatiga abana gusa. Agira ati: “kwiga si iby’abana gusa, iyo ubishyizeho umwete urabimenya… Ubu nsoma bibiliya n’ibitabo batwigishirijemo nta kibazo.” Uyu musaza yongeraho ko ashobora gufata inzira akajya iyo ashaka nta mpungenge afite, ashobora kuyoborwa n’ibyapa mbere bitarashobokaga. Abatuye akarere ka Gakenke bagera ku bihumbi 18 ntibari bazi gusoma no kwandika mu mwaka wa 2011 kandi n’abasigaye bagera ku 5000 gusa bazaba bazi gusoma no kwandika mu mwaka utaha; nk’uko byemezwa n’ubuyobozi bw’akarere. Nshimiyimana Leonard

#BAL4: FUS Rabat na Al Ahly Ly SC zatangiranye intsinzi mu mikino yarebwe na Perezida Kagame (Amafoto). Muri iyi mikino yarebwe n’abarimo Perezida Paul Kagame na Minisitiri wa Siporo Munyangaju Aurore Mimosa, aya makipe yagombaga guhura hagendewe ku buryo yitwaye mu mikino yo mu duce yahashakiyemo itike yo kuza mu Rwanda. Umukino wa kabiri ari nawo wafunguriwemo ku mugaragaro iyi mikino izasozwa tariki 1 Kamena 2024, ikipe ya FUS Rabat yo muri Maroc yatsinze Al Ahly SC yo mu Misiri amanota 89 kuri 78. FUS Rabat n’ubundi niyo yatangiye umukino neza aho ibifashijwemo na Kendrick Brown watsinze amanota umunani mu gace ka mbere byatumye igasoza itsinze amanota 22 kuri 19 ya Al Ahly yo yafashijwemo na Omar Tarek Oraby wari umaze gutsinda amanota atandatu. Nubwo umukino warinze ugera ku munota wa gatanu w’agace ka kabiri Al Ahly SC yari itarayobora umukino na rimwe ariko kuva kuri uwo munota yagira amanota 30 kuri 27 yakomeje kugenda imbere kugeza karagiye ndetse Al Ahly SC iyobora umukino muri rusange n’amanota 49-41. Mu gace ka gatatu FUS Rabat yagarutse mu mukino neza, maze yegukana aka gace itsinzemo amanota 17 kuri 15 ya Al Ahly SC ariko mu duce dutatu iyi kipe yo mu Misiri yari ikiyoboye umukino n’amanota 64 kuri 58 ya FUS Rabat yo muri Maroc. Iyi kipe yo muri Maroc imbaraga yari ifite mu gace ka gatatu yazikomezanyije mu gace ka kane ishyigikiwe cyane na benshi bari muri BK Arena ikegukana ku manota 31 kuri 14 inatsinze Al Ahly SC mu mukino wose amanota 89 kuri 78. Umukino wa mbere wari wakinwe kuva saa kumi nimwe, ikipe ya Al Ahly Ly SC yatsinze Cape Town Tigers yo muri Afurika y’Epfo amanota 87-76. Agace ka mbere ikipe ya Al Ahly Ly SC yagatangiye neza kugeza aho yageze ku manota 9-0 ndetse inasoza iminota itanu ya mbere iyoboye n’amanota 13-12, ariko aka gace muri rusange karangira Cape Town Tigers ariyo iri hejuru n’amanota 25-21. Bitandukanye n’agace ka mbere, agace ka kabiri Al Ahly Ly SC ibifashijwemo na Robert Golden wanatsinze amanota menshi mu mukino muri rusange (21) ndetse Majok Machar yakegukanye itsinze amota 26 kuri 16 ya Cape Town Tigers muri rusange igice cya mbere kirangira iri n’imbere ifite amanota 47-41. Byagenze gutyo no mu gace ka gatatu ho iyi kipe yo muri Libya yagatsinzemo amanota 25-17 karangira muri rusange iri imbere n’amanota 72-58. Agace ka kane k’umukino ari nako kari aka nyuma ikipe ya Cape Town Tigers yakitwayemo neza itsinda amanota 16 kuri 15 ya Al Ahly Ly SC gusa ntibyagira icyo bimara ahubwo umukino urangira Intsinzi itashye muri Libya, Al Ahly Ly SC itsinze amanota 87-76. Aya makipe yakinnye ku munsi wa mbere w’irushanwa azasubira mukibuga ku Cyumweru, aho saa kumi nimwe n’igice, ikipe ya Al Ahly SC yo mu Misiri yatsinzwe, ku mukino wayo wa kabiri izakina na Al Ahly Ly yo muri Libya yo yatsinze umukino wa mbere mu gihe FUS Rabat, umukino wayo wa kabiri i saa munani n’igice izaba yabanje gukina na Cape Town Tigers yatsinzwe umukino wa mbere. Indi mikino iteganyijwe kuri uyu wa Gatandatu aho saa munani n’igice ikipe ya Petro de Luanda yo muri Angola izakina na US Monastir yo muri Tunisia mu gihe saa kumi nimwe n’igice Rivers Hoopers yo muri Nigeria izakina na AS Douanes yo muri Senegal. Umunyamakuru @UwimanaJeanJul1

RDB n’abaturage barishimira umusaruro w’imyaka 10 ishize bafatanya kubungabunga parike. Ibi Umuyobozi wa RDB, Ambasaderi Valentine Rugwabiza yabitangaje mu muhango wo kwita izina abana b’ingagi 18 mu muhango wabereye mu Murenge wa Kinigi mu Karere ka Musanze, kuri uyu wa kabiri tariki 01/07/2014. Minisitiri w’Intebe, Ambasaderi w’Amerika, Minisitiri w’Ububanyi n’amahanga muri Sudani y’Epfo n’abandi banyacyubahiro batandukanye bahaye amazina abo bana b’ingagi amazina nka Birashoboka, Ndengera, Kundurwanda, Imikino, Kwigira, Inkindi n’andi nyuma yo kuvuga imibereho itangaje y’imiryango 13 bakomokamo. Amazina yahawe ibyana 18 by’ingagi uyu mwaka ni: Twiyubake, Isange, Kwigira, Ubukombe, Tebuka, Ibendera, Umutaka, Nakure, Kundurwanda, Inzozi, Inkindi, Nkurunziza, Imikino, Ndengera, Masunzu, Birashoboka. Ibi birori byitabiriwe n’Abanyarwanda n’abanyamahanga bava ku isi hose babarirwa mu bihumbi byaranzwe kandi no gusurutswa mu ndirimbo n’imbyino n’abahanzi bakomeye nka Kidumu wo mu Burundi na Jay Polly ndetse n’amatorero azwi mu Rwanda nk’Urukerereza na Mashirika. Umuyobozi wa RDB, Ambasaderi Valentine Rugwabiza yavuze ko ubukerarugendo bw’ingagi zo mu misozi busigaye mu karere u Rwanda rurimo, muri uyu mwaka wa 2014 gusa, u Rwanda rwakiriye bamukerarugendo basaga miliyoni imwe binjiza miliyoni zisaga 300 z’amadolari, 85% akaba yavuye ku ngagi. Amadevise agera ku baturiye parike Aya mafaranga akomoka ku bukerarugendo agera ku baturage baturiye parike mu buryo bunyuranye aho begerezwa ibikorwaremezo birimo amazi, amashanyarazi, amashuri n’imishinga iciriritse igaterwa inkunga. “Twifashishije ayo mafaranga, twashoboye gushyira 5% mu baturage; twashoboye gutera inkunga imishinga 360 y’abaturage; twubatse imihanda, twashyigikiye imishinga iciriritse; twubatse amashuri abanza 57 mu turere 13, ndashaka kubabwira ko dufite impamvu zo kwishimira ibyo twagezeho, ” Ambasaderi Valentine Rugwabiza. Abaturage baturiye parike bari barushimusi babumbiwe mu makoperative akora ibihangano by’ubugeni bitandukanye bibaha amafaranga atari make. Abandi bakoze amakoperative akora ibijyanye n’ubuhinzi, ngo buri mwaka bahabwa miliyoni imwe yo kubunganira mu bikorwa byabo. Nyirabatanga Console wo mu Murenge wa Nyange mu karere ka Musanze, avuga ko ubukerarugendo bwahinduye imibereho yabo bava muri nyakatsi, abana babona amashuri yo kwigiramo, banegerezwa amashanyarazi kubera amafaranga yavuye mu gusura ingagi. Singirankabo Pierre Sylvestre, umuyobozi w’ impuzamakoperative afatanya na RDB mu kubungabunga parike, na we yungamo avuga ko amafaranga 5% ava mu bukerarugendo agera kuri miliyoni 120 ku mwaka, ashorwa mu bikorwa byo guteza imbere abaturiye parike cyane cyane mu makoperative. Ngo nta kibazo abanyamuryango b’amakoperative bakigira cyo kwiyishyurira mitiweli, imyambaro n’amashuri y’abana. “Abanyarwamuryango tubayeho neza, turirimba parike kuko yatugejeje kuri byinshi,” Singirankabo Pierre Celestin. Abaturiye pariki barasabwa gukomeza kuyibungabunga Minisitiri w’intebe, Dr. Pierre Damien Habumuremyi, wabimburiye abandi mu kwita ingagi, yibukije ko ubukerarugendo muri rusange, by’umwihariko ubw’ingagi bufatiye runini igihugu, bakaba basabwa kubungabunga parike y’ibirunga kuko amadevise ingagi zinjiza Leta ibizeza ko azakomeza kubageraho. Agira ati: “Perezida wa Repubulika arabasaba gukomereza aho kandi abizeza ko guverinoma y’u Rwanda izakomeza gusangiza abaturiye iyi parike ku musaruro uva mu bukerarugendo buyikorerwa kugira mubafashe kwiteza imbere.” Mu Karere u Rwanda rurimo habarurwa ingagi zigera kuri 880, mu gihe 295 zibarizwa mu birunga. Kuva muri 2005 umuhango wo kwita izina watangira, ingagi ziyongereye ku gipimo cya 26.3; nk’uko RDB ibitangaza. Kwiyongera kw’ingagi byagizwemo uruhare n’abantu batandukanye ndetse n’ibihugu bikora kuri parike y’ibirunga, Repubulika iharanira Demokarasi ya Kongo na Uganda byashyize ubufatanye mu kubungabunga ingagi; nk’uko Minisiteri w’Intebe yakomeje abishimangira. Mu myaka 10 ishize, ingagi 161 zahawe amazina, mu birori bw’uyu mwaka bwo kwita izina byari bifite intero igira iti: “ Imyaka 10: Kubungabunga-Gushyigikira no Gukura” abana b’ingagi 18 bava mu miryango 13 biswe amazina. Nshimiyimana Leonard

Dore ingaruka ibikoresho bya pulasitiki bigira ku buzima bw’umuntu. Tariki ya 5 Kamena buri mwaka, Isi yose yizihiza umunsi mpuzamahanga wo kubungabunga ibidukikije, mu Rwanda uyu munsi wabanjirijwe no gukangurira abanturarwanda kwirinda gukoresha ibikoresho bya pulasitiki bikoreshwa inshuro imwe. Minisitiri w’Ibidukikije, Mujawamariya Jeanne D’Arc, avuga ko gukoresha ibikoresho bya pulasitiki, akenshi bigira ingaruka ku mubiri w’umuntu. Ati “Muri pulastiki habamo utuntu bita ‘micro plastics’ duto udashobora kubonesha n’ijisho, tugenda tukajya no mu maraso. Mu bushakashatsi bwatangajwe mu 2022, bwagaragaje ko n’umubyeyi wonsa umwana ashobora konka twa duparasitiki duto duto. Izo zose zikaba ari ingaruka zigenda zikagera ku buzima bw’umuntu, ndetse hakabamo n’indwara zidakira biterwa no gukoresha ibikoresho bya pulasitiki”. Minisitiri Mujawamariya avuga ko hari ikoreshwa rya pulasitiki abantu bahagarika, kandi ntibihungabanye uko basanzwe babaho. Ati “Si ngombwa ko umuntu anywesha umuheha wa pulasitiki kandi arimo anywera mu kirahure, si ngombwa ko umuntu anywesha umuheha arimo anywera mu icupa ry’ikirahure. Ntabwo ari ngombwa ko mu nama aho turi buri muntu wese aba afite icupa rya pulasitiki, dushobora kuzana mu Rwanda ibikoresho bidufasha kubana neza n’ibidukikije”. Uretse kuba ibintu bikoze muri pulasitiki byangiza ubuzima bwa muntu, byangiza n’ibidukikije ku buryo usanga ubutaka budashobora kwera uko bikwiye. Abakora isuku hirya no hino mu Mujyi wa Kigali, bavuga ko usanga ahakusanyirizwa imyanada haba harimo amacupa ya purasikiki, ndetse hari na bamwe bayajugunya mu migezi ugasanga biteje ibibazo by’ihumana ry’amazi n’imigezi. Izi pulasitiki zitabora zangiza ubutaka, amazi n’ibindi binyabuzima biba mu mazi no mu Nyanja bikangirika. N’ubwo bimeze gutyo ariko, hari abamaze gusobanukirwa ko ari ngombwa kugabanya pulasitiki bakoresha, aho ubu usanga bakoresha nk’amacupa y’amazi akoreshwa kenshi, nk’umusanzu wabo mu kugabanya pulasitki. Rugema Elvain, avuga ko usanga icupa rya pulasitiki ritaramba ugereranyije n’icupa ry’icyuma, akavuga ko uretse kuba umuntu atabyitaho ubundi ibikoresho bikoreshwa inshuro imwe bya pulasitiki, bikwiye gucika ku isoko. Ati “Ubundi bidahari ntitwabikoresha, biroroshye guca bino bikoresho, ni ugusaba inganda zibikora mu Rwanda zikabihagarika, ndetse n’abacuruza ibintu biri muri pulastiki bakabihagarika”. Uyu munsi wahariwe kubungabunga ibidukikije, wizihijwe hazirikanwa ku kurwanya ihumana riterwa n’ibikoresho bya pulasitiki bikoreshwa rimwe bikajugunywa. Umunyamakuru @ musanatines

Nyarugenge: Mu miryango 30 ikora ibijyanye n’amategeko itatu gusa niyo izwi. Byatangarijwe mu nama yahuje iyo miryango na Komite mpuzabikorwa by’ubutabera mu karere (JRLOS) ndetse na Minisiteri y’Ubutabera (MINIJUST), kuri uyu wa 11 Mutarama 2019, hagamijwe kunoza imikorere ngo ako kajagari gacike bityo n’umusaruro ugaragare. Umuhuzabikorwa mu by’ubutabera muri Nyarugenge, Gasana Rwangeyo Désiré, avuga ko igikenewe ari imikoranire isesuye hirindwa gutatanya imbaraga kandi na raporo zigatangwa. Ati “Igikenewe ni uguhuza ibikorwa, tukamenya abafashijwe mu by’amategeko niba ibibazo byabo byarangiye cyangwa bigihari. Bitabaye uko usanga nakira abakiriwe n’abandi kandi inama dutanga ari zimwe, turashaka ko ibyo bivaho haboneke umurongo w’imikoranire n’umusaruro ugaragare”. Yongeraho ko ibyo bizaca kwicucika hamwe kw’iyo miryango cyane cyane mu mirenge y’umujyi, yerekezwe n’ahandi kuko abakeneye ubufasha mu butabera baba ari benshi. Umwe mu bakuriye iyo miryango, Mwananawe Aimable, uyobora uwitwa Ihorere Munyarwanda (IMRO), yemeza ko gukorera hamwe bigabanya ibibazo by’abaturage bihora bizenguruka inzego. Ati “Inzego zitandukanye zikora byinshi mu gukemura ibibazo by’abaturage, ariko iyo nta mikoranire usanga hari ibikemuka bikomeza kuzenguruka. Ni byo bituma iyo Perezida yagiye mu karere runaka uhasanga imirongo y’ibibazo ukibaza niba nta nzego zihasanzwe zabikemura”. Avuga kandi ko ubwo bufatanye ari bwo buzaca ibyo bibazo noneho abantu babone n’umwanya wo gukora ibibateza imbere aho guhora bazenguruka ngo barashakisha ubutabera. Anastase Nabahire, Umuhuzabikorwa w’ubunyamabanga bw’urwego rw’ubutabera muri MINIJUST, yemeza ko ari byiza ko iyo miryango igaragaza ibyo ikora kuko yunganira Leta. Ati “Ni ngombwa kugaragaza ibyo bakora kuko akenshi izo gahunda zunganira Leta bityo hakabaho kuzuzanya muri serivisi duha abaturage. Iyo rero bahuje intumbero, intego na bimwe mu bikorwa, bituma bajya inama bakanagira inama Leta bityo buri wese agakora neza”. Iyo nama yateguwe na IMRO n’indi miryango bafatanyije mu guteza imbere gahunda z’ubutabera irimo HDI, Ihuriro ry’imiryango itari iya Leta ikora ku buzima na GHLID, ikaba yaranitabiriwe n’abanyamabanga nshingwabikorwa b’imirenge n’utugari bo muri Nyarugenge n’abandi bakora mu by’amategeko. Umunyamakuru @ MunyantoreC

Bernard Agele. Timateo Benard Agele Michael uzwi ku izina rya Bernard Agele (yavutse ku ya 4 Ukuboza 1992) ni umukinnyi mpuzamahanga wu mupira wa maguru, akaba ari mpuzamahanga ukomoka muri Sudani y'Amajyepfo ukinira ikipe ya Bruneian Kota Ranger FC yo muri shampiyona ya mbere ndetse ni kipe y'igihugu ya Sudani y'Amajyepfo ukina nka myugariro . Umwuga. Agele yakiniye amakipe atandukanye nka Villa yo muri Uganda, Kampala city, Express, kaminuza ya Victoria, KCB muri Kenya, Villa, anakinira UiTM muri Maleziya. Muri Mutarama 2019, Agele yinjiye muri UiTM FC ku masezerano y'amezi 10. Umwaka ukurikira, Agele yasinyiye Kota Ranger FC, ikipe ifite icyicaro i Brunei . Ikipe y'igihugu. Agele yatangiye gukinira ikipe yi gihugu ya Sudani yepfo ku ya 23 Ugushyingo 2015 na Djibouti mu marushanwa ya CECAFA 2015. Ikipe y'igihugu ya Sudani yepfo yatsinze ibitego 2–0. "Ibarurishamibare neza nkumukino wakinnye 17 Ugushyingo 2019"

Inzu y’Amateka ya Jenoside ku Mayaga izatangira kubakwa mu mwaka utaha w’ingengo y’imari. Byatangarijwe mu gikorwa cyo kwibuka ku nshuro ya 30 Jenoside yakorewe Abatutsi ku Mayaga, ahanashyinguwe mu rwibutso rwa Kinazi imibiri 30 y’Abatutsi yabonetse. Itariki ya 21 Mata buri mwaka hibukwa Abatutsi bazize Jenoside, mu yahoze ari Komini Ntongwe, ubu ni mu Murenge wa Kinazi mu Karere ka Ruhango, aho Ntongwe hakaba ari na ho hishwe Abatutsi benshi mu Gihugu ku munsi, hishwe abasaga ibihumbi 60. Kubera amateka ya Jenoside yakorewe Abatutsi ku Mayaga, abarokotse bibumbiye mu muryango AGSF, bakomeje gusaba ko bakubakirwa inzu y’amateka yatuma urwibutso rw’Akarere rwa Ruhango i Kinazi rwuzuza ibya ngombwa, kuko ubu bafata ko nta rwibutso bagira ahubwo bafite imva. Umuyobozi wa AGSF, Evode Munyurangabo, avuga ko kuba urwibutso rwa Kinazi rutujuje ibisabwa ngo rugaragaze amateka ya Jenoside yahabereye, bibereye imbogamizi abarokotse kuko kugeza ubu hari amakuru atagaragazwa kandi inzu basaba ko yubakwa idahenze cyane. Agira ati “Ntidukeneye inzu y’amagorofa cyangwa ihenze, turashana inzu yadufasha kujya tuganiriza Abanyarwanda bazajya basura urwibutso, bagasobanukirwa byuzuye uko Jenoside yakorewe Abatutsi hano yakozwe. Turizera ko umwaka utaha tuzagaruka kwibuka RWaruzuye neza cyangwa imirimo igeze ku rwego rushimishije nk’uko twabyemerewe”. Ku kijyanye n’ubutabera, Munyurangabo avuga ko muri iyo nzu y’amateka hazaba harimo icyumba cyo gufungiramo abakoze Jenoside (amazina y’abataragezwanimbere y’Ubutabera) ku Mayaga bataraboneka, barimo nk’uwahoze ayobora Komini Ntongwe Kagabo Charles, na n’ubu utaragezwa imbere y’ubutabera. Agira ati “Iyo uvuze Kagabo Charles wumva abawe bari kwicwa, iyo nzu y’amateka izaba irimo icyumba gifungiyemo amazina ya ba Ruharwa bakoze Jenoside hano ku Mayaga, turasaba kandi ko ubutabera bukomeza kudufasha na we akaboneka akabazwa ibyo yakoze”. Ku cyiyongera ku butabera busabwa, Munyurangabo anakomeza gusaba ko Leta y’u Rwanda yashyiraho uburyo bwo gukurikirana Abarundi, bari barahungiye ahitwa i Nyagahama nabo bagize uruhare mu gukora Jenoside, aho bo banicaga Abatutsi bakabakuramo imitima bakayotsa bakayirya. Minisitiri w’Ubutegetsi bw’Igihugu, Musabyimana Jean Claude, yavuze ko ubutabera buzakomeza gutangwa cyane ko icyaha cya Jenoside kidasaza, asaba abarokotse bo ku Mayaga gukomeza kwihangana mu gihe hari abagishakishwa batarafatwa ngo bagezwe mu butabera. Na ho ku kijyanye n’inzu y’amateka akavuga ko izubakwa kandi ko abarokotse bo ku Mayaga bihanganira kuba byaratinze gushyirwa mu bikorwa. Agira ati “Ku kijyanye n’inzu y’amateka yuzuza ibice bibura ku Rwibutso rwa Kinazi, izatangira kubakwa uyu mwaka w’ingengo y’imari tugiye kwinjiramo, turabashimira ko mwihanganye mugakomeza gutegereza”. Biteganyijwe ko iyo nzu y’amateka izuzura itwaye asaga Miliyoni 400Frw, hakaba haramaze kuvugururwa inyigo zari zarakozwe mbere, byagaragaye ko bitari binoze ngo iyo nyubako izabe yujuje ibisabwa. Umunyamakuru @ murieph

Musanze: Hatangijwe ikipe y’imikino ngororamubiri. Akarere ka Musanze kari mu gice cy’imisozi miremire n’ikirere gikonje kiberanye n’imikino ngororamubiri nko kwiruka. Bahereye kuri ayo mahirwe karemano, ubuyobozi bw’akarere bwasanze gushinga ikipe y’imikino ngororamubiri byafasha akarere n’igihugu muri rusange. Umuyobozi wungirije w’Akarere ka Musanze ushinzwe imibereho myiza y’abaturage, Ndayambaje Vincent ahamya ko urubyiruko ruzayitabira bizarufasha kwiteza imbere kuko ari uburyo bwo kwihangira akazi. N’ubwo iyi kipe itangiye mu gihe Akarere gafite indi kipe y’umupira w’Amaguru iri mu cyiciro cya mbere, Musanze FC zombi zikaba zikeneye ubushobozi bwo kuzitunga, Ndayambaje avuga ko n’ubwo batangiranye amikoro make ariko ubusanzwe ikipe y’umukino ngororamubiri idasaba amikoro ahambaye akarere kabura. Umuyobozi wa technique mu ishyirahamwe ry’imikino ngororamubiri mu Rwanda, Ndacyayisenga Jean Pierre asanga gushinga amakipe y’imikino ngororamubiri bishobora kuba igisubizo kirambye mu kuzamura urwego uwo mukino uriho mu gihugu by’umwihariko ndetse no mu karere u Rwanda ruherereyemo muri rusange. Yagize ati “Kuba Musanze ishyizeho ikipe ni kimwe mu bisubizo twari dutegereje, ni akarere kagaragaramo izo mpano ni ukuvuga ko n’abakinnyi bazarererwa muri iyi kipe bashobora kuza ari gisubizo cy’ikibazo twari dufite.” Yijeje ko urwego ahagarariye ruzafasha iyo kipe kugira ngo abana bazayikinamo bazagere ku rwego rwifuzwa. Mu cyumweru gitaha hateganyijwe amarushanwa ku rwego rw’imirenge yo guhitamo abasore n’inkumi bazaba bagize iyo kipe. Iyi kipe ivutse nyuma y’amakipe ngororamubiri yo mu tundi turere nka Kamonyi na Nyamasheke. NSHIMIYIMANA Leonard

Ku wa 19 Mata 1994, Perezida Sindikubwabo yakanguriye Abanyabutare kwica Abatutsi. Kubwa 19 Mata 1994, Disikuru rutwitsi ya Perezida Sindikubwabo, niyo yatije umurindi  Abanyabutare.  Mu ruzinduko yahagiriye yasabye abaturage  “gukora”  kandi bakikiza ba “Ntibindeba”. Uyu munsi kandi hashyizweho Perefe wa Butare mushya wo gushyira mu bikorwa Jenoside. Igice cy’Amajyepfo y’igihugu cyane cyane Perefegitura ya Butare, ni hamwe mu hatinze gutangira Jenoside. Tariki ya 19/4/1994, Leta y’abicanyi yakuyeho ku mugaragaro Perefe Habyarimana Jean Baptiste wari waragerageje gukumira ubwicanyi muri Butare. Perefe  Habyarimana nawe yarahigwaga kubera ko yari Umututsi,  Leta yaje kumusimbuza intagondwa Sylvain Nsabimana wakomokaga mu  ishyaka rya PSD. Yabaye perefe wa Butare, ayobora ubwicanyi hagati ya 19/4 kugera 17/6/1994. Sylvain Nsabimana yafatiwe muri Kenya 18/7/1997 aburanishwa n’Urukiko mpanabyaha mpuzamahanga rwashyiriweho u Rwanda, rwamuhamije icyaha cya Jenoside ahanishwa igifungo cy’imyaka 18. Perefe Sylvain Nsabimana yafatanije na Pauline Nyiramasuhuko, Shalom Arsène Ntahobali, André Rwamakuba, Sylvain Nsabimana, Alphonse Nteziryayo, Joseph Kanyabashi, Ladislas Ntaganzwa, Elie Ndayambaje, hamwe n’abasirikari barimo Major Tharcisse Muvunyi na Kapiteni Ildefonse Nizeyimana bari abayobozi mu ishuri rya gisilikare I Butare ryitwaga ESSO, gutsemba Abatutsi bo muri Butare. Uwo munsi nibwo Perezida wa Leta y’abicanyi Theodore Sindikubwabo yahamagariye abanyabutare kurimbura Abatutsi: Leta y’abicanyi yashyize ingufu mu gukangurira abaturage kwica Abatutsi. Mu ijambo rye, Sindikubwabo yahamagariye abaturage kwitabira ubwicanyi, ntibabe ba “Ntibindeba”. Nyuma yaho, abasirikare bafatanyije n’Abahutu bo mu mutwe w’Interahamwe bishe abasiviri benshi b’Abatutsi bari batuye I Butare hamwe n’impunzi zari zaturutse mu tundi turere tw’u Rwanda. Mu bitabiriye uwo muhango wo gushyiraho Perefe mushya, hari abagize guverinoma y’abicanyi, bari basangiye ibitekerezo byo gutsemba Abatutsi, nka Mugenzi Justin, Mugiraneza Prosper na Pauline Nyiramasuhuko. Nyuma ya disikuru ya Sindikubwabo Abatutsi batangiye kwicwa mu mujyi wa Butare no muri Komini zose z’iyo perefegitura. I Kigali, uwo munsi Abasirikari ba Leta y’abicanyi bateye ibisasu kuri sitade Amahoro hapfa abantu 19 bari barinzwe n’ingabo za MUNUAR. Inkomoko: MINUNUMWE

Arsenal yanyagiriwe iwayo na West Ham. Arsenal yatsindiwe iwayo ibitego 0-2 na West Ham kuri Emirates stadium ibura amahirwe yo gusoza umwaka iyoboye shampiyona y’ubwongereza Premier league Ni nyuma y’uko inganyije umukino wayihuje na Liverpool igitego 1-1 , iyi Liverpool akaba ariyo iyoboye shampiyona n’amanota 42 irusha Arsenal amanota 2 West Ham yabyaje ibitego uburyo bubiri muri butatu bwabonetse bwo kuboneza mu izamu , ibitego byayo byatsinzwe na Soucek ku munota wa 13 ku mupira yarahawe na Jarrod Bowen aho habanje kwitabazwa VAR,ariko nyuma y’iminota itatu abasifuzi bagenzura neza ko umupira utari warenze ,igitego cyake kwemerwa bidasubirwaho. Nyuma y’igice cyambere bavuye kuruhuka Mavropanos wakiniye ikipe ya Arsenal muri 2018-2020 yayitsinze igitego cya kabiri kuri koruneri yaritewe na James Ward Prowse. Iki gitutu Arsenal yaririho cyaje kubyara Penalty nyuma y’uko Declan Rice akoreye ikosa Emerson mu rubuga rwamahina, iyi penalty yaje gukurwamo neza na David Raya mu minota ya nyuma y’umukino.

ubucuruzi bw'ibikomoka ku buhinzi Amashyiga ya rondereza/atabangamira ikirere Amakuru arambuye kuri ibi bikorwa azamenyekana mu gihe cyo gushyira uyu mushinga mu bikorwa. Ibibazo bikomeye bijyanye n'umurimo: Mu gushyira mu bikorwa uyu mushinga, ibibazo bijyanye n'umurimo bizasobanurwa; kugeza ubu ibibazo byitezwe ni ibi bikurikira: Gukorera akazi ahantu hahanamye hashobora gutera impanuka, mu misozi miremire hasaba gukoresha ibikoresho bishobora gukomeretsa. Hamwe mu hantu ibyo bikorwa bizakorerwa hazaba hitaruye kandi ari kure y'ibikorwaremezo by'ubuvuzi. Nubwo haba atari kure cyane, gutera ibiti by'imbuto ahantu hateguriwe guterwa ibiti bivangwa n'imyaka bishobora nabyo gutera abakozi ibibazo bias nk'ibyo. Ibikorwa byo gutunganya amatarasi y'indinganire ahantu hazaterwa ibiti nabyo bishobora gutera impanuka cyane cyane mu gihe ikirere kitameze neza. Abakozi bazaba basabwa kuba biteguye gutanga ubutabazi bw'ibanze bujyanye no gukomeretswa n'ibintu bihanuka hasi, kunyerera no guhanuka/kugwa hasi, kunanirwa cyane, kurumwa n'udukoko, kurumwa n'inzoka, impanuka zisanzwe z'ibinyabiziga abakozi bajya cyangwa bava ku kazi, ndetse ukaba wanakwisanga mu kaga gaterwa n'ibintu byangiza birimo guhumeka imyuka ihumanya ituruka mu bihuru. Ku bakozi barara ku kazi ahantu hitaruye, bashobora guhura n'ibibazo byo kutabungabunga neza umwanda uturuka aho bakorera. Ikindi kandi, hashobora kuvuka ibibazo byihutirwa bitewe n'ahantu hahanamye cyangwa inkangu, gutenguka k'ubutaka (imyuzure) ndetse n'inkongi z'umuriro. Kuvugurura ibikorwa by'ubuvumvu bishobora gutera ibibazo byo kudwingwa n'inzuki, gukora amashyiga bishobora gusaba gukoresha ibikoresho bishobora guteza ibibazo/gukomeretsa. Nubwo bishoboka, gukoresha abana batarageza imyaka yo gukora cyangwa imrimo y'agahato, ni ikibazo hashingiwe k'uko abakozi bahabwa akazi badasabwa ubumenyi buhambaye. Leta y'u Rwanda ntiyemera ibikorwa, hakenewe isuzuma ndetse n'amahugurwa kandi ubuyobozi bukwiye gushyiraho ingamba zo guhangana n'iki kibazo. Ibi bibazo byaragaragaye hashingiwe ku makuru ajyanye n'ihohoterwa rishingiye no gukoresha abana batarageza imyaka yo gukora mu bikorwa bijyanye n'icyayi®® Kubera ko abagenerwabikorwa muri uyu mushinga ari abagore, urubyiruko n'abasigajwe inyuma n'amateka, hitezwe ko ku kazi hashobora kuvuka ibibazo bijyanye n'ivangura ndetse n'ihohoterwa rishingiye ku gitsina, ibi bizakemuka binyuze mu guhugura amatsinda yo mu gace gakoreramo umushinga ndetse no gukora ubukangurambaga ku ihohoterwa rishingiye ku gitsina (SEAH). lmpanuka cyangwa ibindi bibazo byihutirwa bishobora kuvuka mu gikorwa icyo ari cyose cy'uyu mushinga. ESS4 izashyiraho gahunda zijyanye n'ubutabazi ku hantu hose hakorerwa ibikorwa by'umushinga kandi izo gahunda zibe ziboneka ku bakozi b'umushinga bose, ba rwiyemezamirimo bahawe gukora imirimo ndeste n'abandi bose barebwa n'ibikorwa by'umushinga mu gihe hakenewe ubutabazi. Gahunda ijyanye n'ubutabazi izaba inakubiyemo ibijyanye no kubahiiriza amabwiriza agendanye n'ubuzima n'umutekano/ubwirinzi mu kazi. Uburyo bwo guhangana n'ibi bibazo bukubiyemo ubu bukurikira: Guhitamo abayobozi b'amatsinda no kubahugura ku bijyanye n'ubutabazi n'ubwirinzi by'ibanze Guhugura abari mu mushinga ku bijyanye n'ingamba z'ubwirinzi, ihohoterwa rishingiye ku gitsina (SEAH) ndetse no kwita ku bahuye n'ibibazo by'ihihoterwa rishingiye ku gitsina, ndetse no ku bjiyanye n'ubutabazi bw'ibanze Guha amatsinda ibikoresho byifashishwa mu butabazi bw'ibanze Gushyiraho no kumenyekanisha gahunda yo gukura abantu ahantu hari akaga Gushyiraho no kumenyekanisha amabwiriza yerekeye imyitwarire Guhugura abakozi ku bijyanye n'amategeko n'amabwiriza byerekeye pariki Gutanga buri gihe amazi meza yo kunywa kandi atetse (yica udukoko/ibihumanya bituruka mu bimera) Guha abakozi bakorana n'abaturage udupfukamunwa Abakozi bose barasabwa kuba bafite ubwishingizi mu by'ubuvuzi (ubwishingizi bw'indwara) Amahugurwa ajyanye na tekiniki zo kuvugurura (gusubiza ubuzima) amashyamba Umukoresha agomba kwishyurira abakozi amafaranga y'ubwizigame bw'iza bukuru 3. Incamake ku mategeko yerekeye umurimo: Amategeko n'amabwiriza Itegeko nyamukuru rigenga umurimo n'imikorere y'akazi mu Rwanda ni Itegeko rigenga umurimo ryo muri 2009, n'andi Mateka ya Minisitiri yerekeye ubuzima n'umutekano (ubwirinzi) mu kazi. Iri tegeko n'amateka ajyanye naryo atanga asubiza ibibazo by'ingenzi bijyanye n'umurimo bikurikira: Uburenganzira bw'ibanze Amasezerano y'akazi, kwigira mu kazi no kwimenyereza akazi Imiterere rusange y'akazi Umushahara Ubuzima n'umutekano mu kazi Amashyirahamwe y'abakozi n'ay'abakoresha Amakimbirane ashingiye ku murimo Uburenganzira bwo gukora imyigaragambyo no gufunga imiryango Inzego z'umurimo 10) Imenyekanisha rikozwe n'uruganda

imishinga byose biba byubahirije ihame ry’uburinganire mu nzego zose zaba iza leta n’iz’abikorera. Intego rusange ni ugushimangira ihame ry'uburinganire mu igenamigambi ry’Igihugu, politiki n’ingamba no kubazwa inshingano mu nzego zose za Leta n’iz’abikorera. Ingingo y’Ingenzi ya 2: Kwihutisha iterambere ry'abagore mu bukungu: hagamijwe guharanira ko abagabo n’abagore bagira uburenganzira n’amahirwe bingana byo kugera, gukoresha no gufata icyemezo ku mutungo. Ingingo y’Ingenzi ya 3: Gukomeza guteza imbere uburinganire n’amahirwe angana mu burezi, ubuzima n’imibereho y’abaturage hagamijwe kuzamura uburinganire n’amahirwe angana mu bikorwa byose biteza imbere imibereho y’Abanyarwanda. Ingingo y’Ingenzi ya 4: Kubakira ku byiza biri mu muco w’u Rwanda mu gushimangira ibyiza by’uburinganire, bigakorwa hagamijwe kureba ibyiza biri mu muco no gukuramo imbogamizi zibangamira iyubahirizwa ry’ihame ry’uburinganire hagati y’abagabo n’abagore, abahungu n’abakobwa Ingingo y’Ingenzi ya 5: Kurushaho kuzamura uruhare rw’abagabo n’abahungu mu guteza imbere ihame ry’uburinganire. Hagamijwe gushyiraho ingamba zituma abagabo n’abahungu bagira uruhare rugaragara mu guteza imbere uburinganire; Ingingo y’Ingenzi ya 6: Kongera umubare w’abagore n’uruhare rwabo mu nzego z’ubuyobozi no mu myanya ifatirwamo ibyemezo mu nzego za zose, iza leta n'iz’abikorera kimwe n’imirango itari iya letaa. Ikigamijwe ni ugushimangira uruhare rw’abagore mu nzego z’ubuyobozi no mu myanya ifatirwamo ibyemezo. Ingingo y’Ingenzi ya 7: Gushimangira ubumenyi ku buringanire mu nzego za Leta n’iz’ abikorera ndetse no mu baturage muri rusange; Ingingo y’Ingenzi ya 8: Gushyiraho amategeko ashimangira ihame ry’uburinganire, hagamijwe gushyiraho no kuvugurura politiki n’amategeko mu rwego rwo kurushaho guteza imbere uburinganire hagati y’abagabo n’abagore, abahungu n’abakobwa. Uburyo buteganijwe bwo gushyira mu bikorwa iyi politiki bugomba kuyoborwa n’isesengura rishingiye ku ihame ry’uburinganire, rigaragaza ibibazo nyabyo bibangamiye iyubahirizwa ry’uburinganire, rigaragaza ibyuho mu iyubahirizwa ry’ihame ry’uburinganire muri buri rwego, riganisha ku bikorwa byita ku buringanire kandi rinafasha gushyiraho ibikorwa byubahiriza ihame ry’uburinganire kandi bigahindura ubuzima bw’abagabo n’abagore, abahungu n’abakobwa mu byiciro byose. Politiki y’uburinganire igamije kuzana impinduka no kuzamura imyumvire ku ihame ry’buringanire kandi ikarushaho kuryumvikanisha mu nzego zose hashingiwe ku isesengura ku buringanire hagati y’abagabo n’abagore mu ngamba n’ibindi bikorwa bitandukanye. Ibi bigomba gukorwa hashingiwe ku mabwiriza agomba gutangwa n’inzego ziri ku ruhembe mu guteza imbere ihame ry’uburinganire ziyobowe na Minisiteri y’Uburinganire n’Iterambere ry’Umuryango. Hakenewe kandi ingamba nyinshi kugira ngo ibi bimaze kuvugwa bigerweho. Hakenewe gushyira imbaraga mu mikorere n’imikoranire hagati y’inzego zose kuko ihame ry’uburinganire risaba kubahirizwa mu nzego zose. Kubazwa inshingano ni ngenzi cyane mu rwego rwo kwihutisha ishyirwamubikorwa by’iyi politiki.Gahunda y’imyaka itanu y’ishyirwa mu bikorwa rya politiki y’uburinganire yakozwe kugira ngo igaragaze uruhare rw’abafatanyabikorwa bose muri iyi politiki. Inshingano za buri rwego mu ishyirwa mu bikorwa ry’iyi politiki zirasobanutse neza kuva mu igenamigambi

Ibiciro bya peteroli n’ ibiyikomokaho byongeye kuzamuka. Ikigo cy’igihugu gishinzwe imirimo imwe n’imwe ifitiye igihugu akamaro (RURA), cyashyize hanze ibiciro bishya by’ibikomoka kuri peteroli, bigaragaza ko litiro ya essence mu Rwanda yiyongereyeho 52Frw.Ubu litiro ya essence yaguraga 970 frw, yashyizwe ku 1022frw, naho litiro ya mazutu yaguraga 953frw yashyizwe kuri 958Frw aho yiyongereyeho amafaranga atanu.RURA yatangaje ibi biciro, yavuze ko bizatangira kubahirizwa kuri uyu wa gatanu tariki 3 Werurwe 2017, ariko inemeza ko bizasubirwaho mu (...)Ikigo cy’igihugu gishinzwe imirimo imwe n’imwe ifitiye igihugu akamaro (RURA), cyashyize hanze ibiciro bishya by’ibikomoka kuri peteroli, bigaragaza ko litiro ya essence mu Rwanda yiyongereyeho 52Frw.Ubu litiro ya essence yaguraga 970 frw, yashyizwe ku 1022frw, naho litiro ya mazutu yaguraga 953frw yashyizwe kuri 958Frw aho yiyongereyeho amafaranga atanu.RURA yatangaje ibi biciro, yavuze ko bizatangira kubahirizwa kuri uyu wa gatanu tariki 3 Werurwe 2017, ariko inemeza ko bizasubirwaho mu mpera z’ukwezi kwa Kane nyuma yo gusuzuma uko bizaba byifashe ku isoko mpuzamahanga.Ibiciro byaherukaga kuzamuka mu mpera za 2016.

Ecole de Sciences De Gisenyi izahagararira Intara y’Uburengerazuba mu marushanwa yo kwihangira imirimo. Mu marushanwa yabaye kuwa gatandatu tariki 22/09/2012, Ecole de Sciences de Gisenyi yaje ku mwanya wa mbere n’amanota 80% itsinze Groupe Scolaire de Rambura Garçons yagize amanota 79% mu kiciro cya nyuma cy’ijonjora. Ibindi bigo byagaragaye muri aya marushanwa ku ikubitiro mu Ntara y’Uburengerazuba ni Groupe Scolaire Notre Dame d’Afrique na Ecole de Lettres de Gatovu bikaba byarasezerewe mu kiciro cya mbere cy’ijonjora; nk’uko akanama nkemura-mpaka kari gahagarariwe na Teta Sandra, wahagarariye u Rwanda mumarushanwa nk’aya mu gihugu cy’Ubuhollandi yabitangaje. Iri rushanwa rigamije gukangurira urubyiruko kwihangira imirimo ntibategereze kuzasaba akazi.rikorwa mu biganiro mpaka bikorwa mu rurimi rw’icyongereza, bigenda bihuza ibigo by’amashuri yisumbuye na za kaminuza n’ibigo byisumbuye. Umuyobozi ushinzwe amasomo muri Ecole de Sciences de Gisenyi, ari nacyo kigo cyakiriye iri rushanwa mu Ntara y’Uburengerazuba, yishimiye iki gikorwa ndetse avuga ko agiye kongerera abanyeshuri be umwanya wo kugirana ibiganiro mpaka. Iri rushanwa rigamije kurema mu rubyiruko umuco wo kwihangira umurimo, gushishikariza urubyiruko kwishakamo ibisubizo kuruta kujya kubishaka ahandi no gutekereza vuba ugafata umwanzuro ufatika kandi udahubutse; nkuko Ishimwe K. Dieudonné, umuyobozi wa Rwanda Inspiration Back Up yabitangaje. Ecole de Sciences de Gisenyi ihagarariye Intara y’Uburengerazuba ije ikurikira Groupe Scolaire Notre Dame de Lourdes izahagararira Intara y’Amajyepfo na Sonrise High School izahagararira Intara y’Amajyaruguru. Iri rushanwa, ryatangiye tariki 8 Nzeri 2012, rizakomereza mu Ntara y’Iburasirazuba mu karere ka Rwamagana kuwa gatandatu tariki 30 Nzeri. National Young Entrepreneur’s Debate Championship 2012, ni irushanwa ryateguwe n’ikigo Rwanda Inspiration Back Up hamwe na SMILE Rwanda, ishyirahamwe rya ba nyampinga ba za kaminuza zose zo mu Rwanda ku bufatanye n’Inama Nkuru y’Igihugu y’Urubyiruko. Marie Clemence CYIZA UWIMANIMPAYE

Uko muhangayitse, natwe biraduhangayikishije – Perezida Kagame abwira abibasiwe n’ibiza. Yabigarutseho mu kiganiro yagiranye n’abarenga ibihumbi bibiri batujwe muri site y’Inyemeramihigo, nyuma y’uko yari amaze gusura ibikorwa bitandukanye muri ako karere byangijwe n’ibiza, birimo n’uruganda rw’icyayi rwa Pfunda rwangiritse bikomeye. Akigera kuri site y’Inyemeramihigo, Umukuru w’Igihugu yakiranywe urugwiro n’abahatujwe, bahise bamugaragariza bimwe mu bibazo bafite birimo umugezi wa Sebeya ubateza umwuzure. Marie Chantal Nirere wo mu Murenge wa Rugerero ni umwe mu bibasiwe n’ibiza, aho yari yaheze mu mazi akaza gukurwamo n’abasirikari bacunga umutekano wo mu mazi. Avuga ko ibintu bye byose byagiye harimo n’amazu ye abiri yasenyutse. Yagize ati “Ndashimira ubuyobozi bwatubaye hafi, baduhaye amacumbi yo kubamo, tubona iby’ibanze, ibiryo birahari, twabonye ibyo kuryamaho, abana bariga nta kibazo dufite mubyeyi mwiza.” Yakomeje agira ati “Icyifuzo cya mbere ndagira ngo mudufashe Sebeya ni yo nyirabayazana yo kuba turyamye muri iki kibaya, munatubungabunge mubyeyi mwiza mu mpande zombi, ibiza yateje itazongera kubiteza." Mu gusubiza ku kibazo cya Sebeya, Perezida Kagame yavuze ko birimo gukorwa kuko ababishinzwe barimo kubikurikirana, ariko ko n’abaturage bubatse hafi ya Sebeya barimo gushakirwa aho gutuzwa kubera ko bitemewe gutura ahantu hashobora gushyira ubuzima bwabo mu kaga. Mu ijambo rye kandi, Umukuru w’Igihugu yijeje abagizweho ingaruka n’ibiza aho bishoboka bazasubira mu byabo mu bihe bya vuba. Yagize ati "Icyanzanye hano kwari kubasura, kandi ngira ngo mbabwire ko tubatekereza, uko muhangayitse natwe biraduhangayikishije kubona uko mumeze, ndetse dushakisha ibishoboka byose kugira ngo dushobore kubafasha muri ibi bihe bitoroshye murimo." Yakomeje agira ati "Ndetse wenda mu gihe gito gishoboka abashobora gusubira mu byabo bashobore kuba babisubiramo, ariko ubu cyane cyane turacyahanganye no kugira ngo mushobore kugira ubuzima nibura muri iki gihe mutari mu ngo zanyu, cyangwa se mudashobora kwikorera imirimo musanzwe mukora, mudashobora kwigaburira nk’uko bisanzwe, ibyo ni byo twahagurukiye kugira ngo dushake ibishoboka byose tubafashe." Mu Karere ka Rubavu habarirwa abaturage 5055 batujwe muri site enye, bakuwe mu byabo n’ibiza biheruka kwibasira Intara y’Iburengerazuba, Amajyarugu ndetse n’Amajyepfo. Mu gihugu hose habarirwa abarenga ibihumbi icyenda basenyewe n’ibiza biganjemo abo mu turere two mu Ntara y’Iburengerazuba, turimo Rubavu, Rutsiro, Karongi na Ngororero. Perezida Paul Kagame yaheruka kugirira uruzinduko mu Karere ka Rubavu muri 2019, muri gahunda asanzwe agirira mu turere yo gusura no kuganira n’abaturage. Reba ibindi muri iyi Video: Amafoto: Moise Niyonzima/Kigali Today Video: Richard Kwizera/Kigali Today Umunyamakuru @ lvRaheema

ubugengano/ ubugaragirwe Hari andi muga y'umuhure agiye ari impuzanyito zikwiye kubonezwa hakaboneka iryuga rimwe nnoze: Imvugakimwe/ impuzanyito Impushabwoko/ inege Uturemajambo/ intego Amategeko y'igenantego/ amategeko y'igenamajwi Itondagura/ isesengura Amagambo ahinduka/ amagambo agoragozwa/ amagambo asesengurika Amagambo adahinduka/ amagambo atagoragozwa/ amagambo adasesengurika Inshoberamahanga/inshoberane Inyomeke z'imbere/ interurajambo/ imbimburirajambo Inyomeke z'inyuma/ insozajambo Uturemajambo mbonezamvugo/ amagambo mbonezamvugo Uturemajambo muzi/ amagambo muzi Amuga y'Ikibonezamvugo k'Ikinyarwanda amenshi yagezweho mu nzira zo guhindura ayariho mu ndimi mvaburayi (Igifaransa n'Icyongereza). Uku guhindura byakozwe mu buryo rimwe na rimwe butaboneye hakaboneka amuga aganisha ku yandi arenze rimwe yo mu rurimi avuyemo, cyangwa iryo mu rurimi avuyemo rikaganisha ku muga arenze rimwe. Iki kibazo cyagaragaye mu muga menshi twatanzeho ingero no mu bindi bika. Ihindura ritaboneye ryagiye ritanga amuga afite inenge. 3.2.3.3. Impindurantego Impindurantego zivugwa aha ni amuga akomoka hamwe ariko akagira uturango duto tuyatandukanya mu ntego zayo. • Inyigana/ iyiganajwi/ inyiganarusaku Abashakashatsi ku kibonezamvugo k'Ikinyarwanda bahurira ku bisobanuro by'inyiganga. Bizimana (1998 :219) avuga ko inyigana ari "ijambo riremerwa ku myumvikanire y'urusaku rw'ibintu bimwe na bimwe, ndetse n'urw'abantu. Rishobora kuremerwa kandi ku migaragarire y'ikintu". Naho Editions Bakame (2010:148) bakavuga ko inyigana ari amagambo yigana urusaku rw'ibintu, inyamaswa cyangwa abantu. Inshoza yo kwigana urusaku ni yo ituma haza impamvu yo kwita aya magambo inyiganarusaku. Ariko twibuke ko harimo n'indi nshoza yo kwigana ijwi, iyi nayo ikaba ituma yitwa inyiganajwi, nubwo nanone harimo indi nshoza yazanwe na Bizimana yo kwigana imigaragarire, yakabaye ituma yitwa "inyiganamigaragarire". Mu gitabo cyateguriwe abanyeshuri biga mu mashuri yisumbuye, Umwaka wa Kabiri (REB, 2017:52), bavuga ko aya magambo ari "inyigana" ndetse bakanongera bakayita "inyiganarusaku". Mu muga y'ikibonezamvugo k'Ikinyarwanda harimo impindurantego akenshi ziba zidakenewe kuko ziteza urujijo mu kumenya iryuga nyakuri iryo ari ryo. Bilabiale: inyaminwa/ inkomanyaminwa Destinataire: nyakubwirwa/ ubwirwa Abakora amuga bakaba baba bafite ububasha bwo guhitamo rimwe mu muga abiri cyangwa atatu baba bafite. Kutabikora bigaragaza rimwe na rimwe ko hari ubushobozi bakibura mu rwego rw'igenamuga kandi bigatera akaduruvayo mu ikoreshwa ryayo. 3.2.3.4. Ibisobanuro bitaboneye Mu buhanga bw'ikoranyamuga, ibisobanuro bigomba kuba bihwitse bihuye neza n'inshoza ivugwa. Umushakashatsi Suonuuti, (2001: 19) abyerekana, ibisobanuro biboneye ni byo bituma amuga yakozwe agira ireme. Mu muga y'ikibonezamvugo bimwe mu bisobanuro byahawe imyinjizo bigaragaramo inenge z'ubwoko butandukanye. Benshi mu bashakashatsi bagaragaje inenge zishobora kuboneka mu bisobanuro bw'amuga akenshi usanga zifatiye ku biranga igisobanuro kiboneye. ISO (2000:20-23) igaragaza ko inenge rusange z'ibisobanuro ari eshatu (3): ibisonanuro nkene (incomplete definitions), ibisobanuro ngaruraryuga ( circular definitions ), n'ibisobanuro mpakanyi (negative definitions ). Suonuuti, (2001 :24-30) yesesenguye inenge z'ibisobanuro by'amuga, yerekana izigera kuri esheshatu, zisa n'izirambura iza ISO. Izo ni ibisobanuro ibisobanuro nkene (narrow definitions), ibisobanuro ngaruraryuga (circular definitions ), ibisobanuro mpakanyi (negative definitions ), ibisonanuro bigeruye (incomplete definitions ), rusange (broad definitions ), ibisobanuro birondora nkene (incomplete extensional definitions). Tukaba tugiye kwifashisha inshoza z'ibisobanuro nkene/bigeruye (narrow/incomplete definitions ), ibisobanuro ngaruraryuga ( circular definitions) n'ibisobanuro rusange (broad definitions) mu kujora ibisobanuro by'amuga y'ikibonezamvugo ... a) Igisobanuro nkene/ kigeruye • Igicumbi/ umuzi: Mu bizamini by'Ikinyarwanda bakunze gusaba abakandida kugaragaza ibicumbi by'amagambo aciyeho akarongo, ariko mu magambo bacaho akarongo bagashyiramo n'amagambo afite imizi. Ubwo baba bashatse kugaragaza ko igicumbi ari igice ijambo ryose rishingiraho. Nyamara inshoza zitangwa zigaragaza ko igicumbi n'umuzi bifite aho bitandukanira. (Ndahimana D, 2021, Umurage N° 2) Mpuzamahanga: Gikoreshwa mu bihugu byinshi. Inyibutsacyuzuzo ngaruka: Iivuga ko igikorwa k'ingiro kerekezwa kuri nyagukora. Ikinyazina ndafutura: Igisobanura kidafutuye. Kugoragoza: ni ugusimbuza igice runaka k'ijambo ikindi gice, uko gusimburana kugahindura igisobanuro k'iryo jambo (Nsanzabiga E. & Twilingiyimana C.

Arumeniya yafunguye imfungwa zose z’Abahamya ba Yehova. YEREVAN, Arumeniya—Ku itariki ya 12 Ugushyingo 2013, leta ya Arumeniya yafunguye imfungwa z’Abahamya ba Yehova 14 zari zisigaye, zari zarafunzwe zizira kwanga kujya mu gisirikare. Kuva ku itariki ya 8 Ukwakira 2013, hamaze gufungurwa Abahamya ba Yehova 28 bari bafunzwe bazira ko umutimanama utabemerera gukora imirimo ya gisirikare. Mu gihe cy’imyaka 20 ishize, Arumeniya yafunze Abahamya basaga 450 bazira ko umutimanama utabemerera gukora imirimo ya gisirikare. Icyakora kuba yarafunguye abo Bahamya bose bigaragaza ko ubu itakirengera uburenganzira bwabo. Ku ncuro ya mbere kuva mu mwaka wa 1993, nta Muhamya wa Yehova n’umwe usigaye muri gereza ya Arumeniya, azira ko umutimanama utamwemerera gukora imirimo ya gisirikare. Mbere y’uko Arumeniya ifungura Abahamya ku itariki ya 12 Ugushyingo, yari yarafunguye Abahamya umunani ku itariki ya 8 n’iya 9 Ukwakira ishingiye ku mbabazi zatanzwe zo kubagabanyiriza amezi atandatu ku gifungo bari barakatiwe. Abandi batandatu bafunguwe ku itariki ya 24 Ukwakira. Abo uko ari batandatu ni bo ba mbere bungukiwe n’itegeko ryakorewe ubugororangingo ku itariki ya 8 Kamena 2013, rigena imirimo ya gisivili isimbura iya gisirikare muri Arumeniya. Iryo tegeko ryemerera abantu umutimanama utemerera gukora imirimo ya gisirikare gusaba ko bahabwa imirimo ya gisivili itagenzurwa n’abasirikare, aho gufungwa. Abahamya basaga 90 basabye gukora iyo mirimo. Ku itariki ya 23 Ukwakira n’iya 12 Ugushyingo 2013, komisiyo ishinzwe icyo kibazo yongeye gusuzuma icyifuzo cy’Abahamya 71 kandi ibemerera ibyo basabaga. Iyo komisiyo yanavuze ko yari gusuzuma bidatinze ibindi bibazo by’abari basigaye muri gereza. David A. Semonian, akaba ari umuvugizi w’Abahamya ba Yehova ku cyicaro gikuru i New York, yagize ati “tunejejwe cyane n’uko leta ya Arumeniya yafunguye urwo rubyiruko no kuba icyo kibazo cyari kimaze igihe kirekire cyarakemutse.” Ushinzwe amakuru: Ku rwego mpuzamahanga: David A. Semonian, wo mu rwego rushinzwe amakuru, tel. +1 718 560 5000 Muri Arumeniya: Tigran Harutyunyan, tel. +374 93 900 482

Kagame yifuza imiyoborere myiza yita ku bukungu bwubahiriza ibidukikije n’iterambere rirambye. Mu butumwa bwa video yoherereje inama ya Nexus iteraniye mu mujyi wa Bonn mu Budage kuva tariki ya 16-18 ugushyingo, Perezida Kagame yatangaje ko hakenewe imbaraga za buri muntu wese. Kagame yemeza ko ari ngombwa gushyira abagore, imiryango itegamiye kuri Leta ndetse n’iyikorera ku giti cyayo mu bikorwa byose. Mu bihugu biri mu nzira y’amajyambere guha abagore inshingano biracyari hasi kandi aribo bakora 80% by’ibiribwa bakanazana 90% by’amazi n’inkwi. Yakomeje avuga ko kwigisha abana kugira ngo nabo bamenye uburyo bwiza bwo gukoresha amazi, ingufu n’ubutaka, aribyo bizazana umusaruro bikanafasha ibidukikije bizakenerwa n’abantu bazabaho mu minsi iri imbere. Emmanuel N. Hitimana

Minisitiri Dr Bizimana yasabye Abanyarwanda kwamagana abashaka kubabuza Amahoro. Minisitiri Dr Bizimana yagize ati “Tariki 21/9/2022 ni Umunsi Mpuzamahanga w’Amahoro washyizweho n’Umuryango w’Abibumbye ku wa 30/11/1981. Amahoro twahawe no kwibohora kwacu nyuma y’ihagarikwa rya Jenoside yakorewe Abatutsi tuyakomereho. Abashaka kudutanya tubiyame tubature indirimbo ya Rugamba yise Ntumpeho.” Mu ngoro y’Inteko Ishinga Amategeko ku Kimihurura ni ho hizihirijwe Umunsi Mpuzamahanga w’Amahoro. Ni umuhango witabiriwe n’abagize Inteko, abayobozi banyuranye ndetse n’urubyiruko rwaturutse hirya no hino mu Gihugu. Uretse ubu butumwa Minisitiri Dr Bizimana yatanze kuri uyu munsi mpuzamahanga w’Amahoro, yanateye igiti ku Nteko Ishinga Amategeko nk’ikimenyetso cyibutsa buri munyarwanda wese ko afite inshingano zo kubaka amahoro kandi akanayasigasira kugira ngo adahungabana. Minisitiri Dr Bizimana yahumurije urubyiruko ko badakwiye gutinya ababiba urwango n’amacakubiri kuko kimwe mu bisubizo u Rwanda rufite ari urubyiruko rwigishwa kubana, amahoro, n’ubumwe kandi rushyigikiwe n’ubuyobozi. Mahoro Eric wari uhagarariye Umuryango Never Again yavuze ko iki giti cyatewe ari ikimenyetso cyibutsa buri wese ko kubaka amahoro arambye ari inshingano za buri munyarwanda. Ati “Iki giti cyatewe cyikanuhirwa ni ikimenyetso cyibutsa buri wese uruhare rwe mu kubaka amahoro arambye tuzaraga abadukomokaho”. Bamwe mu bitabiriye uyu muhango kandi batanze ubutumwa bukubiye mu muvugo ugira uti “Amahoro naganze, nagera ku ki ntafite amahoro?, namaririra iki abandi ntari umucyo?, naba ndi iki nuzuye urwango cyangwa nuzuye imvugo zuzuye urwango?” Umuryango Never Again mu butumwa bwawo usanga kuvuga amahoro bidahagije kuko Abanyarwanda bakeneye kuvuga amahoro mu buzima bwabo bwa buri munsi, bagashyira hamwe bamagana imvugo zuzuye urwango zigamije gutanya ubumwe bw’Abanyarwanda. Kubaka amahoro arambye mu Banyarwanda ni byo byatumye bagera kuri byinshi babifashijwemo n’ibiganiro bigamije kubakangurira kwirinda ikintu cyose cyabagaruramo amacakubiri, ubumwe bwabo bugasenyuka. Abanyarwanda batandukanye bagize icyo bavuga kuri uyu munsi mpuzamahanga w’Amahoro ko ari umunsi buri wese yagombye kuzirikana ibihe u Rwanda rwanyuzemo ubu rukaba rufite umutekano n’amahoro arambye. Uwitwa Anita Kayirangwa yavuze ko guhuza urubyiruko n’abakuru ku munsi nk’uyu bisobanuye guhererekanya urumuri rw’amahoro hagati y’ibyiciro bitandukanye, hatekerezwa ku gusigasira amahoro no mu bihe bizaza. Devota Gacendeli we yagize ati “Dusigasire amahoro ntihazagire icyongera kuyasenya kuko kuyubaka bushya byatuvuna kuruta kuyabungabunga. Dukumire ibikorwa by’abashaka kongera kuyasenya”. Umunyamakuru @ musanatines

U Rwanda atashoboye kubamo kubera urwango ntiyarwibagiwe- Dr Biruta wa PSD avuga kuri Kagame. Ubwo umukandida wa FPR Inkotanyi Paul Kagame yakomerezaga ibikorwa byo kwiyamamaza ku munsi wa Gatatu mu Karere ka Ngororero, kuri uyu wa 24 Kamena 2024, Dr Vincent Biruta yagaragaje ko kuba barahisemo kumushyigikira batamwibeshyeho. Yashimangiye ko abarwanashyaka ba PSD bashimishijwe no kuba baranzuye ko mu matora y’Umukuru w’Igihugu bazashyigikira Paul Kagame kuko basanze ari we mukandida ubereye kuyobora u Rwanda. Yagize ati “Kuvuga ibigwi bya Nyakubahwa Paul Kagame ntabwo bigoye na gato, u Rwanda atashoboye kubamo kubera amateka y’urwango n’amacakubiri ntabwo yigeze arwibagirwa.” “Mu buto aharanira ibishoboka byose ngo abana b’u Rwanda bari baraheze ishyanga bashobore gutaha. Arwana urugamba rwo kubohora u Rwanda n’Abanyarwanda, arwanya ikibi yanga ivangura ahuriza hamwe Abanyarwanda bose ngo u Rwanda rusubirane, rwongere kuba ingobyi iduhetse twese.” Dr Vincent Biruta yagaragaje ko Ishyaka rya PSD naryo ryavutse mu guharanira imibereho myiza y’Abanyarwanda, ubumwe bwabo n’icyatuma bakomeza kuba mu gihugu cyabo, ariko ashimangira ko bitari gushoboka hatari umuyobozi w’intwari nka Paul Kagame. Ati “Umuyobozi wumva ko imitwe ya politiki yakorana neza, ikubaka u Rwanda n’Abanyarwanda nta wikubira twese dusenyera umugozi umwe. PSD twahisemo neza duhitamo umukandida w’indashyikirwa. Umuyobozi ukunzwe mu Rwanda akemerwa no mu mahanga.” Yakomeje agaragaza ko amahitamo yakozwe na PSD n’indi mitwe ya Politiki yemeye kumushyigikira mu matora y’Umukuru w’Igihugu, ari meza kandi bazakomeza kumushyigikira mu rugamba rwo kubaka igihugu. Ati “Umuyobozi wavanye Abanyarwanda mu icuraburindi ry’irondabwoko n’irondakarere, u Rwanda rukaba rutekanye. Umuyobozi waciye inzira n’amapfa mu gihugu, umuyobozi wakamiye Abanyarwanda, agaha uburezi buri mwana wese, wagejeje ubuvuzi kuri buri wese. Umuyobozi wahaye ijambo umwana w’umukobwa, watumye ibyaro bibona amashanyarazi kandi umuyobozi udakangwa no kurwanya ikibi cy’abadashaka ko u Rwanda rutekana.” Yashimangiye ko binyuze mu bufatanye bazabasha kunesha abanzi batandukanye bigaragaza kubera ishyari baterwa n’aho Paul Kagame agejeje u Rwanda. Ati “Urugamba murwana rwo kubaka u Rwanda turi kumwe nta cyaruhungabanya ngo dusigare. Tuzafatanya kandi tuzatsinda abanzi batandukanye bagenda bigaragaza kubera ishyari baterwa n’aho mugejeje u Rwanda abo Dr Claude yita aba-contre Succès.” Yavuze ko Intego ari ugutora umukandida wa FPR Inkotanyi Paul Kagame 100%. Perezida wa PSD, Dr Vincent Biruta yashimye umukandida wa FPR Inkotanyi, Paul Kagame bahisemo gushyigikira Abaturage bo muri Ngororero bari bitabiriye ku bwinshi

Umutekano mucye i Goma watumye Abayisilamu bajya gusengera mu Rwanda. Mu kiganiro Umuyobozi wa Islam mu Ntara y’Iburengerazuba, Sheikh Mutarugera Cudra yahaye Kigali Today, yatangaje ko bakiriye abayisilamu benshi bavuye mu mujyi wa Goma, nyuma yo kwangirwa gusengera muri stade yaho. Yagize ati "Sinakubwira umubare wabo kuko bari benshi, ariko ubaze imodoka zabo zarengaga 50, kandi twishimiye gusengera hamwe." Sheikh Mutarugera yabwiye Kigali Today ko batari babiteguye, ahubwo ngo Abasilamu bo mu mujyi wa Goma basabye ubuyobozi gusengera muri stade barabangira, babategeka gusengera mu musigiti. Agira ati "Benshi ntibabikunda gusengera mu musigiti kuri uyu munsi, kubera ko bazi ko mu Rwanda nta kibazo tugira, bahise biyambukira, baraza dufatanya isengesho." Akomeza avuga ko nubwo bafatanyije isengesho batashoboye kwishimana, kuko mu Rwanda hari icyunamo. Agira ati "Twababonye turabamenya kuko dusanzwe tuziranye, ariko ibikorwa byo kwishimana ntibyari gukunda kuko mu Rwanda turi mu cyunamo. Bamaze gusenga baritahira, kandi bishimiye kuza gusengera mu Rwanda muri stade bisanzuye nk’uko babyifuzaga." Umuyobozi w’umujyi wa Goma, Komiseri Mukuru Kapend Kamand Faustin, yatangaje ko tariki 9 Mata 2024 yangiye abayisilamu mu mujyi wa Goma gusengera muri stade, kubera impamvu z’umutekano, abasaba kujya mu musigiti, ibintu bamwe batishimiye. Abatuye umujyi wa Goma bakomeje kubangamirwa n’umutekano mucye uterwa n’abasirikare benshi n’imitwe yitwaza intwaro, ndetse bamwe mu baturage bakaba bavuga ko abarwanyi bo mu mutwe wa Wazalendo bitwaza intwaro babambura. Mu gitondo cyokuri uyu wa Gatatu tariki 10 Mata 2024, urubyiruko rukaba rwafunze umuhanda Majengo-Kilijiwe bamagana ibikorwa by’ubwicanyi bukorwa n’abasirikare n’imitwe yitwaza intwaro. Umunyamakuru @ sebuharara

Reba uko ikipe ya Rayon Sports yashyikirijwe igikombe cyo kwibuka Padiri Joseph Julien nyuma yo kwihererana ikipe ya Mukura[VIDEO]. Kuri iki Cyumweru Tariki 01/09/2019 kuri Stade Amahoro habereye umukino wo guhatanira igikombe kigamije kwibuka Padiri Joseph Julien Adrien Fraipont Ndagijimana watangije ikigo cya HVP Gatagara mu 1962, aho umukino wa Rayon Sports warangiye itsinze Mukura Victory Sports ibitego bitatu ku busa.Ibitego bya Rayonsport byatsinzwe na Bizimana Yannick,Habimana Hussein bakunze gutazira akazina ka Eto’o, naho Omar Sidibe atsinda agashinguracumu.Ukaba ari umukino waranzwe no gusatira cyane ku ruhande rwa Rayon Sports ndetse no kugaragaza urwego ruri hasi ku ruhande rwa Mukura Victory Sport.Nyuma y’umukino habayeho Igikorwa Cyo gushyikiriza ikipe ya Rayonsport Igikombe.REBA VIDEO Y’UKO BYARI BYIFASHE RAYON SPORTS ISHYIKIRIZWA IGIKOMBE:

Samputu na Chameleon bamaze gukorana indirimbo. Nk’uko bigaragara ku rubuga rwa Instagram rwa Samputu, avuga ko iyi ndirimbo itaramenyekana izina n’injyana ikozemo, yagombaga gushyirwa hanze kuri uyu wa gatanu tariki 01 Nzeri 2017. Umuhanzi Samputu ni umwe mu bahanzi bakunzwe cyane mu gihe cyahise mu Rwanda no mu gihugu cya Uganda ku ndirimbo ye Nimuze Tubyine. Yakoze kandi indi ndirimbo izwi cyane mu Rwanda ikaba inakoze Kinyarwanda yitwa Nyaruguru, ikaba yaratwaye igikombe mpuzamahanga kubera umwimerere wa Kinyafurika yagaragaje mu marushanwa yaberaga muri Leta zunze ubumwe za Amerika. Abantu batari bake bategerezanyije amatsiko uko iyi ndirimbo ya Chameleon umenyerewe mu njyana z’ubu izaba imeze, mu gihe Samputu azwiho kuririmba indirimbo za Kera. Umuhanzi Samputu yagiye atangaza kenshi ko yihebeye Imana ndetse n’indirimbo zose yasohoye nyuma yo kwakira agakiza zose zasingiziga Imana, abantu biteze ko iyo ndirimbo bataratangaza uko yitwa n’uko imeze niba izaba ikomoza ku Mana.

Abimuwe ahakorera umushinga Gabiro Agri-Business Hub, barishimira amazu bahawe. Babitangaje kuri uyu wa gatandatu tariki 15 Nyakanga 2023, ubwo imiryango 120 yari ituye mu butaka buzakoreramo umushinga w’Ubuhinzi n’Ubworozi bigezweho, Gabiro Agri-Business Hub, bimurirwaga mu mazu bubakiwe na Leta mu Mudugudu w’Icyitegererezo wa Akayange. Uretse iyi 120, hari indi miryango 72 yamaze gutuzwa mu Mudugudu w’icyitegererezo wa Shimwapolo, indi miryango 120 isigaye nayo ikaba izatuzwa mu Mudugudu wa Rwabiharamba. Bamwe mu baturage bahawe izi nzu zo guturamo bavuga ko babona ari nk’inzozi kuko bamwe batari bazi n’uko bakingura inzugi zizwi nka serire bagombye kubyigishwa, bakaba bashimira Perezida wa Repubulika ubatuje neza kandi babaga ahazwi nko mu mashyamba. Kagabo Sam utuye mu Mudugudu w’Akayange guhera mu mwaka wa 1998, avuga ko byari inzozi kuri we gutura mu nzu nk’iyo yahawe dore ko no kuyikungura byabaye ngombwa ko byagishwa kuko yari azi ingufuri zisanzwe zitari iza serire. Avuga ko ari ubwa mbere abonye inzu ifite umuriro n’amazi muri kariya gace, uretse kuba yajyaga abibona ari uko ageze kuri kaburimbo. Ati “Kuba tugiye gutura muri aya mazu meza arimo amazi n’umuriro ni ikimenyetso ko ubuyobozi butwitayeho, nta kindi kinini twabasha kuvuga uretse gushimira Umukuru w’Igihugu, we wabatumye mudutuza heza gutya, ni ubwa mbere njyewe na bagenzi banjye benshi tubaye ahantu heza nk’aha.” Kabatesi Albertine avuga ko yatuye mu Akayange ari ishyamba nta mazi, basangira ibiziba n’inka, uretse gutura mu nzu irimo umuriro n’amazi ngo nta n’inzozi ko inzu nk’iyo yagera mu gace kabo. Nyamara bakibwirwa ibikorwa by’uyu mushinga ngo babanje kubirwanya kuko bigamije kubambura ubutaka bwabo bakangara ariko batazi neza ko ahubwo ubuyobozi bubatekerereza ibikomeye. Ku giti ngo niwe wa mbere mu muryango wabo utuye mu nzu nziza kandi atari we ubarusha ubushobozi. Yagize ati “Kuva nabaho nta n’uwo mu muryango wacu wigeze atura mu nzu nk’iyi, nyamara uyu mushinga uza twarababaye tuvuga tuti tuzaba he, ariko ubu nzi neza ko ibyo tumaze kwibonera n’amaso yacu byaduhaye igisubizo, mudushimirire Perezida wa Repubulika muti, tukuri inyuma turabizi neza ko ibyo ukora byose ari ugushakira ineza umuturage.” Umuyobozi w’Akarere ka Nyagatare, Gasana Stephen, avuga ko uyu mushinga waje guha amahirwe abatuye aho uzakorera binyuze mu gutanga akazi, kubona amacumbi meza ugereranyije n’aho babaga ariko nanone abandi bakahigira ubuhinzi n’ubworozi bigezweho. Umunyamabanga nshingwabikorwa w’Intara y’Iburasirazuba, Dr. Nyirahabimana Jeanne, yasabye abahawe amazu kuyafata neza kugira ngo atangirika kuko ari ayabo atakiri aya Leta. Yagize ati “Urebye aya mazu uburyo yubatsemo,ukareba ibikorwaremezo bihari, bikwereka ko dufite Abayobozi beza, bahoza umuturage ku isonga. Turabasaba kuyabungabunga muyitaho, ibati ryavaho mukarisubizaho, ikirahure cyavamo mukagisubizamo. Ariko ntituzumve muvuga ngo muze murebe ya nzu yanyu, oya ni iyacu namwe ". Izi nzu zatashywe uko ari 120, zubatswe mu buryo bwa enye muri imwe, buri yose ifite umuriro n’ubwiherero bufite amazi mu nzu. Umunyamakuru @ SEBASAZAGEmman1

Abanyarwanda 80 bagiye kwigira kuri buruse zatanzwe n’u Bushinwa. Basabwe ibi mu muhango wo kubasezeraho wabaye ku wa Gatatu tariki 23 Kanama ku cyicaro cya ambasade y’u Bushinwa mu Rwanda. Ambasaderi w’u Bushinwa mu Rwanda, Wang Xuekun yavuze ko uyu mwaka abanyeshuri bahawe buruse biyongereye bitandukanye n’imyaka yabanje. Ati: “Muri uyu mwaka, Guverinoma y’u Bushinwa yatanze buruse 80 ku banyeshuri bo mu Rwanda, umubare munini kurusha mu myaka yashize.” Yavuze ko muri abo 75 bazakurikirana amasomo y’icyiciro cya gatatu cya Kaminuza, 2 bakurikirane amasomo y’impamyabumenyi y’ikirenga, mugihe 3 bakazakurikirana icyiciro cya kabiri cya kaminuza.” Amwe mu masomo aba banyeshuri baziga harimo ajyanye na siyansi, ikoranabuhanga, ubukungu nibindi. Ambasaderi Wang yabwiye abanyeshuri ko bagira amahirwe akomeye yo kuba u Rwanda rushyira imbere uburezi bwo butuma igihugu kigira abakozi bashoboye bikagira uruhare rufatika mu guhindura ubukungu bw’igihugu. Ati: “Ndabashishikariza kugera ku ntego ku rwego rwo hejuru, no kuba indashyikirwa mu masomo mugite kwiga. Iterambere ry’abaturage bacu rishingiye ku mbaraga za muntu zidacogora mu gushakisha ibintu bishya.” Umuyobozi Mukuru w’Inama y’Igihugu ishinzwe Amashuri Makuru na Kaminuza (HEC), Dr Rose Mukankomeje, yasabye abanyeshuri bagiye kwiga mu Bushinwa kwiga cyane kandi bagaharanira kugaruka bafite ubumenyi. Ati: “Abantu bamwe usanga bagwiza impapuro ariko wakurikirana uhasanga nta kintu bafite. Niba tubohereje, turashaka ko muzagaruka hari ubumenyi mwiyongereye.” Yabasabye kudakoresha igihe bazaba bafite ngo bajye mu kwishimisha ahubwo uwo mwanya baharanire kuwufatirana biyungura ubundi bumenyi. Dr Mukankomeje yavuze ko buruse zitangwa na leta y’u Bushinwa zigamije guha abanyeshuri b’abanyarwanda amahirwe yo kunguka ubumenyi bubafasha gutanga umusanzu mu iterambere ry’igihugu cy’u Rwanda. Emmanuel Kamanzi, umwe mu bagize umuryango w’abanyeshuri barangije mu Bushinwa yagaragaje ko hari byinshi byo kwigirwa kuri icyo gihugu cyo muri aziya haba mu ishuri no hanze yaryo ndetse ahamagarira abanyeshuri kuzahitamo neza amasomo azagirira akamaro u Rwanda. Kuva mu 1980, Abanyarwanda barenga 1500 bamaze gusoza amasomo yabo kuri buruse zitangwa n’u Bushinwa. Umunyamakuru @ Umukazana11

Icyo producer Phantom wakoranye n’abarimo Chris Brown avuga ku muziki w’u Rwanda (Video). Uyu musore si agafu k’imvugwarimwe cyane ko ari we warambitse ibiganza ku ndirimbo zirimo nka ‘Ye’ ya Burna Boy, ‘BABYLON’ Patoranking yahuriyemo Victony, ‘Diana’ ya Fireboy DML afatanyije na Chris Brown, ‘Skeletun’ ya Tekno, ‘The Benz’ ya Spotless, ‘Bolanle’ ya IVD na Zlatan, ‘Sugarcane’ ya Camidoh n’izindi nyinshi zamamaye muri Afurika no hanze yayo. Mu kiganiro yagiranye na IGIHE yavuze ko yaje mu Rwanda akishimira umutuzo yahasanze ndetse n’uko ibintu byose biba biri kuri gahunda, cyane mu Mujyi wa Kigali yari arimo. Akomeza avuga ajya gufata indege mu bahanzi bavuganye ku ikubitiro bo mu Rwanda ari Bwiza. Ati “Mbere yo kuza mu Rwanda navuganye na Bwiza ku mbuga nkoranyambaga. Nzishimira gukorana nawe, nateguye kuza mu Rwanda mu gihe kirekire cyashize ariko ku bw’impamvu zimwe na zimwe nagiye mbisubika.” “Mu Rwanda ni mu rugo ndetse nimpava nzajya ngaruka cyane. Muri Nyakanga uyu mwaka nibwo navuze nti ’reka njye mu Rwanda’. Nkunda guhura n’abantu ndetse no kumenya impano nshya rero nicyo cyanzanye. Uretse Bwiza, nakoranye na Afrique Joe, Mistaek, nanakoranye na Kenny Sol.” Akomeza avuga ko yahuye na Ariel Wayz na Riderman aho yishimiye guhura n’abanyempano nk’abo. Mu ndirimbo Nyarwanda yakunze yagaragaje ko ‘Molomita’ GAD yahurijemo Nel Ngabo na Kenny Sol iza mu imbere. Ati “Element wayikoze ni umuhanga.” Abajijwe uko byagenze ngo akorane na Burna Boy ku ndirimbo ‘Ye’ iri mu zakunzwe, agaragaza ko byabanje kugorana. Ati “Mbere yo gukorana na Burna Boy nari umufana we, nari ndi kugerageza kujyana nawe muri studio, ku bw’impamvu zimwe ntibyahita bikunda.” Akomeza avuga ko k’ubw’amahirwe uwari umuyobozi wa Label yabarizwagamo mbere, ariwe wamufashije guhura na Burna Boy ubwo bahuraga akamwumvisha ‘beat’ yari afite, ndetse uyu muhanzi aza kubyemera barakorana. Phantom niwe wakoze kandi indirimbo yitwa “Diana” yahuriyemo Fireboy DML, Chris Brown na Shenseea wo muri Jamaica. Agaragaza ko kugira ngo Chris Brown ayijyemo byaturutse ku nshuti ye yitwa Ibrahim, yayihaye isanzwe iziranye na Chris Brown. Iyi nshuti irangije kumva indirimbo cyane ko Fireboy yari yamaze kuririmbamo iravuga iti “Chris yayikunda’’. Ngo yarayimwoherereje undi ntiyazuyaza ahita yemera kuyijyamo. Phantom ni umwe mu bafite amazina manini muri Nigeria, aho kuri ubu amaze kwegukana ibihembo birimo icy’umu-Producer w’umwaka wa 2019, mu bitangwa na 2019 Soundcity MVP Awards Festival n’ibindi. Reba ikiganiro ‘Phantom’ yakoranye na IGIHE Kulture Phantom arifuza guhura n'abanyempano benshi bo mu Rwanda Phantom ni umwe mu batunganya indirimbo z'abahanzi bagezweho muri Nigeria

GUKIRANUKA BISOBANURA IKI?. 1. Ni ikihe kigeragezo Yozefu yahuye na cyo, kandi se yitwaye ate? YOZEFU wari umwana wa Yakobo, yahuye n’ikigeragezo gikomeye. Umugore wa shebuja yaramubwiye ati: “Reka turyamane.” Ariko Yozefu yarabyanze. Umuntu ashobora kwibaza ati: “None se kuki Yozefu yabyanze?” N’ubundi shebuja ari we Potifari ntiyari ahari. Ikindi kandi, Yozefu yari umugaragu. Ubwo rero, kubyanga byashoboraga gutuma uwo mugore amugirira nabi. Ariko Yozefu yarabyanze, nubwo uwo mugore yakomezaga kubimusaba. None se ni iki cyatumye abyanga? Yozefu yaravuze ati: “Nabasha nte gukora ikibi gikomeye bene ako kageni kandi nkaba rwose ncumuye ku Mana?”Intang 39:7-12. 2. Ni iki gishobora kuba cyaratumye Yozefu amenya ko gusambana ari icyaha? 2 None se Yozefu yabwiwe n’iki ko ubusambanyi ari icyaha “gikomeye”? Amategeko ya Mose, harimo n’iryavugaga ko ‘gusambana’ ari icyaha, yari atarandikwa kuko yanditswe nyuma y’imyaka 200 ibyo bibaye (Kuva 20:14). Yozefu yari azi Yehova neza, ku buryo yari azi ko atashyigikira ubusambanyi. Urugero, Yozefu yari azi ko Yehova ashaka ko umugabo abana n’umugore umwe. Nanone, ashobora kuba yari yarumvise ukuntu Yehova yarinze nyirakuruza Sara inshuro ebyiri zose, igihe hari abashakaga kumufata ku ngufu. Ikindi kandi, ashobora kuba yari yarumvise ukuntu Yehova yari yararinze umugore wa Isaka ari we Rebeka, igihe na we hari abashakaga kumufata ku ngufu (Intang 2:24; 12:14-20; 20: 2-7; 26:6-11). Ibyo byose Yozefu yabitekerezagaho, bigatuma amenya ibyo Yehova yanga n’ibyo akunda. Yozefu yiyemeje gukora ibyo Yehova ashaka, kubera ko yamukundaga cyane. 3. Ni iki turi bwige muri iki gice? 3 Nta gushidikanya ko nawe ukunda umuco wo gukiranuka. Ariko kubera ko tudatunganye, tutitonze dushobora gutangira kubona uwo muco nk’uko ab’isi bawubona (Yes 5:20; Rom 12:2). Ubwo rero, muri iki gice tugiye kureba icyo gukiranuka bisobanura n’ukuntu gukunda uwo muco bitugirira akamaro. Nanone turi burebe ibintu bitatu twakora kugira ngo turusheho gukunda uwo muco. GUKIRANUKA BISOBANURA IKI? 4. Abantu benshi bumva ko umukiranutsi aba ari umuntu umeze ate? 4 Abantu benshi bumva ko umukiranutsi ari umuntu wiyemera, unenga abandi, kandi akumva ko abaruta. Icyakora izo ni ingeso mbi Yehova yanga. Igihe Yesu yari ku isi, yagaragaje ko adashyigikiye na gato abayobozi b’amadini bo mu gihe ke, bigiraga abakiranutsi, bagashyiriraho abantu amategeko bagomba gukurikiza (Umubw 7:16; Luka 16:15). Umuntu ukiranuka by’ukuri, nta ho ahuriye n’umuntu wigira umukiranutsi. 5. Bibiliya ivuga ko gukiranuka bisobanura iki? Tanga ingero. 5 Gukiranuka ni umuco mwiza cyane. Muri Bibiliya, ijambo “gukiranuka” ryumvikanisha gukora ibyo Yehova ashaka. Urugero, Yehova yategetse abacuruzi kuba inyangamugayo, bagakoresha ibipimo “byuzuye” (Guteg 25:15). Ubwo rero, Umukristo wifuza kuba umukiranutsi cyangwa gukora ibyo Yehova ashaka, agomba kuba inyangamugayo mu byo akora byose. Nanone, umukiranutsi akunda ubutabera, akanga akarengane. Ubwo rero, umuntu ukiranuka by’ukuri, areba niba imyanzuro afata ‘ishimisha Yehova mu buryo bwuzuye.’Kolo 1:10. 6. Kuki tudakwiriye gushidikanya ku byo Yehova avuga ko ari byiza cyangwa ari bibi? (Yesaya 55:8, 9) 6 Bibiliya ivuga ko umuco wo gukiranuka ukomoka kuri Yehova. Ni yo mpamvu ivuga ko ari we “buturo bwo gukiranuka” (Yer 50:7). Kubera ko Yehova yaturemye, ni we ufite uburenganzira bwo kutwereka ikiza n’ikibi. Yehova aratunganye. Ni yo mpamvu ashobora kumenya neza ikiza n’ikibi. Ariko twe ntitwabishobora,

Man in die Donker. Man in die Donker (Man in the Dark), ni filime yo mu 1962 yo muri Afurika y'Epfo y'Abirabura n'abazungu Neo-noir iyobowe na Truida Louw Pohl ikaba yarayikoranye na Aletta Gericke, Truida Louw na Renée van der Walt kuri Trio-Films. Iyi niyo filime yambere yo muri Afrika yepfo iyobowe numugore mumateka ya sinema yo muri Afrika yepfo. Muri iyi filime hagaragaramo Babs Laker na Dawid van der Walt mu mwanya wa mbere hamwe na Cor Nortjé, Mathilde Hanekom na Elsa Fouché mu nshingano zabo.

Ba Gitifu b’imirenge ibiri yo muri Nyagatare beguye. Abo bayobozi beguye nyuma y’amasaha make Guverineri mushya w’Intara y’Iburasirazuba, Mufulukye Fred avuye gusura abaturage bo mu Murenge wa Katabagemu. Amakuru yo kwegura kw’abo Banyamabanga nshingwabikorwa yamenyekanye ku gicamunsi cyo kuri uyu wa gatatu tariki ya 13 Nzeli 2017. Amakuru agera kuri Kigali Today avuga ko bandikiye amabaruwa umuyobozi w’Akarere ka Nyagatare bamumenyesha ko beguye ku mpamvu zabo bwite. Bivugwa ko Gakuru, Gitifu w’Umurenge wa Katabagemu yasiragizaga abaturage, adakemura ibibazo byabo. Ibyo byumvikanye ubwo Guverineri Mufulukye yagiranaga inama n’abaturage b’uwo murenge ku itariki ya 12 Nzeli 2017. Yagejejweho ikibazo cy’umuturage wavuze ko we n’abagenzi be bane bamaze amezi agera ku 10 basiragizwa n’ubuyobozi bw’uwo murenge, bishyuza amafaranga bakoreye ku rwunge rw’amashuri rwa Katabagemu mu mwaka wa 2013. Gakuru asabwe ibisobanuro yavuze ko abo baturage banze gufata amafaranga yabo nkana kuko ngo bifuzaga menshi ugereranije n’ayo bari bandikiwe ku rupapuro rw’ihemba. Guverineri Mufulukye yatangaje ko abayobozi barangarana abaturage, ntibakemure ibibazo byabo batazihanganirwa. Dusabemungu, Gitifu wa Mimuli wabanje kuyobora Umurenge wa Katabagemu agasimburwa na Gakuru, we bivugwa ko yihaye ku ngufu ubutaka bwari bugenewe irimbi. Dusabemungu we ahamya ko ubutaka bamushinja ari ubwa murumuna we kandi akaba yarabuhawe mu buryo bwemewe n’amategeko. Umunyamakuru @ SEBASAZAGEmman1

France: Hatowe itegeko ryamagana abakobwa binanura ku bushake ngo bakoreshwe mu bucuruzi bw’imyambaro. Ni itegeko ryatangiye gushyirwa mu bikorwa guhera kuri uyu wa gatandatu, abamamaza imyambaro (Models / mannequins) bagasabwa kubanza gutanga ibyemezo bya muganga bihamya ko bafite ubuzima buzira umuze bagereranyije ibiro n’indeshyo yabo. Ministeri y’ubuzima yashyizeho iryo tegeko yavuze ko rigamije kwamagana imirire idahwitse mu bantu, baba bagamije kugira uko bagaragara mu ruhame. Amafoto y’abamamaza imyambaro nayo agomba kwandikwaho niba yasubiwemo cyangwa ari ay’umwimerere guhera ku itariki 1 Ukwakira z’uyu mwaka. Itegeko nk’iri kandi ryari riherutse gukorwa mu bufaransa ariko abafite amazu yamamaza imyambaro bahita baryamaganira kure. Irya nyuma rigiye gutangira kubahirizwa, ryemejwe n’abadepite muri 2015, riha abaganga ububasha bwo kwemeza niba umu model/mannequin ananutse birenze urugero akurikije ibiro bye, imyaka n’imiterere y’umubiri. Abakoresha bazajya banyuranya n’itegeko bashobora guhanishwa icyiru cy’ibihumbi 75,000 euros hafi miliyari y’Amanyarwanda n’igifungo cy’amezi atandatu. Minisitiri w’ubuzima n’ibikorwa rusange Marisol Touraine, aganira n’itangazamakuru kuwa gatanu, yavuze ko gukoresha urubyiruko ibintu bituma bahindura imiterere y’umubiri wabo ukamera uko ba nyiri ibicuruzwa babyifuza bishobora kuviramo bamwe kwitakariza icyizere no kugira ipfunwe ryo kugaragara mu ruhame, utaretse n’uburwayi bukomeye. Amakuru dukesha ikinyamakuru cya BBC avuga ko Ubufaransa atari bwo bwa mbere bushyizeho itegeko ryamagana abantu binanura cyane kuko ubutaliyani, Espagne na Israel nabyo byarishyizeho mu minsi ishize. Mu bufaransa habarirwa abantu bari hagati y’ibihumbi 30-40 bafite ibibazo biterwa no kwinanura birenze urugero, 90% byabo ni ab’igitsina gore. Umunyamakuru @ Gasana_M

Umugore wa Kenyatta yemeye gutera inkunga umushinga wa Nyirakuru wa Obama. Madamu Margaret Kenyatta Umufasha w’umukuru w’igihugu cya Kenya Uhuru Kenyatta yahuye Mama Sarah Obama Nyirakuru w’uwahoze ari umukuru wa Leta zunze ubumwe z’Amerika Barack Obama ndetse bagirana ibiganiro aho uyu Madamu Margaret Kenyatta yemereye Sarah Obama gufasha umushinga yatangiye witwa Mama Sarah Obama Foundation (MSOF) uzwiho gufasha abakene, imfubyi n’ abagore batishoboye.Margaret Kenyatta na Mama Sarah ObamaIkinyamakuru Plive.co.ke cyandikirwa muri Kenya cyatangaje ko uyu mukecuru (...)Madamu Margaret Kenyatta Umufasha w’umukuru w’igihugu cya Kenya Uhuru Kenyatta yahuye Mama Sarah Obama Nyirakuru w’uwahoze ari umukuru wa Leta zunze ubumwe z’Amerika Barack Obama ndetse bagirana ibiganiro aho uyu Madamu Margaret Kenyatta yemereye Sarah Obama gufasha umushinga yatangiye witwa Mama Sarah Obama Foundation (MSOF) uzwiho gufasha abakene, imfubyi n’ abagore batishoboye.Margaret Kenyatta na Mama Sarah ObamaIkinyamakuru Plive.co.ke cyandikirwa muri Kenya cyatangaje ko uyu mukecuru Mama Sarah Obama yatangije uyu mushinga mu rwego rwo gufasha abana b’imfubyi, ababyeyi batishoboye by’ umwihariko mu gufasha abana babo kubaha uburezi bwiza no kubafasha kujya ku mashuri nyuma yo kubona ko hari abana benshi b’imfubyi babaye, ndetse n’ababyeyi batishoboye we abonako bitaribikwiye kuba bahangayitse bigeze aho.Margaret Kenyatta aganira na Mama Sarah ObamaMama Sarah Obama ubwo yatangizaga uyu mushinga we muri 2014 yagize ati“ Mbabazwa cyane no kubona impamvu ahanini zitera imfu ku bana ndetse n’ababyeyi kandi zigaragara ndetse bishoboka ko zashakirwa umuti, ntibyaribikwiriye kubaho, niyo mpamvu mpisemo gukora uyu mushinga utoroshye, gusa ndizerako uzashobora nibura kugabanya iki kibazo.”Perezida Uhuru Kenyatta na Mama Sarah ObamaMu biganiro Madamu Margaret Kenyatta yagiranye na Mama Sarah Obama yashyigikiye uyu mushinga yemera ko agiye kumutera inkunga uwo mushinga ugashyirwa mubikorwa ndetse bakanawagura ukagera kuri benshi.Perezida wa Kenya Uhuru Kenyatta yahaye igihembo uyu mukecuru kubera umushinga we wo gufasha abatishoboye.

Muri 2024, 42% ni bo bazaba bakoresha inkwi - REG. Niyonsaba Oreste avuga ko ubu mu Rwanda abakoresha inkwi ari 80% naho amakara bakaba 17.4%. Yemeza ko bifuza ko mu mwaka wa 2024 abakoresha inkwi baba bangana na 40% naho amakara atagikoreshwa. Ati “Imibare dufite amakoresha inkwi n’amakara bari hejuru kuko inkwi ni hafi 80% naho amakara 17.4%, turifuza ko inkwi baba ari 42% naho amakara akoreshwa kubyo gaz itakora ariko atagicanwa mu mwaka wa 2024.” Niyonsaba Oreste avuga ko kugabanya gukoresha inkwi n’amakara bigamije kurinda abantu indwara z’ubuhumekero. Yemeza ko uteranije abantu bahitanwa n’izindi ndwara zose ku isi, ngo abahitanwa n’indwara z’ubuhumekero nibo benshi. Niyonsaba Oreste asaba abaturage gukoresha bio-gaz, gaz, rondereza, amashanyarazi n’amashyiga ya rondereza kuko ngo ibikomoka ku biti bikomeje gukoreshwa ku kigero biriho byagera mu mwaka wa 2030 amashyamba yaracitse hasigaye akomwe gusa. Yabitangaje kuri uyu wa 12 Werurwe ubwo mu kagari ka Rwimiyaga umurenge wa Rwimiyaga hatangizwaga ubukangurambaga bwo kubungabunga ibidukikije hifashishwa imbabura zikoresha inkwi n’amakara bicye ndetse na gaz. Imbabura zamurikiwe abaturage harimo izikoreshwa inkwi, amakara, burikete na palete. Izi mbabura kimwe na gaz ngo zishobora kugabanya ibicanwaho 50% kugera kuri 70%, cyangwa toni 2 n’ibice 3 kugera kuri 2 n’ibice 6 by’inkwi ugereranije n’uburyo bukoreshwa mu gacana. Imbabura zamurikiwe abaturage ziri mu bwoko 3 zikaba zigura hagati y’amafaranga y’u Rwanda kuva ku bihumbi 15 kugera kuri 22. Kabatesi Sifa avuga ko bashimye izi mbabura kuko zishobora kubafasha kugabanya amafaranga bakoreshaga mu kugura ibicanwa ariko nanone ngo zihenze. Umwe ati “Nkoresha amafaranga 400 ku nkwi ku munsi, nkurikije uko bambwiye hari ubwo nakoresha 200 gusa, urumva naba mpendukiwe. Gusa barebe uko bagabanya ibiciro nibura byorohere buri wese.” Umunyamakuru @ SEBASAZAGEmman1

Komisiyo y’Igihugu y’Abana iriyama ababyeyi bajugunya abana bavukana ubumuga. Umunyamabanga Nshingwabikorwa wa NCC, Uwera Claudine Kanyamanza, avuga ko guta umwana wavukanye ubumuga binyuranye n’inshingano z’ababyeyi kandi ko bagomba gukomeza kwibuka ko aho kumujugunya washaka abagufasha kumwitaho. Mu Karere ka Muhanga, hamwe mu harererwa abana b’imfubyi bafite ubumuga, hagaragara abana b’imfubyi bajugunywe kubera ubumuga bavukanye bakaba bitabwaho n’ikigo HRD gikora ubuvugizi bw’abana bafite ubumuga. Benshi muri abo bana bafite ikibazo cy’ubumuga bw’ingingo, ariko ngo abafite ubwo mu mutwe ni bo bahura n’ikibazo cyo guhabwa akato kurusha abandi. Umuhuzabikorwa wa HRD, Mukamwezi Léoncie, avuga ko yiyemeje gushinga ikigo kibitaho nyuma yo kubona ko ikibazo cyabo gihangayikishije, ariko kubera ko nta babyeyi bagira, byabaye ngombwa ko bandikwa ku Murenge wa Nyamabuye icyo kigo kibarizwamo bitwa ab’Akarere ka Muhanga. Kugira Umubyeyi nka Leta ariko byaniyongereyeho kubita amazina no kubaha uburenganzira bwo kugira idini ari na yo mpamvu babafashije kwigira batisimu bahawe kuri uyu wa 29 Ukuboza 2015. Bamwe mu bana babatijwe bavuga ko ari andi mahirwe babonye kuko nubwo nta rangamimerere ry’umuryango bakomokamo, batangiye kwibona mu muryango nyarwanda kubera ko babonye ababyeyi ba batisimu. Frank Habimana afite ubumuga bw’ingingo, akaba ku myaka 21 ari bwo abatijwe kuko yatawe akiri umwana mutoya, avuga ko bituma atagira amahirwe yo kwitabwaho n’ababyeyi. Habimana ngo yazanywe na CICR imushyikiriza HRD ariko ngo ubu ibyishimo afite biramurenga kuko yabonye umubyeyi n’ubwo atari uw’umubiri. Agira ati “Natoraguwe n’umuzungu witwaga Frank anyita n’izina Frank, numva ko ubu umubyeyi wanjye ari Leonsiya. Abana bafite ubumuga bafite akarengane gakomeye ariko ndishimye kuba nabonye undi mubyeyi”. Ikigo cya HRD gicumbikiye abana basaga 100 bafite ubumuga, abagera kuri 33 batawe n’ababyeyi, Akarere ka Muhanga kakaba kariyemeje kubakira abamaze gukura kuko usanga bakibana n’abatoya bakiga. Umunyamakuru @ murieph

Rusizi: Barataka isuku nke kubera kubura amazi mu mavomo. Abaturage b’Akagari ka Shagasha, Umurenge wa Gihundwe, Akarere ka Rusizi, barataka isuku nke n’ibyago byo kwibasirwa n’indwara zituruka ku mwanda, nyuma y’ukwezi gushize batabona amazi mu mavomo yabo bituma bashoka igishanga cya Cyunyu.   Ibura ry’amazi ryaturutse ku itiyo yaciwemo kabiri n’inkangu kandi ari yo yagezaga amazi meza kuri abo baturage. Bivugwa ko iyo tiyo yubatswe mu mwaka wa 1982 ivana amazi ku isoko ya Rwabuto, hafi ya Koleji ya Rusizi ya Kaminuza y’u Rwanda, kikanyura mu ishyamba ryo mu Mudugudu wa Kanoga muri aka Kagari ka Shagasha. Bivugwa ko aho muri Kanoga hahoze hatuye abaturage, baza kuhimuka hasigara ishyamba ariko iyo tiyo ikomeza kuhaba. Muri ibi bihe by’imvura nyinshi umusozi wararidutse urayihitana  uyicamo kabiri. Kuva ubwo ngo amazi yabaye ingume, bamwe  bakavuga ko bashotse iy’igishanga cya Cyunyu, amazi bahavoma ngo akaba ari mabi cyane ku buryo iyo bayatekesheje umuceri umera nk’uwatekeshejwe amamesa. Ayo mazi y’igishanga ngo iyo bayatekesheje ibishyimbo bihinduka nk’igitaka, ndetse ayo mazi ngo ntashobora kubamesera kuko imyenda yamesheshejwe irushaho gusa nabi aho gusa neza. Mukankurunziza Emmanuelie avuga ko ukwezi kose gushize robine zarumye, ushaka amazi meza ijerijani imugeraho ihagaze amafaranga 400. Ati: “Kugira ngo unywe, umesheshe cyangwa utekeshe amazi meza ubone n’ayo ukoropesha inzu cyangwa wogesha ibikoresho byo mu rugo bike  ni ugutuma abasore babigize bizinesi, ijerikani bakayigeza hano  ku mafaranga 400. Hano kugira ngo nibura tugire icyo dukora cy’isuku tunabone amazi yo kunywa bidusaba amajerikani 4 ku munsi. Ubwo se amafaranga 1600 ya buri munsi nayakura he koko?” Abakecuru n’abasaza bo bavuga ko bahakubitiwe cyane mu gihe baba badafite uwo babana ubagira kuvoma mu bilometero byinshi bagenda. Bavuga ko ufite umwana cyangwa umwuzukuru wiga, azindukana ijerikani ku ishuri yataha nimugoroba akajya gushakisha aho ayakura akayatahana. Mukarwema Thacienne w’imyaka 73, yagize ati: “Tuvoma ibizi bisa na Nyabarongo pe, aho nyiherukira. Ni byo tunywa, dutekesha, tumesesha, gukoropa byo ntawe ukibivuga. Nk’ubu mvuye gusarura utugori, uyu mwuzukuru wanjye yari yajyanye ijerikani ku ishuri, dore ni bwo atashye, ngiye guteka ndye kuko natinye gutekesha ibyo biziba. Kandi n’aya bazana ni ay’udusoko si meza  cyane.” Bamwe bavuga ko hari igihe basibya abana amashuri bakajya kuvoma, cyangwa bakabazindura cyane kuko ahaboneka amasoko abaha amazi ari kure cyane. Inkangu yamanuye umusozi ucamo itiyo kabiri babura amazi Bikanga indwara zituruka ku mwanda kandi bamwe banavuga ko batangiye kujya kuzivuza ku Kigo Nderabuzima cya Shagasha, abandi bakavuga ko abana batakinywa igikoma mugitondo. Kayigema Jean Claude, umwe mubahatuye, avuga ko na mbere y’uko iyi tiyo icikamo kabiri, na mbere batangiye kujya bavoma amazi mabi kandi ari aya robine bakayoberwa ibyo ari byo. Ati: “Mu by’ukuri tumerewe nabi cyane. Ayo mazi y’igishanga amanukiramo ibisimba biba byapfuye, imyanda yose ituruka mu baturage iyo ruguru tukavoma tukanywa.  Ntitunabona abakozi ba WASAC baza kuhakora nibura ngo tugire icyizere, nta n’abayobozi bayo baza kutubwira aho bigeze. Turi mu gihirahiro, dukeneye amazi rwose.” Umukuru w’Umudugudu wa Kanoga Hagenimana Jean Damascène, utabariza abaturage be, avuga ko mu gihe igihugu cyigisha isuku binyuze mu gukaraba intoki kenshi n’amazi meza n’isabune bo n’amabi  abona umugabo agasiba undi. Ati: “Urebye amazi  tuvoma wagira agahinda kuko birenze uruvugiro. Ni mabi cyane pe! Abana amajerikani yabumiye ku mitwe mugitondo mbere yo kujya ku mashuri na nimugoroba bavuyeyo, bajya gushakishiriza hirya kure, ahaba hari abantu benshi hari n’ubwoba ko bahakomerekera kubera umubyigano. Ni ikibazo gihangayikishije cyane.” Umuyobozi wa WASAC mu Karere ka Rusizi Ngamije Alexandre, avuga ko ikibazo gihari  kandi kinakomeye cyane, kuko bahakoze inshuro 3 zose byongera bicika. Byaje guhuhurwa n’inkangu yamanuye umusozi igacamo kabiri iyo tiyo, bityo bakaba baratumije ibikoresho i Kigali ubu bikaba bisaba kwimurira itiyo muri metero zirenga 400 ahatagera inkangu. Yasabye abaturage kwihangana kuko icyo atari igikorwa cyarangira mbere y’ibyumweru bitatu. Ati: “Ikibazo cyaturutse ku butaka bwamanuwe n’inkangu buca igitembo (itiyo) cyagaburiraga igice kimwe cy’Akagari ka Shagasha kugera ku Nkanka,  dukora inshuro 3 zose byangirika, dusana bikanga, kugeza abuze burundu. Ariko tubirimo rwose. Twasabye ibikoresho, twarabibonye hasigaye kujya kubizana, kuko si hariya honyine hari n’ahandi mu Murenge wa Nkanka tugomba gusana imiyoboro.” Imvaho Nshya imubajije igihe ntarengwa abaturage bakwihangana, Ngamije yagize ati: “Turabaha ibyumweru bitatu kuko harimo no gucukura kiriya gitembo tukazacyimura, tukagicisha ku gice cyo haruguru muri metero. Tubabwiye icyumweru kimwe twaba tubabeshye.” Bamwe mu bana bato bavuga ko hari igihe basiba ishuri bagiye kuvoma Umukuru w’Umudugudu wa Kanoga iyo tiyo yacikiyemo avuga ko bari mu buzima bubi cyane bujyanye no kubura amazi meza. Mukarwema Thacienne w’imyaka 73 avuga ko abona amazi atekesha ari uko uyu mwuzukuru we avuye ku ishuri ayazanye yanyuze mu mibande kuvoma Umuyobozi wa WASAC mu Karere ka Rusizi Ngamije Alexandre (uwa 2 utururse ibumoso) atanga ibyumweru 3 ngo ikibazo kibe cyakemutse Mukankurunziza Emmanuelie avuga ko kugira ngo abone amazi akoresha iby’ibanze bimusaba nibura amafaranga 1600 ya buri munsi kandi ntashobora kuyabona

Abantu bose bo ku isi bakoreshaga ururimi rumwe n'imvugo imwe. Abantu bimuka bava iburasirazuba, babona ikibaya muri Babiloniya bagituramo. Nuko baravugana bati: “Reka tubumbe amatafari tuyatwike.” Bityo aho gukoresha amabuye bakoresha amatafari, naho mu mwanya w'isima bakoresha kaburimbo. Barongera bati: “Reka twiyubakire umujyi kugira ngo tutazatatanira ku isi yose, twiyubakire n'umunara ugera ku ijuru kugira ngo tuzabe ibirangirire.” Uhoraho aramanuka kugira ngo arebe umujyi n'umunara abantu bubakaga. Nuko aribwira ati: “Biriya batangiye gukora babishobojwe n'uko ari umuryango umwe, kandi bavuga ururimi rumwe. Noneho rero icyo bazagambirira cyose bazakigeraho! Reka tumanuke maze dusobanye ururimi rwabo be kuzongera kumvikana!” Nuko Uhoraho abatatanyiriza ku isi yose, ntibaba bagishoboye kubaka uwo mujyi. Uwo mujyi wiswe Babiloni kubera ko ari ho Uhoraho yasobanyirije ururimi rw'abantu bose akanabatatanyiriza ku isi yose. Dore abakomoka kuri Semu: Semu amaze imyaka ijana avutse yabyaye Arupagishadi. Hari hashize imyaka ibiri umwuzure urangiye. Amaze kubyara Arupagishadi, abaho indi myaka magana atanu, ayibyaramo abandi bahungu n'abakobwa. Arupagishadi amaze imyaka mirongo itatu n'itanu avutse yabyaye Shela. Amaze kubyara Shela, abaho indi myaka magana ane n'itatu, ayibyaramo abandi bahungu n'abakobwa. Shela amaze imyaka mirongo itatu avutse yabyaye Eberi. Amaze kubyara Eberi, abaho indi myaka magana ane n'itatu, ayibyaramo abandi bahungu n'abakobwa. Eberi amaze imyaka mirongo itatu n'ine avutse yabyaye Pelegi. Amaze kubyara Pelegi, abaho indi myaka magana ane n'itatu, ayibyaramo abandi bahungu n'abakobwa. Pelegi amaze imyaka mirongo itatu avutse yabyaye Rewu. Amaze kubyara Rewu, abaho indi myaka magana abiri n'icyenda, ayibyaramo abandi bahungu n'abakobwa. Rewu amaze imyaka mirongo itatu n'ibiri avutse, yabyaye Serugu. Amaze kubyara Serugu, abaho indi myaka magana abiri n'irindwi, ayibyaramo abandi bahungu n'abakobwa. Serugu amaze imyaka mirongo itatu avutse, yabyaye Nahori. Amaze kubyara Nahori, abaho indi myaka magana abiri, ayibyaramo abandi bahungu n'abakobwa. Nahori amaze imyaka makumyabiri n'icyenda avutse, yabyaye Tera. Amaze kubyara Tera, abaho indi myaka ijana na cumi n'icyenda, ayibyaramo abandi bahungu n'abakobwa. Tera amaze imyaka mirongo irindwi avutse yabyaye Aburamu, akurikizaho Nahori na Harani. Dore abakomoka kuri Tera: Tera yabyaye Aburamu na Nahori na Harani. Harani na we yabyaye Loti. Harani yapfuye mbere ya se Tera, agwa mu mujyi we kavukire witwa Uri mu Bukalideya. Aburamu yarongoye Sarayi, Nahori arongora Milika uva inda imwe na Yisika, bakaba abakobwa ba Harani. Sarayi yari yarabuze ibyara, nta mwana yagiraga. Tera ahagurukana n'umuhungu we Aburamu n'umwuzukuru we Loti mwene Harani n'umukazana we Sarayi, umugore wa Aburamu, bava mu mujyi wa Uri mu Bukalideya ngo bajye mu gihugu cya Kanāni. Nyamara bageze mu mujyi wa Harani barahatura. Tera yapfuye afite imyaka magana abiri n'itanu, agwa i Harani.

Nyabihu: Bamaze imyaka 8 nta byangomba by’inzu batujwemo mu Mudugudu. Abagize imiryango 14 yatujwe mu Mudugudu w’Icyitegererezo wa Kazirankara, uherereye mu Murenge wa Shyira, Akarere ka Kanyabihu batewe inkeke no kuba bamaze imyaka 8 batuye mu nzu bahawe ariko zikaba zitabanditsweho. Iyo miryango iri muri 68 yatujwe mu gice cya kabiri cy’uwo Mudugudu w’Icyitegererezo watashwe ku wa 4 Nyakanga 2017, mu gihe abandi bo bamaze guhabwa ibyangombwa byose by’inzu batujwemo. Kuba izo nzu zitabanditseho bavuga ko bibabuza amahwemo mu gihe ku rundi ruhande bari babayeho neza ikubera icyo gikorwa cy’indashyikirwa bagejejweho na Perezida wa Repubulika y’u Rwanda Paul Kagame.   Mukamwezi Deliphine, umwe muro abo baturage batujwe ariko ntibabone ibyangombwa by’inzu batujwemo, yagize ati: “Turashima ko twabonye aho kuba rwose ni heza ukurikikije aho twavuye, kuko twabagaho tvuga ngo burira ntibucya cyane mu bihe by’imvura, ariko nanone ikibazo kugeza ubu mfite ni uko nta cyangombwa cy’ubutaka inzu yanjye iteretseho.” Yakomeje avuga ko muri iyi myaka igera ku munani bagiye badindira mu iterambere kubera kutagira ibyangombwa byanditswe ku mazina yabo. Yagize ati: “Ubundi se uragira ngo ndamutse mbonye icyangombwa cy’ubutaka sinayijyana muri SACCO bakampa inguzanyo kuko nayitangamo ingwate? Ndasaba ko ubuyobozi bw’Akarere budufasha tukabona ibyangombwa  by’inzu yacu tukabaho dutekanye kandi tukaba twazibyaza umusaruro, kandi buri gihe batubwira ko ubutaka butakwanditseho buba atari ubwawe.” Umuyobozi w’Akarere ka Nyabihu wungirije ushinzwe iterambere ry’ubukungu Habanabakize Jean Claude, avuga ko iki kibazo cya bariya baturage kizwi kandi ko kuri ubu barimo kugikurikirana. Yagize ati: “Ikibazo cy’iriya miryango itagira ibyangombwa by’ubutaka yatujwe mu Murenge wa Shyira, Umudugudu wa Kazirankara tewarakimenye. Ubu turimo kubiganirahio n’inzego bireba mu rwego rw’ubuvugizi, twaragisesenguye ku buryo kandi iby’ibanze kugira ngo bahabwe ibyangombwa barabibonye.” Yemeje ko ubu barimo gukorana na Minisiteri bireba kugira ngo icyo kibazo gikemurwe mu maguro mashya, ati: “Turakoresha uburyo bwose bushoboka muri iyi minsi iki kibazo kibe cyabonewe umuti bitarenze uyu mwaka wa 2024.” Kugeza ubu ibice byombi by’Umudugudu wa Kazirankara muri Shyira utuwemo n’imiryango igera ku 108 muri rusange.

Ku bufatanye na FINA BANK akarere ka Rulindo kegereje abaturage serivise. Kuri uyu wa kane tariki 19/09/2012, akarere ka Rulindo gafatanije na FINA BANK, batangije igikorwa cyo gukorana na za SACCO. Iyi service ishyizwe muri SACCO, kuko ari zo ziba ziri hafi y’abaturage, bityo rero bikazajya biborohera badakoze injyendo ndende baza kwishyura ku karere, cyangwa mu yandi mabanki. Abari aho bishimiye uburyo ubuyobozi bw’akarere ka Rulindo bwatekereje ku bagatuye. Kwizera, umuyobozi wa SACCO Girubukire yagize ati “ni byiza kuko abaturage batazongera gukora ingendo ndende baje kwishyura, kuko hari nk’uwakoreshaga 2000, nyamara agiye kwishyura amafaranga atarenze 500”. Umuyobozi w’akarere wungirije ushinzwe ubukungu, Murindwa Proser, ati: “ntibivuze ko izindi konti zari zisanzwe zikora zifunzwe, ahubwo impanvu bigiye muri za SACCO, ni uko ari zo zegereye abaturage kurusha izindi banki”. Avuga ko Niba wishyuye gitansi ushaka servise runaka , atari ngombwa ko uyajyana ku karere , ngo uzajya uyashyira kuri konti yateganijwe iri kuri za SACCO, hanyuma SACCO nazo ziyohereze muri FINA BANK, nayo iyohereze kuri konti y’akarere ka Rulindo. Ibi ngo bizorohereza abatuye imirenge iri kure y’akarere nka za Kisaro, Burega n’ahandi. Hari abayobozi b’imirenge SACCO bagaragaje ibibazo n’impungenge bashobora kuzahura nabyo ,birimo ibijyanye n’ikoranabuhanga mu kohereza ayo mafranga. Ubuyobozi bwa FINA BANK bwavuze ko badakwiye kugira impungenge, ngo kuko ibibazo bizavukamo bazabikemura bafatanije n’ubuyobozi bw’akarere kabo. Ubuyobozi bw’akarere ka Rulindo buvuga ko hari imikoranire myiza hagati yabwo na FINA BANK, ngo bikaba bitanga ikizere ko bizajyenda neza. Hortense Munyantore

mu bice bya M23, baduhamiriza ko bakorana n’Ingabo z’u Burundi hamwe na FARDC mu rugamba rwo kwivuna M23. Ni ibintu bigaragarira amaso ko Bujumbura yarenze ku mahame ya EACRF, igacumbikira ndetse igaha impuzankano n’ibikoresho iri huriro ry’abarwanyi bafasha FARDC. Muri icyo gihe, amakuru yatugezeho ko Bujumbura igiye kohereza ingabo mu Burundi zizakora nk’abacanshuro. Byarabaye kuko barafashwe. Yewe hari n’abantu bo muri EACRF bemeza ibi. Ni ibintu bigaragara ko kwemerera abasirikare be kujya mu bikorwa by’ubucuruzi butemewe hamwe na FARDC, Ndayishimye yahise atakarizwa icyizere burundu. Mu gihe umusirikare wa mbere yasubizwaga mu Burundi yapfuye, abandi bahise batangira gutoroka kuko banze gupfira ku rugamba aho ababakuriye bishyurwa akayabo na Kinshasa mu gihe bo bahembwa intica ntikize. Ingabo z’u Burundi zari muri EAC mu gace ka Kitshanga, ziherutse kuva mu birindiro byazo mbere y’uko zibitwika zikerekeza mu gace kagenzurwa n’abarwanyi ba FDLR-Omega. U Rwanda Birashoboka ko Tshisekedi azasanga asigaranye ingingo nke mu gihe cyose u Rwanda ruzaba rushotowe. Birashoboka ko azatunga agatoki abarwanyi ba FDLR, umusirikare wa FARDC wasinze cyangwa se Umupilote wa Sukhoi wibeshye agakanda ahantu hatariho. Biranashoboka yewe ko ashobora kuzarasa kuri Goma ku giti cye yarangiza agahindukira akabishinja RDF mu izina rya M23 kugira ngo abone impamvu yeruye ashoza intambara ku Rwanda. Umwe mu bayobozi b’i Kigali yaratubwiye ati “Umuryango mpuzamahanga umaze igihe warabembekerereje abayobozi ba Congo. Ariko mu gihe udashaka kwinjira mu kibazo ngo ugikemure, dushobora kucyikemurira.” “Twafatirwa ibihano cyangwa se tutabifatirwa! Amerika irashaka ko tuganira na Tshisekedi ariko se ni gute waganira n’umuntu uri gushyira inyungu ze imbere kurusha iz’igihugu cye, kandi witeguye gutangamo ibitambo abaturage bose ba Goma kugira ngo agere ku byo yifuza?” “Banadusabye gukura ingabo zacu ku mupaka, kandi icyo ubwacyo ni ikibazo gikomeye. Barabizi neza ibiri kubera muri kariya gace. Twaberetse uburyo buhari. Rero, ntabwo bazabasha kudutunga urutoki mu gihe tuzaba dufashe umwanzuro wo kurengera inyungu zacu.” M23 Umwe mu bayobozi bakuru muri M23 yaratubwiye ati “umuvuno warahindutse. Kinshasa ntabwo igifite ubushobozi bwo kudutegeka ibyo ishaka.” Yakomeje avuga ko batazasubira inyuma, ati ntabwo twifuza kwica abasirikare bayo badafite imyitozo cyangwa se abandi bantu bashyizwemo ibitekerezo bipfuye bakoherezwa ku rugamba. Ati “Gusa nta yandi mahitamo dufite”. Yavuze ko ari ibintu bibabaje kurwana n’abantu bayobejwe ubwenge, kuko ni “Abanye-Congo nka twe. Ikindi kandi ntabwo tuzagwa mu mutego wo gufata Goma, ibyo byaha Tshisekedi impamvu nyinshi. Tuzamugumisha ahantu nk’imbeba kandi bizatuma abura amerekezo”. Yakomeje agira ati “Twagaragaje ubushake bwacu, twubahiriza amahame ya EACRF adusaba kuva mu duce twari twarafashe. Gusa ibi nta musaruro byatanze.” “Abaturage bo muri Kivu barashaka amahoro, kandi ibyo ni byo tuzabaha mu gihe ibintu bizaba bigiye mu buryo. Benshi muri twe, twatakarije icyizere inzego mpuzamahanga.” “Ni bo bazatugaragariza ko twibeshya. Icyo kwishimira uyu munsi ni uko Abanye-Congo babarizwa muri opozisiyo nabo batangiye kunenga gahunda za Tshisekedi mu Burasirazuba bw’igihugu.” “Moise Katumbi, ugifite ubwoba bwo gutobora ngo avuge, aherutse kuvuga ko yabasha guhagarika intambara yo muri Kivu mu gihe cy’amezi atandatu, kandi arabizi neza ko ibyo atabigeraho akoresheje intwaro.” “Yewe na Dennis Mukwege, umuntu udafitiye urukundo rwinshi Abatutsi, yavuze ko uburyo bwiza bwo kubana, ari ugukorera hamwe no kugarura icyizere.” “Perezida azakora ibyo ashoboye byose kugira ngo asubike amatora, ariko naramuka abaye, twizeye ko abaturage bazatekereza kabiri kuri uriya munsi. Ikindi, naramuka ashotoye u Rwanda, azaba asinye ku rupfu rwa politiki ye n’urwa

Meteo Rwanda yaburiye imvura nyinshi mu kwezi kwa Gashyantare. Ikigo cy’Igihugu gishinzwe Iteganyagihe, cyatangaje ko mu kwezi kwa Gashyantare 2024, hateganyijwe imvura nyinshi ugereranyije n’iyari isanzwe igwa muri uku kwezi mu turere twose tw’igihugu.Meteo Rwanda yatangaje ko iyi mvura iteganyijwe kuzaba iri hagati ya milimetero 50 na 250. Ibice bizagwamo imvura nyinshi cyane birimo Rusizi, Nyamasheke, Nyamagabe, Karongi na Rutsiro.Iri tangazo rigira riti “Imvura iteganyijwe iri hejuru y’ikigero cy’imvura isanzwe igwa mu kwezi kwa Gashyantare mu Turere twose tw’Igihugu (imvura isanzwe igwa mu kwezi kwa Gashyantare iri hagati ya milimetero 40 na 180).”Iki Kigo kivuga ko mu gice cya mbere cy’uku kwezi [kuva tariki 01 kugeza ku ya 10 Gashyantare] hateganyijwemo imvura iri ku kigero cy’Impuzandengo y’imvura isanzwe igwa henshi mu Gihugu.Naho mu gice cya kabiri [11-20 Gashyantare] n’icya gatatu [21-29 Gashyantare], hakaba hateganyijwemo imvura iri hejuru y’ikigero cy’impuzandengo y’isanzwe igwa muri ibi bice.Ibice biteganyijwemo imvura nyinshi, byiganjemo ibyo mu Ntara y’Iburengerazuba, nko mu Turere twa Rusizi, Nyamasheke, Karongi, Rutsiro, ndetse no mu Turere tumwe two mu Ntara y’Amajyepfo, nka Nyamagabe na Nyaruguru, biteganyijwemo imvura iri hagati ya Milimetero 200 na 250 kimwe no mu Burengerazuba bw’Uturere twa Ngororero na Huye.Naho imvura iri hagati ya Milimetero 150 na 200, iteganyijwe mu bindi bice by’Akarere ka Huye ndetse no mu Turere twa Gisagara, Nyanza, Ruhango, Rubavu, Nyabihu, na Muhanga ndetse no mu burengerazuba bwa Kamonyi.Imvura iri ku gipimo cyo hasi iri hagati ya Milimetero 50 na 100, iteganyijwe mu gace ko hagati mu Turere twa Kayonza, Gatsibo na Nyagatare ndetse n’amajyepfo y’uburasirazuba bw’akarere ka Bugesera.

Urukiko rwahamije ibyaha bitatu umuhungu wa Perezida Biden. Urukiko rwa rubanda muri Leta ya Delaware mu burasirazuba bwa Leta zunze ubumwe z’Amerika rwahamije Hunter Biden umuhungu wa perezida w’Amerika Joe Biden ibyaha byo kugura no gutunga imbunda binyuranyije n’amategeko.Ni ubwa mbere mu mateka y’Amerika umwana wa perezida uriho aburanishijwe. Uru rukiko rwahamije Hunter Biden w’imyaka 54 y’amavuko ibyaha bitatu birimo kugura no gutunga imbunda binyuranyije n’amategeko. Yashinjwe kubeshya ubwo yaguraga imbunda mu gihe yakoreshaga cyangwa yarabaswe n’ibiyobyabwenge.Ubusanzwe birabujijwe mu mategeko yo ku rwego rw’igihugu muri Amerika gutunga imbunda mu gihe ukoresha ibiyobyabwengeYahakanye ibyaha byose ashinjwa uko ari bitatu, nubwo yiyemereye ko hari ubwo yari ahanganye n’ububata bw’inzoga ndetse n’ikiyobyabwenge cya kokayine.Ikatirwa rye riteganijwe mu gihe kitarenze iminsi 120. Amategeko ateganya ko ashobora gukatirwa igihano gishobora kugera ku myaka 25. Ariko kubera ko ari bwo bwambere ahamijwe igihano n’urukiko, ashobora kutazafungwa ahubwo agakatirwa igifungo gisubitswe.Inyandiko y’ibirego yashinjwaga yatanzwe n’umushinjacyaha wihariye David Weiss, washyizweho na ministiri w’ubutabera umwaka ushize ngo ayobore iperereza ku byo Hunter Biden ashinjwa.Mu itangazo, Perezida Joe Biden yavuze ko yemeye icyemezo cy’urukiko kandi ko azakomeza kureka inzego z’ubutabera zigakora akazi kazo mu gihe umuhungu we Hunter Biden azaba ajurira icyemezo cy’urukiko.Yongeye kwibutsa ko we nka perezida ntacyo yavuga ku rubanza nshinjabyaha. Gusa yongeraho ko nk’umubyeyi “akunda umuhungu we byimazeyo, amwizera, kandi yemera imbaraga ze.”Yagize ati: “Ndi Perezida, ariko ndi n’umubyeyi. Jye na Jill dukunda umuhungu wacu, kandi duterwa ishema n’umugabo ari we uyu munsi wa none.”Uru rubanza rwa Hunter Biden rukurikiye urwa Donald Trump wayoboye Leta zunze ubumwe z’Amerika na we wahamijwe ibyaha 34 n’urukiko rwa rubanda muri Leta ya New York.Ni ibyaha byari bifitanye isano n’impongano y’amadolari 130 yahawe Stormy Daniels, umukinnyi wa filimi z’abakuru ngo abike ibanga ry’uko yaryamannye na Donald Trump.IJWI RY’AMERIKA

Umutungo w'ibishanga. Ibishanga. Kugirango haboneke igisubizo cy’ikibazo cy’iyandura ry’amazi n'ibishanga, ni ngombwa gushyiraho amategeko n’amabwiriza ajyanye no kugenzura imyanda by’ingandas. Ingufu zirakenewe kugira ngo hashyirwe mu bikorwa uburyo bwo kubona umusaruro mwiza kurushaho mu nganda zose kandi ibi byarushaho kuba byiza biramutse biherekejwe n’ihame rya ‘uwangiza arishyura’ ryatuma inganda zose zangiza zikorera umusaraba w’ibikorwa byazo kandizikagira uruhare rwubaka kurushaho ku birebana n’igabanuka ry’iyanduzwa ry’umutungo w’amazi n’uw’ibidukikije muri rusange. Imicungire. Kunoza imicungire myiza y’amazi: Ku birebana no gucunga neza amazi, ni ngombwa gushyiraho umusingi w’ibikenewe gukorwa wujuje ibya ngombwa byose bizatuma habaho kugenzura no kubungabunga ibikorwa byose uko byakabaye hamwe no gushyira ku gihe amakuru yerekeranye n’ubwiza n’ubwinshi by’amazi y’igihugu.

kubera izabukuru. Avuga kandi ko Registration certificate ya BARCO Trading Ltd igaragaza ko Nicholas WATSON n'abana be aribo ba nyiri iyo company yo mu mahanga yaje no kugura imigabane muri NKTP Ltd na NKTF Ltd, ko BARCO Trading Ltd ya Nicholas WATSON ifite imigabane irenga 92% muri izo sosiyete zombi, ko ibyo ubihuje n’ibiteganywa n'Itegeko rigenga amasosiyete ryakoreshwaga muri 2018, uhita ubona ko nyiri BARCO Trading Ltd yari afite uburenganzira busesuye bwo gusinya mu mwanya w’Inama y’Ubutegetsi kuko ari we ufitemo imigabane myinshi. Avuga na none ko Nicholas WATSON ari we ukiri Perezida w’Inama y’Ubutegetsi, ko hari indi nama yitabiriye ku wa 11/06/2018 yashyizweho umukono na Noteri. [40] Abajijwe niba KLC Ltd yarahembwaga 4.000 USD ari uko ikoze cyangwa niba yarayahembwaga akazi kahaba cyangwa katahaba, asubiza ko ku kwezi KLC Ltd yagombaga guhembwa 4.000 USD nk’uko bikubiye mu ngingo ya 2 y’amasezerano yo ku wa 01/12/2018, ko kandi hari igihe akazi kabaga ari kenshi ubundi kakaba ari gake, ko akazi KLC Ltd yagombaga gukora kari kavugwa muri ayo masezerano. Ku byerekeye kumenya niba yakoraze koko imirimo ikubiye muri ayo masezerano, yavuze ko bayikoze; abajijwe uwo bahaga raporo kuva ku wa 01/01/2019, asubiza ko uko bakoraga mbere ariko bakomeje gukora, ko bamubwiraga icyo agomba gukora akagikora, ko bajyaga Nshili kureba ko nta bibazo izo sosiyete zifite kuko Umuyobozi Mukuru yari amaze kugenda, kandi ko raporo yayitangaga online. Asoza avuga ko asaba Urukiko kudaha ishingiro iyi mpamvu y’ubujurire, no gutegeka NKTF Ltd na NKTP Ltd kwihutira kwishyura KLC Ltd. UKO URUKIKO RUBIBONA [41] Urukiko rusanga impaka kuri iyi ngingo zishingiye ku kumenya niba amasezerano KLC Ltd ishingiraho yishyuza igihembo yarasinywe n’ubifitiye ububasha kimwe no kumenya niba igomba kwishyurwa amafaranga yose ateganywa n’ayo masezerano. a. Kumenya niba amasezerano KLC Ltd ishingiraho yishyuza yarasinywe n’ubifitiye ububasha [42] NKTF Ltd na NKTP Ltd zivuga ko Nicholas WATSON wasinye amasezerano nka Perezida w’Inama y’Ubutegetsi yabikoze nta burenganzira abifitiye kuko nta Nama y’Ubutegetsi yateranye ngo ibimwemerere; mu gihe KLC Ltd yo ivuga ko atari ubwa mbere Nicholas WATSON amusinyira amasezerano nk’ayo, kandi akaba yarayishyuwe nta kibazo. Mu gukemura izi mpaka, Urukiko ruragenzura uburyo ibyemezo byo gusinya amasezerano nk’aya muri NKTF Ltd na NKTP Ltd byafatwaga. [43] Ingingo ya 151, igika cya 2, y’Itegeko N°17/2018 ryo ku wa 13/04/2018 rigenga amasosiyete y’ubucuruzi ryakoreshwaga igihe amasezerano yashyirwagaho umukono iteganya ibikurikira: “Abagize Inama y’Ubutegetsi bakorera hamwe bafatanyije mu buyobozi kandi bagomba kuba bangana n’umubare uteganyijwe mu nyandiko z’ishingwa ry’isosiyete kugira ngo inama iterane.” [44] Ingingo ya 142, igika cya 1, y’Itegeko N°17/2018 ryo ku wa 13/04/2018 ryavuzwe haruguru iteganya ibikurikira: “Imirimo n’ibikorwa by’isosiyete biyoborwa cyangwa bikarebererwa n’Inama y’Ubutegetsi yayo ifite ububasha bwose bukenewe muri ubwo buyobozi, keretse mu gihe inyandiko z’ishingwa ry’isosiyete cyangwa iri tegeko biha ubwo bubasha abanyamigabane cyangwa undi muntu” [45] Ingingo ya 15 y’amategeko agenga NKTF Ltd na NKTP Ltd havugwamo ko imicungire ya sosiyete ikurikiranwa n’Inama y’Ubutegetsi; ko ibyemezo by’Inama y’Ubutegetsi ya sosiyete bifatwa ku buryo bwemewe iyo hari umubare wa ngombwa w’abaje mu nama n’igihe buri cyemezo cyabonye ubwiganze bw’amajwi keretse haramutse hari izindi ngingo zigenwa n’amategeko zikurikizwa icyo gihe. [46] Izi ngingo zisomewe hamwe, zigaragaza ko Inama y’Ubutegetsi ari yo ifite ububasha bwo kugirana amasezerano n’abandi bantu. Icyakora itegeko ntirigaragaza uko bigenda iyo umuyobozi w’Inama y’Ubutegetsi afashe icyemezo kitemerwa n’abagize Inama y’Ubutegetsi. Ibi ariko byagiye bihabwa igisubizo kimaze gusa n’icyemerwa mu mahame agenga imicungire y’amasosiyete. Muri rusange, icyemezo cy’umuyobozi w’Inama y’Ubutegetsi gifatwa nk’aho cyafashwe n’abagize Inama y’Ubutegetsi mu buryo bwemewe n’amategeko mu maso y’abagiranye amasezerano n’iyo sosiyete. Mu yandi magambo, sosiyete ntishobora kutishyura abo yagiranye nabo amasezerano yitwaje ko umuyobozi wayo hari ibyo atubahirije. Ahubwo,

Menya icyo abakuru batekereza ku ndagagaciro na kirazira by’umuco nyarwanda. bamwe mu bakuze, bavuga ko ireme rya kirazira z’umuco nyarwanda zibumbatiye amasomo atandukanye mu buzima bw’Abanyarwanda, nko kubika ibanga, kugira isuku, kubaha, kwitsinda, ikinyabupfura n’andi menshi. Abakurambere bajya guhanga izo kirazira hari isomo wakwita nk’umutima wa kirazira babaga bashaka guha abantu b’ingeri zitandukanye. Uwubahaga izo kirazira wese ni we wabaga ari umuntu nyamuntu, akitwa imfura, yaba ari igitsinagore akitwa umwari cyangwa umugore w’umutima. Umusaza kanyandekwe w’imyaka 79 wo mu karere ka Bugesera, umurenge wa Mayange, avuga ko hari zimwe muri kirazira n’inyigisho zabaga zishaka gutanga ubutumwa nko kubungabunga isuku. Ati “Hari ubwo bagiraga bati Kirazira kurara mu muvure, wahinduka umuhungu/umukobwa bitewe n’uwo uri we icyo gihe,Kirazira kwicara ku rusyo, waba igikuri, Kirazira kwicara ku isekuru, waba igikuri, watandukana cyangwa ngo Kirazira ku mukobwa kurunda ibishingwe mu nzu,yazahera iwabo.” Asobanura ko ubusembwa bujyanye n’ubugufi bukabije ugereranyije n’abandi, guhindura igitsina ukagira icyo utavukanye, umuntu wese arabitinya. Urusyo ni igikoresho gakondo gikozwe mu ibuye rikomye, rukagira n’ingasire. Abanyarwanda baruseragaho amasaka n’uburo bashaka ifu yo kuvugamo umutsima cyangwa kwengesha ibinyobwa bitandukanye. Umuvure nawo wengerwagamo ibitoki. Mu ndiba ya wo habaga hashashe neza. Isekuru na yo ni igikoresho basekuriragamo amasaka cyangwa imiti itandukanye ku buryo na yo yagombaga kugirirwa isuku cyane. Bitewe n’uwo mumaro ukomeye, urusyo n’umuvure ni ibikoresho byagombaga kubahwa na bose, uhereye ku bana batazi ubwenge, bakabitozwa kandi bakabitora. Kuko mu muco w’u Rwanda, abana ari ndakumirwa mu gusabana na buri wese. Bashoboraga kwicara aho babonye hose hababangukiye, byashoboraga gutuma bicara no ku rusyo kubera kutamenya umumaro warwo, kandi mu Rwanda rwo hambere ntabwo abantu bose bagiraga ubushobozi bwo kwambara ngo bikwize. Abana bo bambaraga bamaze kuba bakuru cyane ugereranyije no muri iki gihe. Usesenguye neza usanga muri kirazira z’umuco w’u Rwanda, Abanyarwanda barigishaga isuku babinyujije muri kirazira. Bababwiraga batyo mu rwego rwo kubungabunga isuku y’urusyo, umuvure, isekuru ndetse n’iy’ibindi bikoresho byifashishwaga mu gutegura amafunguro. Kutarunda ibishingwe mu nzu rero, na byo ni ukurinda umwanda wo mu nzu, no gutoza umukobwa isuku. Si ku isuku gusa kandi kirazira zabaga zibungabunga, kuko hari n’izindi kirazira zabaga zigamije gukumira ubusambo. Nk’uko Umusaza kanyandekwe abivuga ati “bavugaga ko Kizira kurya umuneke w’ikimane,wazabyara ibimane. Kuko uwo muneke wabaga ugizwe n’imineke ibiri, bagiragango utayirya yose wenyine uhe n’abandi.” Arongera ati “Kirazira kurira mu buriri, wazabyara igisambo. Icyo gihe babaga bashatse kurinda umwana kurira ahantu hihishe, bityo aririye ahagaragara, byamurinda kwiba ibiryo, ari nako bituma adateza umwanda mu kiryamo.” Akomeza agira ati “Kirazira guterura umwishywa ntugire icyo umuha, warasusumiraga. Ubundi nk’umubyeyi aba agomba kurangwa n’ubuntu. Iyo babaga rero bashatse kwigisha abasore gutangira kwitoza kuba umubyeyi w’umunyabuntu.” Naho Mukeshimana Anataliya w’imyaka 69 we asobanura ko hari kandi na kirazira zabaga zihatse ubutumwa bwo kurinda ubugome n’ikinyabupfura. Ati “kirazira gutera umuntu ingata, kikazira gutuka nyogosenge. Byabaga bihatse kwigisha kwirinda ubushotoranyi, no guha agaciro umuntu cyangwa umubyeyi.” Akomeza avuga ko habagaho na kirazira zo gutoza abana b’abakobwa kutiyandarika. Ati “baravugaga ngo kirazira guterura igisabo utari isugi. Kuko igisabo cyacundirwagamo amata, kandi cyera iyo ikaba yari imirimo y’abakobwa n’abagore, ibyo byatumaga umukobwa ahora yitwararitse ngo hato adata ubusugi bwe akakora imiziro umunsi asabwe gucunda amata cyangwa kuyabuganiza mu gisabo kandi akiri I wabo nk’umukobwa.” Mu gitabo Musenyeri Aloyizi Bigirumwami yandikiye ku Nyundo kitwa “Imihango, imigenzo n’imiziririzo mu Rwanda” mu mwaka w’ 1984, yagaragaje ko Abanyarwanda bahoraga bigengesereye mu migirire yabo ya buri munsi. Ibyo babikoraga bagira ngo badakora ibitajyanye n’umurage w’umuco wabo, bagakora ibizira; bityo bikaba byabateza ibyago mu miryango, bikagira n’ingaruka ku gihugu cyose. Na none kandi muri 2018, Inteko Nyarwanda y’Ururimi n’Umuco yanditse igitabo nyobozi k’indangagaciro z’umuco w’u Rwanda, kigaragaza ko kirazira ari zo murinzi w’indangagaciro. Ibi bikerekana ko uwirinze gukora igikorwa kibi cyose aba arinze imico myiza ari yo indangagaciro zishingiyeho.

Nyagatare: Abikorera barasabwa kubyaza umusaruro ‘Agasantimetero’. Yabibasabye kuri uyu wa 21 Werurwe 2024, ubwo abagize urugaga rw’abikorera mu Ntara y’Iburasirazuba basuraga umuhora w’urugamba rwo kubohora Igihugu hagamijwe kumenya amateka ariko no gushimira ubuyobozi ibyo bamaze kugeraho mu myaka 30 Igihugu kimaze kibohowe. Agasanimetero ni ubutaka bwa mbere ingabo za RPA zafashe mu Rwanda bungana na Kilometero zirindwi z’uburebure n’enye z’ubugari. By’umwihariko ahitwa Gikoba niho hubatswe indake ya mbere yabagamo umuyobozi w’urugamba akaba ari naho yatangiraga amabwiriza y’imigendekere y’urugamba. Ku ndake, hakunzwe gusurwa cyane n’abanyarwanda mu byiciro bitandukanye kandi baturutse mu Gihugu cyose bagamije kwiga amateka n’ubuzima Inkotanyi zabayemo igihe cy’urugamba rwo kubohora Igihugu. Nyamara ariko nta bikorwa bihari bifasha abahasura kuko uretse kwitwaza impamba nta n’amazi yo kunywa wahabona. Nyirahabimana Theodosie Shakira avuga ko aha hantu hakwiye ibikorwa bifasha abahasura kuko n’ubwo baza babikunze ariko bagorwa no kuhamara umwanya. Ati “Aha ni mu rugo rwacu rwa Nyakubahwa Perezida wa Repubulika wacu, natwe iwacu mu ngo ni ngombwa kuba dufite ubwiherero busukuye none hano mu rugo rwa Perezida wacu dushake aho kwiherera tuhabure, tujye mu ntoki? Hakwiye kwihutishwa ubwiherero bukubakwa vuba rwose.” Umuyobozi w’Akarere ka Nyagatare, Gasana Stephen, avuga ko hari ibyamaze gutegurwa biri hafi gutangira kubakwa nk’aho bakirira abantu habonekamo n’ibindi nkenerwa ndetse n’ibijyanye no kubungabunga isuku. Asaba abikorera kuhabyaza umusaruro bakagira serivisi bahazana kugira ngo bifashe abahasura buri munsi. Agira ati “Ahantu nk’aha ni ukureba serivisi abahaza bakenera abikorera rero bakazitanga nk’amafunguro n’ibindi mu minsi iri imbere yenda hari n’abazakenera kuharara. Bakagenda bareba ibyo abantu baza hano bakenera abikorera bakaba aribyo binjiramo.” Umuyobozi w’urugaga rw’abikorera mu Ntara y’Iburasirazuba, Nkurunziza Jean de Dieu, avuga ko nyuma yo kugaragarizwa ibigiye gukorwa n’ubuyobozi nabo nk’abikorera bagiye gufasha abantu bahasura kuhashyira serivisi bakenera cyane. Yagize ati “Natwe nk’abikorera ntabwo dushobora gusigara inyuma kugira ngo ibikorwa bishobora kubyara inyungu bishobora gufasha abaza gusura hano tugendeye ku birimo guteganywa n’ubuyobozi natwe tuhashyire bimwe bishoboka bishobora kubyara inyungu abikorera ndetse bikaba byanafasha abaza bagana aya mateka ari aha.” Uretse gusura umuhora w’amateka y’urugamba rwo kwibohora abikorera mu Ntara y’Iburasirazuba banoroje inka uwamugariye ku rugamba rwo kwibohora umwe muri buri Karere. Muri rusange abikorera bishimira ko bahabwa agaciro ari nabyo bibaha imbaraga zo gufasha Leta mu bikorwa bitandukanye bigamije imibereho myiza y’umunyarwanda. Umunyamakuru @ SEBASAZAGEmman1

Hafunguwe ishami ry’amasomo rya Mechatronics n’inyubako yaryo nshya. Mu Ishuri Rikuru ry’Imyuga n’Ubumenyi ngiro ishami rya Tumba hatashwe inzu iri shuri ryubakiwe ku nkunga ya Leta y’u Bufaransa. Bamwe mu barimu ndetse n’abanyeshuri bavuga ko bitewe n’ibikoresho byo ku rwego ruhanitse biri muri iyi nyubako, biteguye gutanga umusaruro ufatika. Ni inyubako yubatswe ari nako hatangwa amahugurwa kuri bamwe mu barimu bigisha amasomo atandukanye mu mashuri makuru y’imyuga n’ubumenyi ngiro ari hirya no hino mu gihugu. Imirimo yo kubaka iyi nzu kandi yanajyanye no kugura imashini zigezweho, kubaka Labaratwari zigirwamo amasomo atandukanye y’ubumenyi mu ikoranabuhanga, ndetse n’isomero rinini. Bamwe mu barimu bavuga ko bifashishije ibikoresho bigezweho bigishirizaho bizabafasha gutanga ireme ry’uburezi. Ni mu gihe abanyeshuri nabo ngo bazatanga umusaruro ufatika ku iterambere ry’ingihugu. Umushinga wo kubaka iyi nzu yigirwamo n’ishami rya Mechatronics muri IPRC Tumba, washyizweho ibuye ry’ifatizo na Perezida w’Ubufaransa Emmanuel Macro, mu ruzinduko yagiriye mu Rwanda mu mwaka wa 2021. Ambasaderi w’u Bufaransa mu Rwanda Antoine Anfre yavuze ko iki ari ikimenyetso cyiza cy’umubano w’u Rwanda n’u Bufaransa. Umunyamabanga wa Leta muri Minisiteri y’Uburezi ushinzwe ikoranabuhanga, n’amashuri y’imyuga n’ubumenyi ngiro Irere Claudette yavuze ko kuba inyubako igezweho nk’iyi kimwe n’izindi nka yo zirimo kubakwa hirya no hino mu mashuri y’imyuga n’ubumenyi ngiro, bizongera umubare w’abitabira amasomo y’imyuga. Uretse muri IPRC Tumba inyubako nk’iyi irubakwa muri IPRC Karongi na Kitabi. Uyu mushinga wa Leta y’u Bufaransa urashyirwa mu bikorwa n’ikigo cy’u Bufaransa gishinzwe iterambere, ukaba ufite ingengo y’imari ikabaka miliyari 10Frw. Iyi nyubako yafunguwe n’Umunyamabanga wa leta muri MINEDUC Madamu Irere Claudette ari kumwe na Ambasaderi w’Ubufaransa mu Rwanda Antoine Anfré. Photo: IPRC Tumba Iyi nyubako irimo ibikoresho bigezweho bizakoreshwa muri Laboratwari, zirimo iz’ubwubatsi, ubukanishi, ububaji ndetse n’indi myuga. Photo: IPRC Tumba

Gaby Kamanzi arambiwe abagabo bahora bamwoherereza ubutumwa bamureshya. Umuhanzi Gaby Kamanzi uri mu bakunzwe cyane mu muziki wo kuramya no guhimbaza Imana mu Rwanda yavuze ko arambiwe abantu bahora bamushyiraho igitutu cyo gushaka ndetse n’abagabo bahora bamwoherereza ubutumwa bumusaba urukundo.Ubwo yari mu kiganiro kuri KT Radio, Radio ya Kigali Today ku wa Gatatu tariki 14 Nyakanga 2021,umwe mu bari bakurikiye ikiganiro yamubajije igihe ateganya kuba yashinga urugo akagira umuryango na cyane ko yamaze kugera kuri byinshi mu buhanzi bwe amazemo imyaka .Yagize ati“Abantu bagombye kureka kujya bambaza niba mfite umusore cyangwa umugabo dukundana, kuko ibyo numva ari iby’ubuzima bwite bw’umuntu. Igihe nikigera bazabibona ku mbuga nkoranyambaga, ariko icyo nitayeho cyane ni umuziki wanjye.Mu by’ukuri numva ndambiwe abantu banshyiraho igitutu cyo gushaka. Nakira ubutumwa bugufi buri munsi bw’abagabo bansaba gusohoka n’abashaka nomero”.

RDC : Félix Tshisekedi ni we watsinze amatora bidasubirwaho. Urwo rukiko rwemeje amajwi yatangajwe na Komisiyo y’Amatora muri icyo gihugu (CENI), amajwi agaragaza ko Félix Tshisekedi ari we Perezida mushya wa Congo, nyuma yo kwegukana intsinzi y’amajwi 38,57%. Urukiko rushinzwe kugenzura iyubahirizwa ry’itegekonshinga rwatangaje ko umukandida Martin Fayulu yaje ku mwanya wa kabiri n’amajwi 34,83% , Emmanuel Ramazani Shadary aza ku mwanya wa gatatu n’amajwi 23,81%. Inkuru ya Radio Okapi ivuga ko ibyatangajwe n’urukiko rushinzwe kurengera itegekonshiga ari byo bya burundu bigaragaza uko amatora yagenze muri Repubulika Iharanira Demokarasi ya Congo. Urwo rukiko rutangaje icyemezo cya nyuma cy’ibyavuye mu matora nyuma yo gusuzuma ibirego byatanzwe n’abakandida babiri ari bo Martin Fayulu watanzwe n’ihuriro ry’abatavuga rumwe n’ubutegetsi ndetse n’ikirego cya Théodore Ngoyi, umukandida wigenga. Bombi bari bateye utwatsi ibyavuye mu matora by’agateganyo, ariko urwo rukiko rusanga ibirego byabo nta shingiro bifite. Félix Tshisekedi atorewe manda y’imyaka itanu, akaba abaye perezida wa gatanu wa Repubulika Iharanira Demokarasi ya Congo. Asimbuye Joseph Kabila uri ku butegetsi kuva tariki 26 Mutarama 2001. Ingengabihe y’amatora iteganya ko umuhango wo kurahira uzaba ku wa kabiri tariki 22 Mutarama 2019. Izaba ibaye inshuro ya mbere muri icyo gihugu haba ihererekanyabubasha mu mahoro hagati ya perezida mushya n’ucyuye igihe kuva cyabona ubwigenge tariki 30 Kamena 1960. Abandi baperezida bayoboye Congo : Perezida wa mbere wa RDC yabaye Joseph Kasa-Vubu wayoboye Congo guhera tariki 30 Kamena 1960, igihugu kikimara kubona ubwigenge. Yakuweho tariki 24 Ugushyingo 1965 ahiritswe n’igisirikari cyari kirangajwe imbere na Joseph-Désiré Mobutu Sese Seko Kuku Ngbendu Wa Za Banga. Kuri iyo tariki ya 24 Ugushyingo 1965, Mobutu yahise atangaza ko ari we Perezida wa Repubulika. Nyuma Mobutu yaje gutegura amatora yabaye mu 1970 ayatsinda nta mbogamizi, dore ko ari na we wari umukandida rukumbi ahagarariye ishyaka MPR (Mouvement populaire de la Révolution). Perezida Joseph-Désiré Mobutu na we yavuye ku butegetsi ahiritswe n’ingabo zari zigometse ku butegetsi tariki 17 Gicurasi 1997, icyo gitero kikaba cyari kiyobowe na Laurent-Désiré Kabila. Umubyeyi n’umwana we barasimburanye (Kabila père et Kabila fils) Kuri iyo tariki ya 17 Gicurasi 1997, ubutegetsi bwa Mobutu bwageze ku iherezo asimburwa na Laurent-Désiré Kabila wamuhiritse. Laurent-Désiré Kabila yayoboye imyaka ine, ava ku butegetsi yishwe arashwe tariki 16 Mutarama 2001. Laurent-Désiré Kabila yasimbuwe n’umuhungu we Joseph Kabila Kabange warahiye tariki 26 Mutarama 2001. Joseph Kabila yakomeje kuyobora igihugu afatanyije n’abamwungirije bane nk’uko amasezerano yashyiriweho umukono i Pretoria muri Afurika y’Epfo muri 2002 yabiteganyije. Muri 2006 habaye amatora ya mbere muri icyo gihugu, Joseph Kabila yegukana intsinzi mu matora yari ageze mu cyiciro cya kabiri, ahigitse Jean-Pierre Bemba bari bahanganye. Muri 2011, Joseph Kabila yiyamamarije indi manda atsinda ku ikubitiro mu cyiciro cya mbere atsinze muzehe Etienne Tshisekedi waranzwe no guhangana igihe kirekire n’ubutegetsi bwa Joseph kabila na se, nyuma aza kwitaba Imana inzozi ze zo kuyobora Congo atazigezeho. Icyakora kuri iyi nshuro umuhungu we Félix Tshisekedi abashije kubigeraho, bikaba biteganyijwe ko azatangira kuyobora tariki 22 Mutarama 2019 akimara kurahira. Abanyamakuru ba Kigali Today @ kigalitoday

Aho i Gilugali hari Umubenyamini w'umupfayongo witwaga Sheba mwene Bikuri. Avuza ihembe, maze atera hejuru ati: “Nta ruhare dufite kuri Dawidi, nta n'umurage dufitanye n'uwo mwene Yese. None Bisiraheli, buri muntu niyisubirire iwe.” Nuko Abisiraheli bose bava kuri Dawidi bayoboka Sheba mwene Bikuri, naho Abayuda bo bagumana n'umwami wabo, baramuherekeza kuva kuri Yorodani kugeza i Yeruzalemu. Dawidi ageze iwe i Yeruzalemu afata za nshoreke ze icumi yari yasize ku rugo , aziha inzu irinzwe akajya azitaho, ariko ntiyongera kuryamana na zo. Zifungirwa aho zimeze nk'abapfakazi kugeza igihe zipfiriye. Umwami abwira Amasa ati: “Unkoranyirize ingabo z'Abayuda mu minsi itatu, bityo uzanyitabe hano.” Amasa ajya gukoranya ingabo z'Abayuda, ariko aratinda ntiyubahiriza igihe umwami yamubwiye. Dawidi ni ko kubwira Abishayi ati: “Sheba mwene Bikuri azaduteza ibyago bikomeye, biruta ibyo twatejwe na Abusalomu. None ujyane ingabo zanjye, umukurikirane atarabona imijyi ntamenwa kugira ngo ayibemo aducike.” Nuko Abishayi ajyana n'ingabo zose za Yowabu n'Abakereti n'Abapeleti , n'izindi ngabo zose z'intwari, ziva i Yeruzalemu zikurikirana Sheba mwene Bikuri. Bageze hafi y'urutare rw'i Gibeyoni bahura na Amasa. Yowabu yari yambaye imyambaro ya gisirikari, ayikenyeje umukandara uriho inkota iri mu rwubati. Ariko Yowabu agiye gusuhuza Amasa, inkota ye igwa hasi arayifata. Yowabu aramusuhuza ati: “Ni amahoro muvandimwe?” Afatisha ikiganza cy'iburyo ubwanwa bwa Amasa nk'ushaka kumusoma. Ariko Amasa ntiyita ku nkota Yowabu yari afite mu kuboko kw'ibumoso, Yowabu ayimutikura mu nda rimwe gusa amara arasandara, Amasa ahita apfa. Nuko Yowabu na mukuru we Abishayi bakomeza gukurikirana Sheba mwene Bikuri. Umwe mu ngabo za Yowabu asigara ku murambo wa Amasa, abwira izindi ngabo ati: “Abahisemo Yowabu bakaba bashyigikiye Dawidi nibakurikire Yowabu.” Ingabo zageraga kuri uwo murambo urambitse mu maraso mu nzira hagati zarahagararaga, wa muntu abibonye awusunikira mu gisambu awutwikīriza umwenda. Amaze kuwukura mu nzira ingabo zose ziratambuka, zijyana na Yowabu kugira ngo bakurikirane Sheba mwene Bikuri. Sheba yari yaranyuze mu miryango yose y'Abisiraheli agera mu mujyi wa Abeli-Betimāka, maze Ababeri bose baramuyoboka. Ingabo za Yowabu zigota Abeli-Betimāka, zirunda ibirundo by'igitaka byo kuririraho urukuta, batangira no guhonda urukuta kugira ngo baruhirike. Ariko umugore umwe w'umunyabwenge wo muri uwo mujyi atera hejuru ati: “Yemwe, yemwe! Nimumbwirire Yowabu aze hano ngire icyo mubwira.” Yowabu aramwegera, umugore aramubaza ati: “Ni wowe Yowabu?” Undi ati: “Ni jyewe.” Umugore ati: “Databuja, ndakwinginze wumve icyo ngiye kukubwira.” Yowabu ati: “Vuga ndakumva.” Umugore ati: “Kera hari imvugo ngo ‘Nimujye Abeli muhashakire igisubizo’, maze ikibazo kikaba kihakemuriwe. Abisiraheli bose bazi ko abatuye uyu mujyi turi abanyamahoro n'abanyamurava, none wowe urashaka kurimbura uyu mujyi wubashywe kuva kera! Ni kuki wasenya uyu mujyi twahawe n'Uhoraho?” Yowabu aramusubiza ati: “Ibyo ntibikabeho! Jyewe nta mugambi mfite wo kuwusenya cyangwa kuwurimbura. Ibyo si byo nshaka, uwo nshaka gusa ni umuntu witwa Sheba mwene Bikuri waturutse mu ntara y'Abefurayimu, kuko yagomeye Umwami Dawidi. Nimumumpe ndahita nigendera.” Uwo mugore aramubwira ati: “Ihangane gato! Igihanga cye turakikujugunyira tukinyujije hejuru y'urukuta.” Uwo mugore aragenda akoranya abaturage bose, ababwira icyo yumvikanye na Yowabu. Nuko baca umutwe wa Sheba mwene Bikuri, bawujugunyira Yowabu. Yowabu avuza ihembe ingabo ze zose zirataha, Yowabu na we asubira ibwami i Yeruzalemu. Icyo gihe Yowabu yari umugaba w'ingabo zose z'Abisiraheli, Benaya mwene Yehoyada ari umutware w'ingabo zigizwe n'Abakereti n'Abapeleti. Adoramu ni we wayoboraga imirimo y'agahato, Yehoshafati mwene Ahiludi ari umuvugizi w'ibwami. Shewa yari umunyamabanga, Sadoki na Abiyatari bari abatambyi. Ira w'Umunyayayiri na we yari umutambyi ukorera Dawidi.

Ruhango: Basabwe kurinda abahohotewe no kwirinda gukingira ikibaba abakora ihohoterwa. Nyuma y’Ubukangurambaga bw’Urwego rw’Igihugu rw’Ubugenzacyaha-RIB ku ruhare rw’Abayobozi b’Inzego z’Ibanze mu kurwanya ibyaha by’ihohoterwa rishingiye ku gitsina n’irikorerwa abana, bamwe mu bakuru b’Imidugudu yo mu mirenge ya Byimana na Mwendo, biyemeje ko bagiye kugira uruhare mu kurinda abahohoterwa, abasambanywa ku ngufu, ko kandi bazita ku bungabunga ibimenyetso. Bahamya kandi ko batazihanganira abazafatirwa mu cyaha cyo guhohotera abana, abagore n’abakobwa. Abakuru b’Imidugudu, ibi babigarutseho mu bukangurambaga bw’Urwego rw’Igihugu rw’Ubugenzacyaha-RIB bwabaye kuri uyu wa 17 Ukwankira 2023, bwibanze ku kwigisha abari mu nzego z’ibanze uruhare rwabo mu guhangana n’ibibazo by’ihohoterwa rishingiye ku gitsina n’irikorerwa abana. Mukankiko Marie Louise avuga ko hari bamwe mu bakuru b’imidugudu bo mu murenge wa Byimana bakunze kugira uruhare mu guhisha ibibazo bibangamiye imiryango. Ati” Iwacu dukunda kubona bamwe mu bayobozi b’imidugudu bagenda gacye mu kugaragaza ibibazo bibangamiye abaturage kubera ko hari igihe baba basangira inzoga n’ababa bafite uruhare mu ihohoterwa rikorerwa abagabo cyangwa abagore mu miryango yabo“. Murengezi Jean de la Croix avuga ko bidakwiye ko umuntu yahohoterwa abantu bamureba bagaceceka. Ahamya ko amahugurwa bahawe ari ingenzi. Yagize ati” Ntabwo bikwiye ko umuntu yahohoterwa abantu bareba bagaceceka. Turahuguwe, tubonye ubumenyi bwo kudufasha kuko hari n’igihe tutabikurikiranaga ahubwo tukamenyesha gusa“. Umuyobozi Ushinzwe ububiko by’inyandiko ndetse n’iyandikwa ry’ibirego muri RIB, Njangwe Jean Marie Vianney, yabwiye abayobozi bo mu nzego z’ibanze ko babikoze neza bajya barokora benshi mu bashobora gukorerwa ihohoterwa cyangwa abajya bariregwa batarikoze. Akomeza avuga ko ari uwakoze icyaha cyangwa uwagikorewe bose bafite amategeko abagenga kandi aya mategeko agomba gushyirwa mu bikorwa hakoreshejwe ibimenyetso. Umuyobozi w’Akarere ka Ruhango wungirije ushinzwe Iterambere ry’ubukungu, Rusiribana Jean Marie Vianney, avuga ko inzego z’ibanze arizo zikunda guhura n’ibibazo mbere y’uko bibageraho. Ashimira RIB yabafashije ikabahugura bakaba bagiye kumenya uko barinda abahohotewe ndetse bakanabarindira ibimenyetso, bakaba kandi banamenye uko babakorera raporo zitarimo amarangamutima. Ubu bukangurambaga bufite insanganyamatsiko igira iti” Uruhare rw’Abayobozi b’Inzego z’ibanze mu kurwanya ibyaha by’ihohoterwa rishingiye ku gitsina n’irikorerwa abana“. Akimana Jean de Dieu

Uganda yiyongereye ku Rwanda, Burundi, na Sudani y’ Epfo bivugwamo ibura ry’ ibiribwa. Leta ya Uganda yatangaje ko ibice birenga 30 % by’ ubuso bw’ igihugu byugarijwe n’ ikibazo cyo kutangira amafunguro.Ibi bije nyuma y’ aho mu bice byinshi by’ icyo gihugu hacanye izuba ryinshi. Iri zuba kandi ryacanye rinateza ibura ry’ ibiribwa no mu bihugu bituranye n’ icyo gihugu birimo U Rwanda, Burundi na Sudani y’ Epfo.Abaturage ba Uganda kuri ubu birabagora kubona amafunguro bitewe n’ uko umusaruro uva mu buhinzi wabaye muke. Mu mpamvu zatumye umusaruro w’ ubuhinzi uba muke muri icyo (...)Leta ya Uganda yatangaje ko ibice birenga 30 % by’ ubuso bw’ igihugu byugarijwe n’ ikibazo cyo kutangira amafunguro.Ibi bije nyuma y’ aho mu bice byinshi by’ icyo gihugu hacanye izuba ryinshi. Iri zuba kandi ryacanye rinateza ibura ry’ ibiribwa no mu bihugu bituranye n’ icyo gihugu birimo U Rwanda,BurundinaSudani y’ Epfo.Abaturage ba Uganda kuri ubu birabagora kubona amafunguro bitewe n’ uko umusaruro uva mu buhinzi wabaye muke. Mu mpamvu zatumye umusaruro w’ ubuhinzi uba muke muri icyo gihugu harimo izuba ryacanye igihe kirekire, uburwayi bw’ ibihugwa, hakiyongeraho no kuba igiciro cy’ ibiribwa cyariyongereye cyane.Leta ya Uganda yemeye ko igiye gufasha abaturage bayo bugarijwe n’ ikibazo cy’ ibura ry’ ibiribwa. Gusa abaturage bavuga ko irimo kugenda biguru ntege muri iyo gahunda.Intara ya Karamoja iherereye mu majyaruguru ashyira uburasirazuba bwa Uganda niyo yugarijwe cyane. Nubwo bimeze gutyo ariko igice cy’ uburasirazuba cyose n’ amajyepfo ashyira uburengerazuba bw’ icyo gihugu nayo ntabwo yorohewe.Umusaruro mbumbe wa Uganda muri 2015 wari ufite agaciro ka miliyari 21 na miliyoni 15 z’ amadorali y’ Amerika. Icyo gihugu gituwe n’ abaturage barenga miliyoni zirenga 37 gifite intumbero y’ uko muri uyu mwaka wa 2017 umusaruro mbumbe wacyo uzagira agaciro ka miliyari 91 na miliyoni 600 z’ amadorali y’ Amerika

Amabendera y’abashyigikiye Palestine yaciye igikuba mu Burayi. Abakoresha imbuga nkoranyambaga batunguwe no kubona abantu mu mijyi itandukanye kandi ikomeye yo ku mugabane w’u Burayi bari mu myigaragambyo yo gushyigikira Palestine, bafite amabendera aranga umutwe w’iterabwoba wa Islamic State(IS). Aya mabendera aba bigaragambya barimo gukoresha akunze gukoreshwa n’abizera b’idini ya Isilamu mu bizwi nka Shahada . Aba bigaragambya bavuga ko bashyigikiye igihugu cya Palestine aho umutwe wa Hamas wo muri iki gihugu ,ukomeje intambara na Isiraheli magingo aya. Hashize ibyumweru bibiri abavuga ko bashyigikiye Palestine bigabiza imihanda mu mijyi minini by’umwihariko imirwa mikuru ya bimwe mu bihugu byo ku mugabane w’u Burayi benshi muri bo batwaye ibirango n’amabendera. Gusa amwe muri ayo mabendera akomeje kwibazwaho akaba anazamurwa cyane kurusha andi ni uko aranga umutwe w’iterabwoba ugendera ku mahame akaze ya Isilamu wa Islamic State (ISIS) . Bamwe mu bakoresha imbuga nkoranyambaga batangaza ko bababajwe cyane no kuba abitwaza aya mabendera ananditseho amagambo ari mu rurimi rw’Icyarabu agaragaza ko ashyigikiye ibikorwa bya Islamic State. Uwahoze ari umujyanama wa Ambasaderi wa Isiraheli mu Murwango w’Abibumbye Aviva Klompas yibajije impamvu abantu batamagana ikoreshwa ry’amabendera ya IS mu mirwa mikuru y’ibihugu byo mu Burayi. Ati: ’’Nimumbwire, kubera iki nta muntu witaye kuri aya mabendera y’umutwe w’iterabwoba wa IS arimo kwamamazwa mu mirwa mikuru yo mu Burayi’’.Umutwe wa Islamic State ni umutwe wakunze kuvugwa mu bikorwa by’ubuhezanguni no guhohotera abantu ,muri 2014 uyu mutwe wanafashe ibice binini by’igihugu cya Syria n’amajyaruguru ya Iraq. Ni umutwe wabaye uw’uwabicanyi kabuhariwe kubera kwigaragaza mu bikorwa by’ubwicanyi bwibasira imbaga henshi ku isi, byiganjemo iby’ubwiyahuzi.Mu kwezi gushize wanigambye igikorwa cyo kwica abafana babiri b’umupira w’amaguru b’Abanya Swedi mu mujyi wa Burusel mu Bububirigi. Amagambo agaragazwa kuri aya mabendera yiswe Shahada n’abemera b’idini ya Isilamu bemera ko Imana ari imwe rukumbi kandi n’intumwa yayo. Mu magambo banditse bagira bati’’Hariho Imana imwe rukumbi na Muhammed intumwa yayo’’ Nubwo iyi Shahada yashyizweho na Isilamu nta mpamvu za politiki igamije, kenshi imitwe y’iterabwoba yiyitirira idini ya Isilamu yakunze gukoresha amagambo ya Shahada harimo n’uyu wa IS. ZIGAMA THEONETSE

Perezida Putin yategetse ingabo z’u Burusiya gukora imyitozo y’intwaro kirimbuzi. Nk’uko ibiro ntaramakuru Reuters byabitangaje, Minisiteri y’Ingabo y’u Burusiya yatangaje ko hazaba imyitozo yo kwitegura guhangana n’ibitero, gukoresha intwaro za kirimbuzi zoroheje kandi ngo ni igikorwa kizitabirwa n’ingabo zirwanira ku butaka, izo mu mazi n’izirwanira mu kirere. Iyi Minisiteri yagize iti “Muri iyi myitozo, ingamba nyinshi zizashyirwa mu bikorwa mu rwego rwo kwitegura, hakoreshejwe intwaro za kirimbuzi zoroheje. Ingabo zikoresha misile zo mu karere ka gisirikare ko mu majyepfo, izirwanira mu kirere n’izo mu mazi zizayitabira.” Inteko Ishinga Amategeko ya Amerika iherutse kwemeza umushinga wo guha Ukraine, Israel na Taiwan inkunga ya miliyari 95 z’amadolari, yagenewe ahanini ingabo z’ibi bihugu. Kuri Ukraine, iyo izahabwa izayifashisha mu rugamba ihanganyemo n’u Burusiya. Nyuma y’iki cyemezo, Perezida Emmanuel Macron w’u Bufaransa yagaragaje ko ibihugu bigize umuryango NATO bidakwiye guha Ukraine intwaro gusa, ahubwo ko byakabaye biyoherereza n’ingabo zo kuyifasha guhangana n’u Burusiya. Umunyamabanga ushinzwe ububanyi n’amahanga muri guverinoma y’u Bwongereza, David Cameron, yagaragaje ko ari ngombwa ko Ukraine ihabwa intwaro yifuza, kandi ko izo igihugu cyabo kizayiha, izaba yemerewe kuzigabisha ibitero ku butaka bw’u Burusiya. Ibi byose Minisiteri y’Ingabo y’u Burusiya ibifata nk’ubushotoranyi bishobora gutuma igihugu cyabo gihangana n’ibi bihugu byose, kandi ngo hari ibyago by’uko hazifashishwa intwaro kirimbuzi. Mu ntwaro kirimbuzi 12.100 ziri ku Isi hose, Amerika n’u Burusiya bifitemo izirenga 10.600. U Bushinwa buza ku mwanya wa gatatu, u Bufaransa n’u Bwongereza bigakurikiraho. Putin yategetse ko ingabo z'u Burusiya zijya mu myitozo y'intwaro kirimbuzi, zitegura intambara

Jenoside yakorewe Abatutsi, amateka mabi ya muntu ku isi-Netanyahu. Mu butumwa bwe yanditse mu gitabo cy’abasura urwibutso, yanditse ko we n’umugore we Sara Netanyahu bababajwe cyane n’ibyabaye ku batutsi bishwe bazira ubusa. Bagize bati, “Tubabajwe cyane n’ibyo tubonye muri uru rwibutso rugaragaza ubwicanyi ndengakamere bwabayeho ku isi, ibihugu byacu bisangiye amateka kuko abazize Jenoside yakorewe abatutsi bahuye n’akaga gakomeye nk’uko byagenze ku baturage bacu”. Minisitiri w’Intebe wa Israel Benyamini Netanyahu yunamiye kandi ashyira indabo ku rwibutso rwa jenoside rwa Gisozi aha agiye kuva akaganira na Perezida wa Repubulika Paul Kagame muri uru ruzinduko rw’umunsi umwe agirira mu Rwanda. Umunyamakuru @ murieph

Muri Kazakhstan hafashwe umwanzuro utazigera wibagirana wemeza uburenganzira bwo kutajya mu gisirikare. Ku itariki ya 23 Gicurasi 2024, muri Kazakisitani hatangiye gukurikizwa umwanzuro wemeza ko umuntu afite uburenganzira bwo kutajya mu gisirikare bitewe n’imyizerere ye. Iki cyemezo gishingiye ku rubanza rw’umuvandimwe Daniil Smal w’imyaka 20. Urubanza rwe umucamanza yavuze ko rudasanzwe. Ku itariki ya 17 Gicurasi 2023, Daniil yahamagajwe imbere y’ibiro by’abasirikare mu karere. Yasobanuye ibirebana n’imyizerere ye kandi abubashye. Nanone, abashinzwe kwinjiza abashya mu gisirikare bashyikirijwe inyandiko yemewe n’amategeko yerekana ko Daniil yujuje ibisabwa kugira ngo asonerwe kujya mu gisirikare. Icyakora banze icyo cyifuzo cye maze bamushyira ku rutonde rw’abagomba kujya mu gisirikare. Umunsi wakurikiyeho, abategetsi binjije Daniil ku gahato muri gari ya moshi bamujyana mu kigo cya gisirikare kiri mu birometero 2.000 uvuye mu mujyi yabagamo wa Rudny. Yakomeje gushimangira kutabogama kwe muri icyo gihe kitoroshye, ku buryo yanze kuvuga indahiro ya gisirikare, kwambara impuzangano cyangwa kwifatanya mu myitozo ya gisirikare kandi ibyo byose abikora abigaranye ikinyabupfura. Nyuma yo kwisobanura inshuro nyinshi imbere y’abayobozi ariko ntibigire icyo bitanga, Daniil yitabaje amategeko y’igihugu cye yizeye ko ikibazo cye kizakemuka. Ibyo byatumye amara amezi atatu aburanishwa mu rukiko. Umuvandimwe Daniil Smal ahagaze hanze y’urukiko rwa gisirikare rwa Garmaty ya Almaty mu Gushyingo 2023 Amaherezo, ku itariki ya 9 Ugushyingo 2023, Urukiko rwa Gisirikare rwa Almaty Garrison rwemeje ko Daniil yashyizwe mu gisirikare mu buryo butemewe n’amategeko. Mu cyemezo cyarwo, urukiko rwaravuze ruti: “Kuba Daniil yarajyanywe mu gisirikare ku gahato binyuranye n’imyizerere ye ishingiye ku idini itamwemerera gukora imirimo ya gisirikare kandi ibyo byarengereye uburenganzira bwe bwo kuyoborwa n’umutimana we n’idini rye.” Urukiko rwategetse kandi ko Daniil yarekurwa akavanwa mu gisirikare, aho yari amaze amezi atandatu. Nyuma gato y’icyemezo cy’urukiko, abayobozi ba gisirikare bajuririye icyo cyemezo. Icyakora, ku itariki ya 16 Mata 2024, Urukiko rwa Gisirikare rwa Repubulika ya Kazakisitani ari na rwo rukiko rukuru rwa gisirikare mu gihugu, rwashimangiye icyemezo cy’urukiko rw’ibanze. Uyu mwanzuro w’ingenzi watangiye gukurikizwa ku itariki ya 23 Gicurasi 2024, wafashwe hashingiwe ku itegeko mpuzamahanga n’Itegeko Nshinga rya Kazakisitani, riha abaturage uburenganzira bwo kwisanzura. Urukiko rwashimangiye uwo mwanzuro rugira ruti: “Nta na rimwe Leta ifite uburenganzira bwo guhatira umuntu gukora ibinyuranyije n’umutimanama we.” Ni ubwa mbere urukiko rwo muri Kazakisitani rwemeje bidasubirwaho uburenganzira bwo kwanga kujya mu gisirikare bitewe n’imyizerere y’idini. Umuvandimwe Lev Gladyshev, umuvugizi w’Abahamya ba Yehova muri Kazakisitani, yaravuze ati: “Twishimiye ko inkiko zemeje ko Daniil afite uburenganzira bwo kutajya mu gisirikare bitewe n’uko umutimanama we utabimwemerera. Uru rubanza rutanga urugero rukomeye rushobora kuzakurikizwa no mu zindi manza zifitanye isano no kurengera uburenganzira bw’ibanze bw’ikiremwamuntu muri Kazakisitani no muri Aziya yo hagati.”​—1 Timoteyo 2:1, 2.

U Rwanda rwatorewe kungiriza ubuyobozi bwa Shelter Afrique. Kuri uyu wa Kane u Rwanda rwatorewe kuba Umuyobozi Wungirije wa Kabiri wa Biro y’Umuryango Shelter Afrique no kuzakira Inteko Rusange Ngarukamwaka yitezwe kuba ku nshuro ya 43 mu mwaka wa 2024. Ayo makuru yamenyekaniye mu Nteko Rusange ya 41 ya Shelter Afrique iteraniye mu Mujyi wa Victoria Falls muri Zimbabwe, kuva ku wa 22 kugeza ku ya 30 Nyakanga 2022. Ni inama muri uyu mwaka iteranye ku nsanganyamatsiko ijyanye n’imihindagurikire y’ikirere ndetse no kurinda ibidukikije byubakwa,  yagiye yifashishwa mu guhererekanya amakuru ku mugabane w’Afurika mu bafatanyabikorwa ndetse n’abagenerwabikorwa. Mu myaka ibiri ishize, icyorezo COVID-19 cyatumye Isi yose yibanda ku gutekereza ku Isi y’ahazaza, ari na cyo gihe Isi yabonye impinduka zidasanzwe mu mihindagurikire y’ikirere. Mu nama y’uyu mwaka, ibihugu bigera kuri 46 by’Afurika birimo kwigira hamwe uko byakomeza gushyiraho ingamba zigamije gukumira no guhangana n’ingaruka z’imihindagurikire y’ikirere binyuze mu kubaka ibikorwa remezo bitangiza ibiduikije kandi bigira uruhare mu guhangana n’izo ngaruka.

Joseph Stiglitz. Joseph Stiglitz (9 Gashyantare 1943) yize iby’ubukungu, yigisha muri Kaminuza akaba n’umwanditsi. Niwe washinze kandi ayobora "The Initiative and Policy Dialogue" akaba yarabaye na Visi Perezida wa Banki y’Isi. Akangurira ibihugu bikennye gushyiraho amategeko arengera umucuruzi n’umuguzi akaba abona ko amategeko mashya agenga iby’ubucuruzi ku Isi nta nyungu ibihugu bikennye biyafitemo nta nubwo yatuma bitera imbere.

Banki ya Unguka. Unguka Bank Plc (UB), bakunze kwita Banki ya Unguka, ni banki ifite Imari iciriritse mu Rwanda . Ni imwe muri banki zemewe na Banki nkuru y’u Rwanda, umugenzuzi w’amabanki mu gihugu. Incamake. Kugeza muri Kamena 2012, UBL yari itanga serivisi ntoya y’imari ariko ikura, ifite agaciro k’umutungo hamwe n’imigabane y’abanyamigabane ntabwo byari bizwi muri iki gihe. Icyo gihe, banki yari ifite abanyamigabane 556 n'amashami 14. Amateka. Ikigo cyashinzwe mu 2005, nka Unguka Microfinance Limited, n’abashoramari 215 bafite imari shingiro y’amadolari ya Amerika agera 538.400 ( RWF agera miliyoni 321.1). Muri 2008, ibikorwa bya banki byakozwe mu buryo bwikora. Mu mwaka wa 2012, ikigo cyahindutse banki iciriritse, nyuma yo gutanga uruhushya rwa banki iciriritse na banki y'igihugu y'u Rwanda. Banki yahinduwe nka Unguka Bank Limited. Nyirubwite. Umugabane wa Banki ya Uguka ufite abikorera ku giti cyabo n’abashoramari ku giti cyabo. Muri iki gihe, imigabane irambuye muri banki ntabwo izwi ku mugaragaro. 35% by'imigabane ni iy'icyaro Impulse Fund II.

Ruswa n’amarozi biri mu byaciye Perezida Kagame ku bibuga by’umupira w’amaguru. Hari mu mwanya wo gusubiza ibibazo bitandukanye byabazwaga n’abitabiriye iyi Nama y’Umushyikirano aho yari abajijwe ikibazo na Jimmy Mulisa, umwe mu bahoze bakinira ikipe y’Igihugu, Amavubi, ndetse akaba n’umutoza w’umupira w’amaguru, ubu akaba ari umutoza n’umuyobozi mukuru w’ishuri ry’umupira w’amaguru rya “Umuri Foundation”. Jimmy Mulisa yatanze icyifuzo imbere ya Perezida Kagame, asaba ko hasubiraho amarushanwa hagati y’amashuri ndetse no mu marerero y’abakiri bato bigakurikiranwa no gutozwa kw’abagomba gukirikirana abo bana ndetse aboneraho no gusaba Perezida wa Repubulika kugaruka ku kibuga. Perezida Kagame yasubije ko yumva ibyo bamusaba, ariko ko na we afite ibyo abasaba ndetse ko mu byatumye agabanya kuza ku kibuga ari bo byaturutseho cyane cyane ku bintu ngo yabonaga bidahindura imico n’imyumvire ishaje, ruswa n’amarozi. Perezida Kagame yasobanuye ko we ibyo atabijyamo ndetse ko ari na byo byatumye ahanini agera aho akabivamo. Perezida Kagame kandi yakomoje ku mutoza w’Umunya-Serbia, Ratomir Dujković, wigeze gutoza Ikipe y’Igihugu hagati y’umwaka wa 2001 na 2004 aho uyu mutoza yigeze kumusura ubwo yari kumwe n’Ikipe y’Igihugu y’u Rwanda, ariko akaza gusezera avuga ko we atakomeza guhembwa amafaranga y’ubusa kuko nta kazi afite aho yavugaga ko buri mukinnyi wari uri aho yigira umutoza, bityo ko we abona ntacyo yaba amaze. Ibi yabikomojeho ashaka kugaragaza ko hari ukwivanga mu kazi n’inshingano by’abandi, bityo bigatuma hari uruhande rudatanga umusaruro. Perezida Kagame yakomeje avuga ko nibumva bakwiye gukora ibintu bizima, bagakora siporo nk’uko ikwiriye gukorwa, yagaruka, ari na ho yongeye kwibutsa Minisitiri wa Siporo Munyangaju Aurore Mimosa ko ibintu nk’ibyo bidakwiye kwihanganirwa na gato kuko bitajyanye n’indangagaciro ndetse ko bihabanye n’uko byakabaye bikorwa by’ukuri. Perezida Kagame yavuze ko aho bizacyemukira hari uburyo bwa Leta buhari yaba mu gufasha ndetse n’abantu ku giti cyabo bashobora kubyunganira, asoza avuga ko atishimira ibintu nk’ibyo bidashira, ndetse we yizeza ko nibitungana azagaruka rwose. Amafoto: Eric Ruzindana Umunyamakuru @amonb_official

Ikinyamakuru Le Monde Cyagarutse Ku Nterahamwe Zicyidegembya Mu Bufaransa. Tariki ya 29 Werurwe 2023 nibwo hamenyekana niba umwicanyi ruharwa Kabuga Felesiyani akomeza kuburana dore ko abaganga basanze afite indwara yo kwibagirwa, kuvuga ibyo atekereza n’ibindi. Umucamanza yemeje ko basubitse iburanisha kugeza igihe kitazwi. Ni nyuma yuko uyu ruharwa yafatiwe mu gihugu cy’Ubufaransa. Nubwo Kabuga yafashwe ashaje adashobora kuburana, umunyamakuru wa Le Monde yagarutse kurundi rutonde rw’interahamwe zibarizwa muri iki gihugu zigomba gukurikiranwa n’ubutabera. Kugeza uyu munsi, Ubufaransa bumaze kuburanisha bane bonyine bagize uruhare muri Jenoside aribo Pascal Simbikangwa, Octavien Ngenzi na Tito Barahira bombi bahoze bayoboye Komini Kabarondo mu cyahoze ari Perefegitura ya Kibungo. Interahamwe ruharwa zishakishwa zigera hafi ku ijana ariko murizo hari izizwi harimo: Agathe Kanziga Habyarimana Uyu ni umugore wuwahoze ari Perezida w’u Rwanda Juvenal Habyarimana akaba ariwe wari ukuriye akazu kari kagizwe na basaza be ndetse n’abandi bo mu muryango we. Aka kazu niko kari inyuma y’umugambi wa Jenoside yakorewe Abatutsi. Mu mwaka wa 2007 nibwo hatanzwe bwa mbere ikirego kimushinja ubufatanyacyaha muri Jenoside. Agathe yakuwe mu Rwanda n’ingabo z’Abafaransa ariko mu mwaka wa 2011 Ubufaransa bwamwimye ubuhungiro. Aloys Ntiwiragabo Col Aloys Ntiwiragabo yari ashinzwe iperereza mu ngabo za Habyarimana, urukiko mpanabyaha rw’Arusha rwashyize hanze impapuro zimufata mu mwaka wa 1997 nyuma yo gusoza umugambi wa Jenoside Aloys Ntiwiragabo yahungiye mu gihugu cya Kongo aho ariwe wabaye umukuru wa mbere wa FDLR nyuma aza gusimburwa na Callixte Murwanashyaka. Aloys Ntiwiragabo yageze mu Bufaransa mu mwaka wa 2006. Ntiwiragabo yagarutsweho kenshi mu binyamakuru bitandukanye nka Liberation na Media Part aho yareze n’abanyamakuru mu rwego rwo kujijisha ubutabera. Philippe Manier Interahamwe Philippe Hategekimana yahawe ubwenegihugu bw’Ubufaransa mu mwaka wa 2005 yitwa Philippe Manier. Uyu yahoze ari umujandarume I Nyanza mu mugi wa Nyanza aho azwiho ubugome bukabije mu gihe cya Jenoside. Adjudant Hategekimana niwe washirishijeho bariyeri zose zo muri Nyanza ashishikariza abahutu kwica abatutsi akaba yarazwi nka Biguma. Yageze mu Bufaransa mu mwaka wa 1999 aho yabonye ubuhungiro akoresheje imyirondoro itariyo. Nyuma yaje kujya muri Kameruni mu mwaka wa afatwa mu mwaka wa 2018 yoherezwa mu Bufaransa mu mwaka wa 2019. Sosthene Munyemana Ikirego gishinjwa Sosthene Munyemana cyatanzwe n’umuryango Survie tariki ya 18 Ukwakira 1995. Urubanza rwe rwabaye imyaka 20 nyuma yo gutanga ikirego. Mu bandi bajenosideri harimo Laurent Bucyibaruta, Laurent Serubuga, Eugene Rwamucyo n’abandi.

Imbonerahamwe iri haruguru iragaragaza ko mu mwaka wa 2019-2020, Urwego rw’Umuvunyi rwakomeje gukora inshingano yo gukora iperereza. Amadosiye umunani (9) yashyikirijwe Ubushinjacyaha bw’Urwego rw’Umuvunyi, idosiye imwe (1) yashyikirijwe Ubushinjacyaha Bukuru n’indi dosiye imwe (1) yagaragayemo icyaha cyo kunyereza n’ibyaha by’amasoko ishyikirizwa Urwego rw’Igihugu rushinzwe Ubugenzacyaha (RIB). Ku makuru Urwego rw’Umuvunyi rwari rwahawe, amadosiye atatu (3) yakozwe mu bufatanye bw’Urwego rw’Igihugu rushinzwe Ubugenzacyaha (RIB) na Polisi y’Igihugu. Amadosiye atatu (3) yakorewe iperereza rirarangira, abiri (2) muri yo yafatiwe imyanzuro yo mu rwego rw’ubutegetsi harimo imwe (1) yo gusaba gusesa isoko kubera amafaranga menshi yari agiye kurigenderaho, indi (1) abakozi basabirwa ibihano byo mu rwego rw’ubutegetsi, n’indi imwe (1) yaburiwe ibimenyetso. Amadosiye 18 asigaye yari agikorerwa iperereza, harimo ayari mu rwego rwo kurangira (finalization). Amadosiye yakurikiranwe arimo n’akomoka ku imenyekanishamutungo. 3.6. GUKURIKIRANA IBYAHA MU NKIKO Ingingo ya 13 y’itegeko nº 76/2013 ryo ku wa 11/9/2013 rigena inshingano, ububasha, imiterere n’imikorere by’Urwego rw’Umuvunyi iha Urwego rw’Umuvunyi ububasha bw’Ubushinjacyaha. Mu gushyira mu bikorwa iyi nshingano, Ubushinjacyaha bw’Urwego rw’Umuvunyi bwakiriye amadosiye 9 mu mwaka wa 2019-2020; muri ayo madosiye 3 yarashyinguwe by’agateganyo andi, madosiye 6 asigaye aregerwa Inkiko. Imbonerahamwe No 24: Amadosiye yakiriwe n’Ubushinjacyaha bw’Urwe- go rw’Umuvunyi mu mwaka 2019-2020 Amadosiye yakiriwe Amadosiye yaregewe Inkiko Amadosiye yashyinguwe 9 6 3 Mu mwaka wa 2019-2020, Ubushinjacyaha bw’Urwego rw’Umuvunyi bwaburanye imanza 11 zirimo 6 zari zaratangiye kuburanishwa mu yindi myaka zikomeza kuburanishwa muri uyu mwaka. Muri izi manza 6, imanza 5 zarangiye kuburanishwa burundu, naho urubanza rumwe (1) rwarangiye kuburanishwa ku rwego rwa mbere rurajuririrwa. Izindi manza 5 zatangiye kuburanishwa ku rwego rwa mbere nk’uko bigaragara mu mbonerahamwe ikurikira.

Ihohoterwa mu ngo ridindiza amajyambere. Iyi gahunda yatangijwe uyu munsi ku rwego rw’intara ubundi yatangiye, kuwa 25 Ugushyingo, kandi izarangira ku itariki ya 10 Ukuboza. Insanganyamatsiko yayo ni “Amahoro mu ngo, amahoro ku isi, dufatanyirize hamwe gukumira no kurwanya ihohoterwa rishingiye ku gitsina.” Madame Muhoracyeye uhagarariye Inama y’igihugu y’abagore mu Ntara y’Amajyepfo we yasobanuye ko gahunda y’iminsi 16 itangijwe nyuma y’ukwezi k’umuryango kwaranzwe no kugaragariza Abanyarwanda ko umuryango ari ishingiro ry’amajyambere, ukwezi kandi kwaranzwe n’ibikorwa byo kubakira abakene, guca nyakatsi yo mu buriri, guharanira ko abantu bose baba muri mituweri (mutuelle de santé) n’ibindi. Hon. Mukakanyamugenge yifuje ko inzego zibishinzwe zazakora ku buryo mu mihigo yo mu midugudu hashyirwamo no guharanira kugira ingo nzima, zifite amahoro, zitarangwamo ihohoterwa. Ushinzwe polisi mu Karere ka Huye wari uhari na we, yashishikarije abaturage ba Rwaniro gufasha mu gikorwa cyo kurwanya ihohoterwa mu ngo batanga amakuru ajyanye no kugaragaza abahohotera abandi kugira ngo bahanwe. Yagize ati : “buri Munyarwanda abaye ijisho rya mugenzi we akamusaba kureka ikibi, yamunanira agatanga amakuru mu buyobozi bushinzwe umutekano, nta byaha byabaho”. Yunzemo agira ati: “Habayeho guha akato ababuza bagenzi babo amahoro mu ngo, maze umugabo witwara nabi abandi ntibamwemerere gusangira agacupa, habaho amahoro mu ngo.” Uhagarariye Care International mu Ntara y’Amajyepfo, Bwana Ndorimana Prudence, yatangaje ko uyu muryango ugiye gutanga inka 70 zigenewe abagabo n’abagore bafasha abahohotewe bo mu Turere bakorana na two two muri iyi Ntara. Ngo kuba intara y’amajyepfo yarahisemo gutangiriza iyi gahunda mu Murenge wa Rwaniro, ni ukubera ko ari wo wagaragayemo ibyaha bikeya. Abafashe amagambo bose bashishikarije abaturage baho kwihatira gukomeza kuba intangarugero mu guharanira amahoro mu ngo zabo, maze n’ibyaha bike byahagaragaye, umwaka utaha bikazaba byaracitse burundu. Twibutse ko ibi biganiro byabanjirijwe n’umuganda waranzwe no gutera ibiti bigera ku bihumbi bitatu magana atanu (3500) ndetse no kurima ahazatabirwa imyumbati ho mu Murenge wa Rwaniro hangana na hegitari ebyiri (2ha). Marie Claire Joyeuse

Abihisha inyuma y’ibyuho byabaga mu mategeko ahana ruswa baraburirwa. Ibyo byagarutsweho kuri uyu wa kabiri tariki 05 Ukuboza 2017 mu nama nyunguranabitekerezo ku guhangana na ruswa, inzitizi zikigaragara n’ingamba zafatwa mu kuyirwanya. Ni inama yari ihuriwemo n’Abasenateri, Abadepite, Inzego z’ubutabera, Polisi y’Igihugu, Urwego rw’Umuvunyi, Urwego rw’Umugenzuzi mukuru w’imari ya Leta n’abandi, ikaba yafunguwe na Senateri Mukasine Marie Claire, umuyobozi w’iryo huriro. Senateri Mukasine yavuze ko iryo huriro ryishimira intambwe u Rwanda rwateye mu kurwanya ruswa n’ibindi byaha bifitanye isano nayo gusa asobanura ko hari ibyuho mu mategeko ahana ruswa mu Rwanda ariko ko byatangiye kuzibwa. Yagize ati " Amategeko ariho yo kurwanya ruswa arimo ibyuho ariko turashima ko byatangiye gusibwa binyuze mu mategeko mashya arimo kuvugururwa hagamijwe kurwanya ibyaha birimo na ruswa n’ibindi bifitanye isano nayo". Aimable Havugiyaremye, Umuyobozi mukuru wa Komisiyo y’igihugu ishinzwe kuvugurura amategeko yavuze ko ibyo byuho bigaragara mu kurwanya ruswa ndetse bituma abiyikurikiranweho badahanwa by’intangarugero. Yagize ati" Hari ibyaha bifitanye isano na ruswa usanga ibihano byabyo bigaragaramo intera nini mu kubihana kuko hari ubwo umucamanza atanga igihano gito". Havugiyaremye yavuze ko nko gusaba no kwaka indonke bihanishwa igihano cy’igifungo kiva ku myaka ibiri kugeza ku myaka itanu. Ati" Urumva ko intera iri hagati y’iyo myaka ari nini umucamanza ashobora gutanga igihano gito nk’uko kiri mu itegeko,urumva rero ko harimo icyuho rimwe na rimwe igihano ugasanga kidahuye n’uburemere bw’icyaha kiba cyakozwe gifitanye isano na ruswa". Akomoza ku bindi byuho bya ruswa n’ibindi bifitanye isano nayo bigaragara mu mategeko yavuze ko kuba nta buryozwacyaha bubaho k’uwatanze ruswa cyangwa uwayakiriye agamije gufasha ubutabera kuyimenyekanisha na byo birimo icyuho. Yagaragaje ko bitandukanye n’ibikubiye mu masezerano mpuzamahanga y’umuryango w’abibumbye yabereye i New York ku wa 31/10/2003 arebana no kurwanya ruswa. Yunzemo ati" Gushora umuntu mu cyaha ugamije kubona uko umuhana ntibyemewe muri ayo masezerano mpuzamahanga u Rwanda rwashyizeho umukono". Kuba ibyuho byinshi byari bikiboneka mu mategeko ahana ibyaha mu Rwanda birimo na ruswa, hari icyizere ko amategeko arimo kuvugururwa azaba atomoye ngo kuko kugeza ubu hari ibyo wasangaga ari amakosa kandi ari ibyaha nk’uko Jean Bosco Mutangana, Umushinjacyaha mukuru yabitangaje. Yavuze ko hari ibyuho mu mategeko ahana y’u Rwanda byatezaga imikorere mibi ihombya leta amafaranga menshi bikanayihendesha,kandi iyo mikorere ntishobore gukurikiranwa nk’icyaha. Ashima ivugurura ry’amategeko ariho muri iki gihe mu Rwanda, Jean Bosco Mutangana yavuze ko ibyo byuho byose bizazibwa ndetse ko batanze ibitekerezo babisaba. Yagize ati" Ntabwo dushimishijwe no gufunga Abanyarwanda ariko abahamwe n’ibyaha bagomba kujya babihanirwa bahabwa ibihano bihwanye n’ibyaha byakozwe". Mutangana yavuze ko akenshi ibyuho biri mu mategeko byifashishwaga n’abavoka ugasanga bikomereye ubushinjacyaha mu manza ziba zaregewe inkiko. Ati " Avoka agira amayeri nk’igihumbi yo gusenya ubushinjacyaha kandi ni uburenganzira bwe rero ibyuho byose bigomba gusibwa". Abadepite bagize ihuriro rirwanya ruswa bashimye iryo vugururwa ry’amategeko agamije kuziba ibyo byuho by’abarya ruswa biswe ibisambo byasabiwe no kujya bishyirwa ku karubanda. Ihuriro rya APNAC- Rwanda ryashyizweho ku itariki ya 10 Mutarama 2005 mu buryo bwo gufasha Guverinoma y’u Rwanda mu bikorwa byo gukumira no kurwanya ruswa n’ibindi byaha bifitanye isano na yo.

Gatanya. Urukiko rw’Ikirenga rwatangaje ko imanza za gatanya zaciwe mu gihugu cyose mu 2017 zari 69 mu gihe muri uyu mwaka wa 2018 zimaze kwikuba inshuro 19 kuko zigeze ku 1311. Kicukiro iza ku isonga mu kugira gatanya nyinshi uyu mwaka kuko imiryango 210 yatandukanyijwe byemewe n’amategeko, Gasabo ni 190 naho Nyarugenge ziba 157. Imibare y’Urukiko rw’Ikirenga igaragaza ko imanza za gatanya zakiriwe hifashishijwe ikoranabuhanga mu 2016 zari 21, 2018 ziba 69 naho 2018 zigera 1311. Byatangajwe kuri uyu wa Gatanu mu kiganiro n’abanyamakuru kivuga ku cyumweru cyahariwe ubucamanza kizatangira tariki 26 Ugushyingo kikarangira tariki 30 Ugushyingo 2018. Perezida w’Urukiko rw’Ikirenga, Prof. Sam Rugege yagize ati “ Uko bigaragara, imibare yarazamutse mu nkiko z’ibanze, mu 2016 hari imanza 21, mu 2017 ni 69, mu 2018 ni 1311. Ni ukuvuga ko zimaze kwiyongera cyane mu muri uyu mwaka wa 2018.” Rugege yavuze ko akenshi bigera ku rwego rwo gutandukanya abashakanye nta yindi nzira ishoboka, asaba abaturage kujya bakumira mbere bifashisha ibisubizo biri mu muco nyarwanda mu kunga abashakanye. Ati “Aho abantu bananiranywe, nta kuntu wabigenza bagomba gutandukana ariko hakabayeho uburyo bwo gukurikirana umuryango igihe hagaragayemo ibibazo kugira ngo bitagera aho bagomba gutandukana cyangwa kwicana.” Mu 2018, Nyamagabe niho hamaze kugaragara gatanya nke kuko ari ebyiri, naho muri Rubavu ni eshanu. Ubwiyongere bwa gatanya bushobora gushingirwa ku ivugurura ry’itegeko rishya rigenga abantu n’umuryango ryasohotse mu 2016,aho hongewemo ingingo zishobora gutuma abashakanye basaba gatanya. Ubusanzwe abasaba gatanya bashingiraga ku bintu birimo kuba umwe muri bo yarahawe igihano cy’icyaha gisebeje cyane, ubusambanyi, guhoza undi ku nkeke, kwanga gutanga ibitunga urugo, guta urugo igihe cy’amezi cumi n’abiri nibura no kumara nibura imyaka itatu abashakanye batabana ku bushake bwabo. Indangamurongo. https://umuryango.rw/amakuru/mu-rwanda/article/uyu-mwaka-gatanya-zariyongereye-cyane-kicukiro-iri-ku-isonga

U Bushinwa: Umutingito wahitanye abarenga 128. Kugeza ubu ibikorwa byo gushakisha ababa barokotse uyu mutingito, ariko bakiri munsi y’inyubako zabagwiriye birakomeje, nk’uko ibitangazamakuru bya Leta byabigarutseho. Uyu mutingito wari ufite ubukana bwa 5.9 wangije ibikorwa remezo birimo imiyoboro y’amazi, amashanyarazi ndetse n’inzu, byatumye abaturage bakambika mu mihanda. Perezida Xi Jinping w’u Bushinwa yahamariye inzego z’umutekano, gushyiramo imbaraga zose zishoboka kugira ngo abakiri bazima batabarwe, ndetse no kwita ku mutekano w’abarokotse uyu mutingito hamwe n’ibyabo. Usibye abantu 128 bamaze kumenyekana ko bahitanywe n’uyu mutingito, amakuru yatangajwe na CCTV yo mu bushinwa, aravuga ko hari n’abandi benshi bakomeretse mu ntara ya Gansu. Mu ntara bihana imbibi ya Qinghai mu mujyi wa Haidong, abantu 11 bahasize ubuzima n’abakomeretse babarirwa mu magana. Igihugu cy’u Bushinwa gikunze kwibasirwa n’imitingito, uheruka wabaye muri Kanama uyu mwaka wari kuri 5.4 mu Burasirazuba bw’iki gihugu, wakomerekeyemo abantu 23 usenya n’inzu zibarirwa muri za mirongo. Uyu wakurikiye uwabaye muri Nzeri 2022, wari kuri 6.6 mu ntara ya Sichuan, wahitanye abantu bagera mu 100. Ni mu gihe uwabaye muri 2008, wari ufite ubukana bukabije bwa 7.9 watwaye ubuzima bw’abaturage basaga 87,000, barimo abanyeshuri 5,335. Umunyamakuru @ naduw12

Burera: Hakomeje kwigwa uko igishanga cya Kamiranzovu cyarushaho kubyarira abaturage umusaruro. Ni Nyuma yuko bigaragaye ko abaturiye icyo gishanga n’abagikoreramo imirimo y’ubuhinzi, bajyaga bahinga ntibasarure kubera ibiza, ubuhinzi bwabo bukadindira nk’uko bamwe mu bahinga icyo gishanga babitangarije Kigali Today. Mu rwego rwo kunoza ubuhinzi hagamijwe kuzamura iterambere n’imibereho myiza y’abaturiye icyo gishanga, mu ntangiro z’umwaka wa 2024 hatangijwe umunshinga Kungahara Burera, ujyanye no gufasha abaturage kongera umusaruro w’ubuhinzi no guteza imbere imibereho myiza y’abaturage mu gace k’igishanga cya Kamiranzovu, ahakomeje gutangwa amatungo abafasha kubona ifumbire no kwiteza imbere mu buryo butandukanye, hanategurwa uko icyo gishanga cyarindwa isuri. Habimana Leonard ati “Abagiraneza batuzaniye umushinga wo kurushaho kunoza ubuhinzi bw’iki gishanga, baduhaye amatungo magufi arimo intama n’ingurube, tukazoroza n’abandi, nabagaho nta tungo ngira ibyo bikadindiza ubuhinzi bwanjye kuko ntabonaga ifumbire, ariko ubu birakemutse”. Arongera ati “Nimara kubyara nanjye nzaba nteye imbere, kandi noroze n’abandi tuzamuke mu bukungu, aho nahingaga n’ubwo hataziyongera ariko nzongera umusaruro kubera ko nzaba mpinga nifashishije ifumbire, dore ko uwo mushinga ukomeje kuturinda isuri yajyaga yangiza imyaka twahinze”. Nyiramugisha Christine ati “Ndashimira abagiraneza baduhaye intama zo kudufasha mu buhinzi no mu iterambere, twahingaga iki gishanga mu buryo butanoze, ariko ifumbire tugiye kuyibona turusheho kubyaza iki gishanga umusaruro bakomeje gutunganya”. Abo baturage barafashwa kubyaza umusaruro icyo gishanga n’akarere ka Burera ku bufatanye n’Ishyirahamwe Nyarwanda ryita ku bidukikije (ARECO-Rwanda Nziza) rishinzwe gucunga uwo mushinga uterwa inkunga n’Umuryango w’Ubumwe bw’i Burayi (Union Européenne), aho mu nama iherutse guhuza ubuyobozi bw’Akarere ka Burera n’abo bafatanyabikorwa ndetse n’abahinga icyo gishanga, bize ku byagiteza imbere, mu isuzuma bakoze basanga uwo mushinga ukomeje gufasha abahinzi kongera umusaruro. Ni nayo mpamvu hafashwe icyemezo cyo koroza abo baturage amatungo magufi, mu rwego rwo kurushaho gushakira hamwe uko cyakomeza guhingwa kirushaho kubyarira abaturage umusaruro. Umuyobozi w’Akarere ka Burera wungirije ushinzwe iterambere ry’ubukungu, Nshimiyimana Jean Baptiste, asanga ubufatanye n’abafatanyabikorwa bukomeje gutanga umusaruro mugishanga cya Kamiranzovu, aho ubuhinzi bukomeje gutera imbere mu gihe gito umaze utangiye. Ati “Ni igishanga gifite akamaro kandi kigomba kubyazwa umusaruro, ni muri urwo rwego umufatanyabikorwa ARECO-Rwanda Nziza yatanze amatungo ku miryango 160, agizwe n’intama ndetse n’ingurube, ku bufatanye na Union Europeene, ariko tunareba aho ibindi bikorwa bigeze”. Arongera ati “Icyo tuzafasha ku baturage, nuko bizahindura imibereho yabo bakarwanya imirire mibi, bakabona ifumbire bagatera imboga ndetse bakagira n’icyororo cyiza cy’intama n’ingurube bahawe, tukabona bizagira impinduka mu buzima bwabo”. Kamiranzovu ni igishanga kiri ku buso bwa hegitari 465 gihingwamo ibirayi, imboga n’ibigori, uwo mushinga ukazamara imyaka itatu ukorana n’abahinzi, uwo mushinga ukazakomeza no gutera ibiti bitandukanye no gukora amaterasi ku buso bwa hegitari 20, ahari harangijwe n’isuri yabuzaga abahinzi kubona umusaruro witezwe. Visi Meya Nshimiyimana, yasabye abaturage guharanira gusigasira icyo gishanga bagihinga neza, mu rwego rwo kwikura mu bukene, bafata neza n’amatungo bahabwa mu kurushaho kwiteza imbere no guteza imbere abandi. Uwo mushinga, witezweho impinduka ku buzima bw’abaturage aho uje gukemura ibibazo byadindizaga iterambere ry’ubuhinzi buhakorerwa burimo ibirayi, imboga n’ibigori wari waradindijwe n’iyangirika ry’icyo gishanga. Mu bindi bizakorwa n’uwo mushinga, harimo kubaka ubuhunikiro bw’ibirayi no gukora ubwanikiro bw’ibigori. Umunyamakuru @ mutuyiserv

makaritsiye yo mu mujyi, Akarere ka Muhanga gafite imiryango ibihumbi 75 na 207 kandi kugeza muri Kamena y’umwaka ushize w’ingengo y’imari, igera ku bihumbi 11 na 958 (15.9%.) yari ifite amashanyarazi. Kuva uyu mwaka w’ingengo y’imari 2014/2015 watangira, abaturage babarirwa muri 604 ni bo bamaze guhabwa amashanyarazi, mu gihe intego ari ugucanira ingo ibihumbi 3 na 084. Ngo bikaba bisaba imbaraga kugira ngo aba ibihumbi 2 na 480 basigaye bazabe bacanye mu mezi atanu asigaye y’ingengo y’imari. Kuba aka karere kagaragaza ubwitabire buke mu gukoresha amashanyarazi ariko ngo biterwa n’uko imirenge ya Nyabinoni, Rongi, n’igice kinini cy’umurenge wa Rugendabari nta miyoboro y’amashanyarazi ihagera. Iyi mibare y’amaze kugezwaho umuriro w’amashanyarazi ngo ikaba ari iyo mu mirenge icyenda gusa y’aka karere. Cyakora hari imishinga iteganya ko umuriro w’amashanyarazi uzagera muri iyi mirenge hifashishijwe ingufu z’imirasire y’izuba n’ingomero ntoya zikorerwa ku masoko matoya ahabarizwa. Ikindi, ngo muri 2017, muri Muhanga na bo 70% bazaba bafite amashanyarazi. Hagati aho umuriro ntukibura bya hato na hato nka mbere nyuma y’uko urugomero rwa Nyabarongo rwuzuye rukaba rutanga megawati 28. Ntiruratahwa ku mugaragaro, ariko umuriro warwo wo wamaze koherezwa ku muyoboro munini wa REG. Hari n’imiryango ibarirwa muri 200 iruturiye igiye gucanirwa. Nyanza Bamwe mu baturage batuye mu mirenge y’icyaro cy’Akarere ka Nyanza bahoze bataka kutagerwaho n’umuriro w’amashanyarazi mu mwaka wa 2011, ubu baravuga ko bigeze mu mwaka wa 2015 barabonye amashyanyarazi bikaba byaratumye bava mu bwigunge bwo guhora mu icuraburindi. Mu Karere ka Nyanza mu mirenge ifite amashanyarazi harimo Busasamana, Muyira, Busoro, Ntyazo na Mukingo. Nk’uko bamwe mu baturage batuye muri iyi mirenge babivuga, ngo aya mashanyarazi bahawe yatumye babasha gukora imirimo batatekerezaga kuzabasha gukora. Hakizimana Charles, umwe mu baturage bo mu murenge wa Busoro, avuga ko nyuma y’aho amashanyarazi agereye mu Murenge w’iwabo basigaye babasha kureba televiziyo. Ngo hari imirimo isigaye ihakorerwa nk’ubwogoshi bujyanye n’igihe, gusudira n’ibindi birimo kuba abaturage babasha kunywa ibinyobwa bifutse kandi ngo mbere bitarahabaga. Umuyobozi wa REG mu Karere ka Nyanza, Kambanda Omar, avuga ko guhabwa amashanyarazi ubu ari ibintu byoroheye umuturage, kandi kugira ngo agezweho amashanyarazi, mu byo asabwa harimo fotokopi y’indangamuntu ye na nomero y’icyangombwa cye cy’ubutaka. Ngo iyo umuriro ufatiwe ku ipoto ya REG umuturage yishyura ibihumbi 56 by’amafaranga y’u Rwanda(56,000frw) naho yashaka gufatira ku rugo rw’umuturanyi we agasabwa urwandiko rwabimwemerera kugira ngo bitabyara amakimbirane hanyuma ibyo byombi byaboneka akishyura ibihumbi 11 by’amafaranga y’u Rwanda (10,000frw). Akomeza avuga ko muri uku kwezi kwa Mutarama umwaka wa 2015 abantu umunani aribo baje gusaba umuriro ngo bawugerezwe mu ngo zabo ariko ko ibura ry’ibikoresho bagitegereje ryatumye umuriro w’amashanyarazi utinda kubageraho. Uyu muyobozi anavuga ko ishami rya REG ryo mu Karere ka Nyanza rishinzwe gukwirakwiza amashanyarazi ryita ku bibazo by’abafatabuguzi baryo baherereye mu gice cy’akarere ka Nyanza, Ruhango na Huye. Nyamagabe Amashanyarazi mu karere ka Nyamagabe ntaragera ku baturage rugero rushimishije, kuko ngo hari uduce tunini atarageramo, n’aho abashije kugera ngo akaba adafite ingufu zihagije ku buryo abaturage bayabyaza umusaruro mu bikorwa bibateza imbere. Amashanyarazi ni kimwe mu bikorwa remezo by’ibanze umuturage akenera mu buzima bwa buri munsi, kandi akaba yanabyazwa umusaruro mu buryo butandukanye, nyamara ariko umubare w’abaturage bayafite ngo ukaba ukiri ku kigero cyo hasi, hakaba n’uduce tutayafite na mba. Abaturage bo mu Murenge wa Buruhukiro batangaza ko hari amasentire menshi y’ubucuruzi bafite ataragezwamo amashanyarazi n’abayahawe akaba nta ngufu zihagije afite. Uwitwa Ildephonse ati“ Baduhaye amashanyarazi ariko umuriro ni muke. Gukoresha amamashini ubu ntibikunda. Dukeneye ko bakongera ingufu zayo tukabona uko dutera imbere natwe.”

Hahishuwe ibisabwa kugira ngo wakirwe muri Kigali Boss Babes yabiciye i Kigali. Itsinda ‘Kigali Boss Babes’ rivugisha abatari bacye i Kigali riherutse no kwakira umunyamuryango mushya Alice La Boss, batangaje bimwe mu byo bagenderaho bakira umuyoboke mushya.Alliah Cool ubwo yari mu gitaramo Ally Soudy & Friends Live Show cyabereye muri Camp Kigali mu ijoro rya tariki 5 Kanama 2023 yagarutse kuri iri tsinda.Ati “Kugira ngo ujye muri ‘Kigali Boss Babes’ bigusaba ibintu byinshi birimo kuba uri inshuti yacu, wumva neza ibyo dukora cyangwa tubamo kuko ushobora kuza ntujyane natwe ukabihirwa cyangwa se twe ukatubihiriza.”“Ikindi bisaba kuba wemera ko bimwe mu bibera mu buzima bwawe bijya hanze kuko hari ikiganiro cy’amashusho (Reality Show) turi gutegura kizaba kirimo icyo gice, icya nyuma bisaba kuba uhagaze neza ku mufuka (ufite amafaranga).”Iri tsinda riherutse kwakira Ishimwe Alicia uzwi ku mbuga nkoranyambaga nka Alice La Boss, uyu akaba umukobwa usanzwe ari inshuti ya hafi y’abagize Kigali Boss Babes ndetse akaba ari na we ugaragara muri filime Alliah Cool yitegura gushyira hanze mu minsi iri imbere.Ishimwe Alicia asanze muri iri tsinda abarimo Gashema Sylvie, Queen Douce, Christella, Camille Yvette, Isimbi Model na Alliah Cool.

Bavandimwe, ntimugasumbanye abantu kuko bitagendana no kwemera Umwami wacu Yezu Kristo Nyir'ikuzo. Tuvuge ko mu ikoraniro ryanyu haje umuntu wambaye impeta y'izahabu ku rutoki n'imyenda ibengerana, hakaza n'umukene wambaye ubushwambagara. Nuko mukita ku wambaye imyenda ibengerana mukamubwira muti: “Nimushyike aha hantu mwateguriwe.” Nuko mukabwira wa mukene muti: “Hagarara hariya!”, cyangwa muti: “Wowe icara aha hasi!” Mbese iyo mugize mutyo ntimuba musumbanyije abantu, mukaba mwigize abacamanza badashingiye ku butabera? Bavandimwe nkunda, mbabaze: mbese Imana ntiyatoranyije abakene bo ku isi ngo babe abakungu mu kuyizera, kugira ngo ibahe ubwami bwayo ho umunani yasezeranyije abayikunda? Nyamara mwebwe musuzugura abakene. Mbese ye, abakungu si bo babatwaza igitugu bakabakurubana mu nkiko? Ese si bo batuka rya zina ryiza mwitiriwe ? Ahubwo muba mukoze neza iyo mukurikije Itegeko ry'ubwami bw'Imana, nk'uko Ibyanditswe bivuga ngo: “Ujye ukunda mugenzi wawe nk'uko wikunda.” Ariko niba musumbanya abantu muba mukora icyaha, noneho iryo tegeko rikabacira urubanza kuko mwaryishe. Umuntu ukurikiza Amategeko iyo agize rimwe ateshukaho, aba ameze nk'uyishe yose. Erega iyavuze iti: “Ntugasambane” ni na yo yavuze iti: “Ntukice.” None rero niba udasambana ariko ukica, uba wishe Amategeko. Mu byo muvuga no mu byo mukora, mujye mumera nk'abategereje gucirwa urubanza na ya Mategeko abohora abantu. Utagiriye abandi impuhwe azacirwa iteka nta mpuhwe. Nyamara uwagize impuhwe nta rubanza ruzamutsinda. Bavandimwe, umuntu byamumarira iki kuvuga ko yizera Imana niba ibikorwa bye bitabigaragaza? Mbese ukwizera nk'uko gushobora kumukiza? Tuvuge ko abavandimwe bambaye ubusa bakaba babuze ibibatunga umwe muri mwe akababwira ati: “Nimugende amahoro, mususuruke mushire inzara”, byabamarira iki mutagize icyo mubaha cyo kubabeshaho? Bityo ukwizera Imana iyo kuri konyine kutarangwa n'ibikorwa, kuba gupfuye. Ariko umuntu ashobora kuvuga ati: “Wowe wizera Imana, naho jye mfite ibikorwa.” Ngaho nyereka ukwizera kwawe kutagira ibikorwa, nanjye ndakoresha ibikorwa byanjye ngo nkwereke ko biva ku kwizera Imana. Mbese wizera Imana ukemera ko ari imwe rukumbi? Ibyo ni byiza. Erega n'ingabo za Satani ni ko zibyemera, ndetse zigahinda umushyitsi! Wa mupfu we, ese urashaka icyemezo cyerekana ko kwizera Imana kutazana ibikorwa kuba ari nta kamaro? Mbese sogokuruza Aburahamu si ibikorwa bye byatumye atunganira Imana, igihe yatangaga umuhungu we Izaki ho igitambo ku rutambiro? Urumva ko kwizera Imana kwe n'ibikorwa bye byagendanaga, kandi ukwizera kwe kujujwe n'ibikorwa. Kwari ukugira ngo bibe nk'uko Ibyanditswe bivuga ngo: “Aburahamu yizeye Imana bituma abarwa nk'intungane”, maze yitwa incuti y'Imana. Murabona ko umuntu atagirwa intungane imbere y'Imana no kuyizera konyine, ahubwo anabiheshwa n'ibikorwa bye. Mbese Rahabu w'indaya we Imana ntiyamugize intungane bitewe n'ibikorwa bye, igihe yacumbikiraga ba batasi batumwe na Yozuwe akabacikisha abanyujije mu yindi nzira? Erega n'ubundi nk'uko umuntu udafite umwuka aba apfuye, ni na ko ukwizera Imana kutagira ibikorwa kuba gupfuye!

Ikiruta ni ukuba ingumba ukarangwa n'imigenzereze myiza, abagenza batyo ntibazibagirana, bazashimwa n'Imana ndetse n'abantu. Iyo bakiriho babera abandi urugero, iyo bamaze gupfa abantu barababara, mu bugingo bw'iteka bazambikwa ikamba, bazagororerwa kuko batsinze intambara. Urubyaro rw'abagome nubwo rwaba rwinshi ruzaba imburamumaro, abana b'ibinyendaro ntaho bashingiye, ntibazashinga imizi ngo bakomere. Nubwo bagaba amashami ntibakomeye, iyo umuyaga ubahushye barahungabana, inkubi y'umuyaga ikabarimbura. Amashami yabo azavunika akiri mato, imbuto zabo zizahunguka zidahishije zipfe ubusa. Koko rero ku munsi w'urubanza abo bana b'ibinyendaro bazashinja ababyeyi babo, bazagaragaza imyifatire mibi y'ababyeyi babo. Intungane nubwo yapfa ikenyutse izanezerwa. Kubaha umusaza ntibiterwa n'igihe amaze, icyubahiro ntikigereranywa n'ubwinshi bw'imyaka. Ubuhanga ntiburindira ko umuntu amera imvi, imibereho iboneye ntirindira ko agera mu za bukuru. Habayeho umuntu watunganiye Imana iramukunda, Imana yaramutwaye kuko yabanaga n'abanyabyaha. Imana yaramujyanye kugira ngo ikibi kitayobya ibitekerezo bye, yaramujyanye kugira ngo atagwa mu gishuko. Koko ubushukanyi bw'ikibi buzimangatanya icyiza, inkubiri y'irari iyobya umutima utaryarya. Uwo muntu yabaye intungane mu gihe gito, nyamara yagize ubutungane bwagerwaho mu myaka myinshi. Umutima we wanyuze Nyagasani, ni cyo cyatumye avanwa bwangu mu isi y'abagome. Abantu barabibonye ariko ntibabisobanukirwa, nta n'ubwo bigeze babizirikana. Imana igirira ubuntu n'imbabazi abo yatoranyije, Imana irinda abantu bayo. Akenshi intungane ipfuye ishinja abakiriho batubaha Imana, intungane ikenyutse ishinja abasaziye mu bukozi bw'ibibi. Abantu babona amaherezo y'abanyabwenge, nyamara ntibazamenya umugambi Nyagasani abafitiye, ntibazamenya impamvu abaha kuruhukira mu mahoro. Abantu barabibona bakabihinyura, ariko Nyagasani azabakoza isoni. Nyuma y'ibyo bazahinduka intumbi zigayitse, bazahinduka urw'amenyo iteka ryose mu bapfuye. Koko bazajugunywa mu mva bacuramye, ntibazigera bavuga ijambo na rimwe. Nyagasani azabarimbura abahindure ivu, bazaba mu mubabaro kandi ntibazibukwa ukundi. Igihe ibyaha byabo bizaba byagaragajwe, bazaza bahinda umushyitsi, ibicumuro byabo bizabashinja.

Banenga abanyereza imisoro n’abakibika amafaranga mu ihembe. Ni ubumenyi abo banyeshuri bungukiye muri gahunda y’ubukangurambaga bwari bumaze iminsi buba mu gihe cy’icyumweru ku rwego rw’isi, bwo kuvuga ku mafaranga ndetse no kwigisha ibijyanye n’amafaranga(Global Money Week). Muri icyo cyumweru basuye ibigo by’imari n’amabanki atandukanye, basobanurirwa imikorere yabyo. Basobanuriwe imikorere y’Ikigo cy’Igihugu cy’Imisoro n’Amahoro (Rwanda Revenue Authority), babwirwa uburyo imisoro iteza imbere igihugu, n’uruhare rwabo mu kwamagana abanyereza imisoro. Umwe mu banyeshuri bagezweho n’ubwo bukangurambaga yitwa Ndikumwenayo Janvier, yiga muri Kaminuza y’u Rwanda i Gikondo mu bijyanye n’ubukungu n’imari. Avuga ko ubu azi neza akamaro k’imisoro mu iterambere ry’igihugu, abikesheje ubwo bumenyi yungutse muri icyo cyumweru. Avuga ku bibi byo kunyereza imisoro, yagize ati “Nk’ubungubu umuntu aramutse agiye kugura igicuruzwa runaka, noneho niba ari nk’abantu nk’ijana bagiye kugurira uwo muntu ntabahe inyemezabwishyu (Facture). Ni ukuvuga ngo ku giciro yaguriyeho icyo kintu, amafaranga angana na 18% uwo muntu aba ayashyize ku mufuka we, ntabwo ayashyize mu isanduku ya Leta.” “Niba umuntu aguze ibintu by’igihumbi, amafaranga 180 ubwo aragiye, niba ari abantu 100 bamuguriye ubwo ibyo ni ibihumbi 18 bigiye. Ibyo ni bibi cyane kuko uwo muntu aba abishyize ku mufuka we, kandi iyo misoro yagombye kujya mu isanduku ya Leta, igafasha igihugu mu kubaka amashuri n’ibindi bikorwa remezo tugenda tubona biteza imbere igihugu.” Abo banyeshuri biganjemo abiga ibifite aho bihurira n’ubukungu ndetse n’amafaranga bavuga ko ibyinshi babyigaga mu bitabo ariko gusura ibikorwa bimwe na bimwe bikaba byababereye ingirakamaro kuko barushijeho gusobanukirwa n’ibyo bigaga mu magambo. Umutesi Baudouine wiga mu mwaka wa gatandatu w’amashuri yisumbuye muri Lycée de Kigali avuga ko we yabashije gusobanukirwa n’uburyo yabona amafaranga, akayakoresha yiteza imbere ariko akanizigamira azamugirira akamaro mu bihe biri imbere. Ibi binajyanye n’insanganyamatsiko y’ubu bukangurambaga igira iti “Learn, Earn and Save” igamije gukangurira abantu kugira ubumenyi mu byerekeye amafaranga, kuyatunga no kwizigamira. Umutesi yagize ati “Badushishikariza kumenya uburyo twagira ubumenyi, tukabona amafaranga hanyuma bakatwigisha uko tugomba kwiteganyiriza kugira ngo tugire ejo heza.” Abajijwe niba abona kuri we bishoboka kubigeraho , yagize ati “Kwiteganyiriza birashoboka kuko batubwiye ko ureba ibikenewe cyane ukaba ari byo utangaho amafaranga, ibitari ngombwa cyane ukabyihorera amafaranga ukayabika kugira ngo ubutaha uzabone ayo ukoresha mu gihe hari ibyo ukeneye.” Kuri we kumenya ibijyanye n’amafaranga asanga ari ingenzi kuko bituma ubujiji bugabanuka. Ati “Baduhaye urugero rw’abantu bakibika amafaranga mu rugo. Abo nta nyungu ayo mafaranga abazanira. Ariko iyo dukorana na banki itwungukira, rero ubu bumenyi budufasha kumenya uko twakunguka amafaranga n’ukuntu twayakoresha neza bikatugirira umumaro.” Ikigo cya EPRN Rwanda gishinzwe ubushakashatsi bujyanye n’iby’ubukungu, ni cyo cyateguye iyo gahunda ku bufatanye n’abandi bafatanyabikorwa batandukanye, ku isonga barimo umuryango AIESEC ugira uruhare mu guhugura urubyiruko mu bijyanye n’ubukungu no kwiteza imbere. Niyonsaba David ukora muri EPRN Rwanda avuga ko mu cyumweru cyahariwe amafaranga ku isi bategura ibikorwa bigamije kongerera ubumenyi abanyeshuri mu bintu bitandukanye bifite aho bihurira n’amafaranga. Avuga ko muri icyo cyumweru abo banyeshuri bize akamaro k’imisoro mu iterambere ry’igihugu n’uruhare rwabo mu iterambere ry’igihugu. Abadafite amafaranga ngo batange imisoro na bo babwiwe ko bagira uruhare mu gutuma imisoro itangwa neza, batungira agatoki inzego zibishinzwe mu gihe hari aho babonye imisoro inyerezwa, bashishikariza ababyeyi babo gutanga imisoro, n’urwo rubyiruko kandi rushishikarizwa kuzatanga imisoro umunsi bazatangira gukora. Si muri Kigali gusa bakoreye ubwo bukangurambaga, ahubwo bahurije hamwe n’abanyeshuri bo mu bigo bitandatu birimo amashuri yisumbuye na za kaminuza by’i Huye, baganiriza urwo rubyiruko ku buryo amafaranga akoreshwa n’uburyo rwategura ejo habo heza, bakazigirira akamaro, bakakagirira n’igihugu, ndetse n’isi muri rusange, dore ko urubyiruko rufatwa nk’abaturage b’isi y’ejo hazaza (The Next Economic Citizens). Umunyamakuru @ h_malachie

Rutahizamu w’Umunya-Kote Divwari, Cheik Tiote, yitabye Imana. Igihugu cya Kote Divwari (Ivory Cost) kiri mu kababaro k’uwahoze ari rutahizamu wacyo mu mupira w’amaguru, Cheik Tiote, witabye Imana kuri uyu wa Mbere 05 Kamena.Ku myaka 30 y’amavuko, Tiote yitabye Imana ubwo yari mu myitozo n’ikipe ye, Beijing Club Enterprises, yo mu Bushinwa.Hamwe na Tiote, ikipe y’igihugu ya Kote Divwari yatwaye igikombe cy’ibihugu cya Afurika cya 2015, maze avunikira mu mukino wa nyuma w’icyo gikombe. Kugeza ubu yari amaze gukinira ikipe y’igihugu cye imikino 52.Nyuma (...)Igihugu cya Kote Divwari (Ivory Cost) kiri mu kababaro k’uwahoze ari rutahizamu wacyo mu mupira w’amaguru, Cheik Tiote, witabye Imana kuri uyu wa Mbere 05 Kamena.Ku myaka 30 y’amavuko, Tiote yitabye Imana ubwo yari mu myitozo n’ikipe ye, Beijing Club Enterprises, yo mu Bushinwa.Hamwe na Tiote, ikipe y’igihugu ya Kote Divwari yatwaye igikombe cy’ibihugu cya Afurika cya 2015, maze avunikira mu mukino wa nyuma w’icyo gikombe. Kugeza ubu yari amaze gukinira ikipe y’igihugu cye imikino 52.Nyuma y’imyaka 7 akinira Newcastle United yo mu Bwongereza, Tiote yerekeje mu Bushinwa.Uhagarariye Tiote, Emanuelle Palladino, n’akababaro kenshi yagize icyo avuga ku rupfu rwe, ati“Mbabajwe no gutangaza ko umukiriya wanjye (my client) Cheik Tiote yitabye Imana mu gitondo cy’uyu munsi (kuwa Mbere) nyuma yo kugwa hasi ubwo yari mu myitozo n’ikipe ye ya Beijing Enterprises.”“Nta kindi twakongeraho ubu ngubu gusa turihanganisha umuryango we muri ibi bihe bikomeye. Twese tumusabire.”

Impamvu nta telefone zemewe mu gitaramo cya  Chappelle muri Kenya. Mu gihe umuyarwenya w’umunyamerika Dave Chappelle, yiteguwe mu gitaramo kidasanzwe azagirira mu Mujyi wa Nairobi muri Kenya, Ubuyobozi bwa Kompanyi irimo gutegura igitaramo cye bwasobanuye impamvu abazacyitabira batemerewe kuzinjirana  telefone. Muri icyo gitaramo giteganyijwe tariki ya 29 Gicurasi 2024, ubuyobozi bwa kompanyi yitwa Punchline Comedy Club isanzwe itegura ibitaramo by’urwenya, bwavuze ko zimwe mu mpamvu zatumye bafata ingamba z’uko ntawugomba kuzinjirana telefone, harimo no kuba abitabiiriye baryoherwa nta bindi bibarangaje. Bagize bati: “Kuba abazitabira batazaba bafite telefone ni uburyo bwiza buzabafasha kwizihirwa mu gitaramo badafite ibibaranagaza, ikindi ni uko birinda umutungo mu by’ubwenge bw’umuhanzi.  Bivuze ngo nta wafotora cyangwa ngo afate amashusho, bizafasha kandi  bamwe mu bitabiriye kumva batekanye, kubera ko hari ababa badashaka kwisanga amafoto yabo yageze hanze, kandi nyamara batazi n’uwabafotoye.” Si ubwa mbere mu bitaramo by’umunyarwenya Chapelle Dave habamo ihame ryo kudakoresha telefone ku bakitabiriye.  Hari n’igihe yigeze guhagarika igitaramo kigeze hagati ubwo yari abonye umwe mu bitabiriye ayikoresha mu gitaramo cyari cyabereye mu Mujyi wa Florida muri Leta Zunze Ubumwe z’Amerika. Gusa byagaragaye ko uyu munyarwenya akunzwe muri Kenya, ibintu abateguye icyo gitaramo bavuga ko babihamirizwa n’uko amatike yahise ashira mu masaha abiri gusa agiye ku isoko. Ni igitaramo giteganyijwe kubera mu Mujyi wa Nairobi, aho harimo itike igura ibihumbi birindwi by’amashiringi akoreshwa muri Kenya. Biteganyijwe ko kizaba ku wa Gatatu tariki 29 Gicurasi 2024, kikazabera mu nzu isanzwe iberamo ibirori yitwa Louis Leakey Auditorium, imiryango ikazaba ifunguye guhera saa moya z’umugoroba.

Icyamamare mu gukina filime cyahitanywe n’impanuka. Icyamamare mu gukina filimi Jessica Falkholt gikomoka muri Australia, cyitabye Imana nyuma y’impanuka ikomeye cyagize mu byumweru 3 bishize.Iyi mpanuka yahise ihitana ababyeyi ba Jessica, yamusigiye ibikomere bikomeye byatumye ajyanwa ikitaraganya mu bitaro bya St George Hospital none yitabye Imana mu gitondo nyuma y’aho imashini yamufashaga guhumeka izimye.Jessica n’ababyeyi be mbere y’impanukaUyu Jessica w’imyaka 29 yagaragaye muri filimi y’uruhererekane yitwa Home and away yakunzwe na (...)Icyamamare mu gukina filimi Jessica Falkholt gikomoka muri Australia, cyitabye Imana nyuma y’impanuka ikomeye cyagize mu byumweru 3 bishize.Iyi mpanuka yahise ihitana ababyeyi ba Jessica, yamusigiye ibikomere bikomeye byatumye ajyanwa ikitaraganya mu bitaro bya St George Hospital none yitabye Imana mu gitondo nyuma y’aho imashini yamufashaga guhumeka izimye.Jessica n’ababyeyi be mbere y’impanukaUyu Jessica w’imyaka 29 yagaragaye muri filimi y’uruhererekane yitwa Home and away yakunzwe na benshi mu bakunzi ba sinema.Jessica ubwo yari muri Filimi Home and awayJessica yakoze impanuka ari kumwe n’ababyeyi be ku munsi ukurikira noheli y’umwaka ushize,ndetse ababyeyi be bahise bitaba Imana asigara ahangana no kubaho cyane ko impyiko ze zangiritse ndetse n’igice kinini cy’ubwonko.

MU GIHE WAJYANYE N’UNDI MUBWIRIZA KWIGISHA UMUNTU BIBILIYA. 1-2. Ni ba nde bafasha umwigishwa wa Bibiliya kugira ngo abatizwe? MUSHIKI WACU witwa Amy wo muri Fiji yaravuze ati: “Nakundaga cyane ibyo nigaga muri Bibiliya. Nari nzi ko ari ukuri. Ariko igihe natangiraga kujya nganira n’abavandimwe na bashiki bacu, ni bwo nahinduye imibereho yange maze ndabatizwa.” Ibyabaye kuri Amy hari ikintu k’ingenzi bitwibutsa: Bitwibutsa ko kugira ngo umuntu wiga Bibiliya agire amajyambere, akenshi bisaba ko abagize itorero bose babigiramo uruhare. 2 Buri mubwiriza ashobora gufasha abantu bashya baza mu materaniro bakaba Abahamya ba Yehova (Efe 4:16). Umupayiniya witwa Leilani wo muri Vanuwatu, yaravuze ati: “Bavuga ko kugira ngo umwana akure, abantu benshi baba babigizemo uruhare. Ibyo ni na ko bigenda mu murimo wo guhindura abantu abigishwa. Kugira ngo umuntu abe Umuhamya bisaba ko abagize itorero bose bamufasha.” Abagize umuryango, inshuti n’abarimu bakora byinshi kugira ngo umwana akure. Bamutera inkunga bakanamwigisha amasomo y’ingirakamaro. Ababwiriza na bo bagira inama abantu biga Bibiliya bakabatera inkunga, kandi bakababera urugero rwiza. Ibyo bibafasha kugira amajyambere, bityo bakabatizwa.Imig 15:22. 3. Ibyo Ana, Dorin na Leilani bavuze bitwigisha iki? 3 Kuki umubwiriza wigisha umuntu Bibiliya akwiriye kwemera ko abandi bagize itorero bamufasha? Umupayiniya wa bwite witwa Ana wo muri Moludaviya yaravuze ati: “Biragoye ko umubwiriza yakora ibikenewe byose kugira ngo uwo yigisha abe umwe mu bagize itorero.” Undi mupayiniya wa  bwite witwa Dorin, na we ubwiriza muri icyo gihugu, yaravuze ati: “Akenshi abandi babwiriza bavuga ikintu gikora ku mutima uwo nigisha Bibiliya, kandi nge ntarigeze ngitekereza.” Nanone Leilani yaravuze ati: “Iyo umuntu wiga Bibiliya abonye ukuntu abavandimwe na bashiki bacu bamukunda kandi bakamwitaho, bituma yibonera ko dusenga Yehova by’ukuri.”Yoh 13:35. 4. Ni iki turi bwige muri iki gice? 4 Ariko ushobora kwibaza uti: “Ubwo se nafasha nte umuntu wiga Bibiliya kandi atari nge umwigisha?” Reka turebe icyo twakora mu gihe twajyanye n’undi mubwiriza kwigisha umuntu Bibiliya n’icyo twakora mu gihe uwo muntu atangiye kuza mu materaniro. Nanone turi burebe icyo abasaza b’itorero bakora ngo bafashe abiga Bibiliya kugira ngo bazabatizwe. MU GIHE WAJYANYE N’UNDI MUBWIRIZA KWIGISHA UMUNTU BIBILIYA Niba ugiye kujyana n’umubwiriza kwigisha umuntu, jya ubanza utegure aho muri bwige (Reba paragarafu ya 5-7) 5. Ni iyihe nshingano uba ufite mu gihe wajyanye n’umubwiriza kwigisha umuntu Bibiliya? 5 Iyo turi kumwe n’umuntu wiga Bibiliya, umwigisha ni we mbere na mbere ufite inshingano yo kumufasha gusobanukirwa Ijambo ry’Imana. Ubwo rero niba hari umubwiriza ugusabye ngo mujyane kwigisha umuntu Bibiliya, inshingano yawe ni ugufasha uwo mubwiriza (Umubw 4:9, 10). None se wamufasha ute? 6. Wakurikiza ute ibivugwa mu Migani 20:18 mu gihe wajyanye n’umubwiriza wigisha umuntu Bibiliya? 6 Jya utegura ibyo muri bwige. Banza ubaze uwo mubwiriza akubwire muri make uko uwo muntu wiga Bibiliya ameze. (Soma mu Migani 20:18.) Ushobora kumubaza uti: “Ni iki umuziho? Ni he muri bwige? Ni iki ushaka ko amenya? Ni iki nkwiriye kwirinda kuvuga cyangwa gukora? Namutera inkunga nte?” Birumvikana ko

Koperative Isano. Koperative Isano, ikora uburobyi bw'amafi mu icyiyaga cya Cyohoha gihereye mu Akagari ka Gihembe mu murenge wa Ngeruka mu Akarere ka Bugesera. Iyi koperative igizwe n'abanyamuryango 100 biyongera kuri 314 bakora uyu mwuga w'uburobyi mu mirenge ya Mayange, Musenyi na Mareba ahanyura iki cy'iyaga cya Cyohoha. Amateka. Koperative Isano imaze imyaka 3 ikora umwuga w’uburobyi mu kiyaga cya Cyohoha. Yatangiye imirimo ifite amafaranga 15000 mu isanduka. Mu rwego rwo kongera ibikorwa hifashishije ubunararibonye bw’abanyamuryango ba koperative mu mirimo irebana n’’amazi, Isano yatsindiye isoko ryo gukura amarebe mu kiyaga cya Cyohoha aho buri mufundi wo munsi y’amazi yahembwaga ibihumbi 3000 ku munsi, ujyana amarebe i muzozi agahabwa amafaranga 1500 F, bityo bituma umutungo wiyongera.Buri wa gatatu w'icyumweru, umunyamuryango w’Isano atanga igiceri cy’amafaranga 10 ku ifi imwe yarobye, ibyo byatumye koperative isano izamuka igera ku mutungo ufatika w’amafaranga asaga miliyoni 3 z’u Rwanda. Umutungo wa Koperative Isaro uri muri banki y’abaturage ya Nyamata, no mu murenge SACCO Ngeruka. Mu gukomeza kwagura ibikorwa, iyi koperative yaguze imodoka yo mu bwoko bwa Daihatsu ifite agaciro ka miliyoni zisaga 17 ikora ibiraka hirya no hino, bubatse inzu y’ubucuruzi mu gasanteri ka Mukoma mu kagari ka Gihembe ifite agaciro ka miliyoni zisaga 20. Iyo nzu irimo ibicuruzwa binyuranye bifite agaciro kagera kuri miliyoni 6 Akazi. Mu rwego rwo gutunganya neza imirimo ya koperative, bafite abakozi bahoraho bafasha koperative; kontabure uhembwa amafaranga ibihumbi 70 ku kwezi n’umushoferi uhembwa ibihumbi 90. Bafikorana na rwiyemezamirimo ucuruza umusaruro w’amafi kugirango abanyamuryango bose bazamuke babifashijwemo na koperative. Batanze inka 60 zifite agaciro ka miliyoni zisaga 8 ku abanyamuryango ba koperative. Mugukomeza kwishimira ibyo bagezeho, koperative Isano yaguriye perezida moto ifite agaciro ka 1.450.000 F. Abandi bafasha perezida kuyobora koperative basaranganyijwe amafaranga ibihumbi 400F byo kubafasha kwiteza imbere.

Malawi: Umunyarwanda n’umurundi batawe muri yombi bashinjwa gukora amafaranga y’amiganano. Ikinyamakuru Nyasa Times cyo muri Zambia kiravuga ko abapolisi bo muri Malawi bataye muri yombi Umunyarwanda Manuel Saidi w’imyaka 19 n’umurundi Amosi Sean w’imyaka 30, bakekwaho gukora amafaranga y’amiganano.Ibi bibaye nyuma y’iminsi mike abapolisi bataye muri yombi abantu bane bazira gutunga no gukoresha amafaranga y’amiganano ya Malawi azwi nk’Ama-Kwacha ndetse n’amadolari ya Amerika.Ibi byabereye i Mangochi byemejwe n’umuvugizi wa polisi, Sub-Inspector Amina Tepani Daudi, avuga ko ifatwa ry’abo bombi ryakurikiye irya Pangani William w’imyaka 21, wasangenwe amafaranga y’amiganano ya Malawi 300 ,000 (hafi 318.000 frw) ku isoko rikuru rya Mangochi mu minsi micye ishize.Daudi yavuze ko iperereza ry’abapolisi, ryasanze abanyamahanga babiri ari bo bateguye gahunda yo gucapa inoti byatumye batabwa muri yombi ku wa Gatanu nyuma yo kuregwa n’abaturage bababonye bakoresha inoti za banki z’impimbano bagura ibiryo ”.Bombi basanganwe Ama-Kwacha 165.000 y’inoti za 5,000 hamwe n’imashini ya photocopieuse yo mu bwoko bwa Canon, impapuro zisanzwe, imakasi, n’ibindi.Nk’uko byatangajwe na Sub-lnspector Daudi, William watawe muri yombi iminsi itatu mbere yaho, ni we wavuze ko yakoranaga na Saidi na Sean.Ati: "Bombi bemeye ko bacapye inoti za banki z’impimbano kandi bagaragaje uko babigenje."Yongeyeho ko bombi bazitaba urukiko nyuma gato yo gukora iperereza.Urubanza rwa Lilongwe rurimo umupfumu n’abandi batatu kandi nk’uko bitangazwa na Polisi ya Lilongwe,babanje gufata David Nthakayawina mu kigo cy’ubucuruzi cya Mitundu nyuma yo kubitsa 50.000 by’inoti za 2,000 z’impimbano abinyujije ku mukozi wa Airtel Money.

Ibyerekezo bimwe byakuwe muri gare ya Nyabugogo: Gahunda nshya y’ingendo zerekeza mu ntara mu minsi isoza umwaka. Umujyi wa Kigali watangaje ko wafashe icyemezo cyo gukora impinduka zijyanye n’aho abantu basanzwe bafatira imodoka zerekeza mu ntara, zimwe muri zo zikurwa muri Gare ya Nyabugogo. Ni icyemezo gikubiye mu itangazo Umujyi wa Kigali washyize hanze kuri uyu wa 27 Ukuboza mu 2023, nyuma yo kugirana ibiganiro n’Urwego Ngenzuramikorere, RURA. Iri tangazo rigaragaza ko tariki 30-31 Ukuboza mu 2023, abazatega imodoka ziberekeza mu Ntara y’Amajyepfo n’iy’Uburengerazuba mu turere twa Nyamasheke, Rusizi, Karongi, Ngororero na Rutsiro (unyuze i Karongi), bazazifatira kuri Kigali Pele Stadium, aho kuba muri Gare ya Nyabugogo nk’uko byari bisanzwe. Izi mpinduka kandi zireba aberekeza mu Ntara y’Iburasirazuba, banyuze mu nzira ica i Kabuga kuko bazafatira imodoka muri Gare ya Kabuga. Abandi batarebwa n’iki cyemezo bazakomeza gufatira imodoka muri Gare ya Nyabugogo n’iy’i Nyanza (Kicukiro). Ni icyemezo kigamije koroshya ingendo mu bihe by’iminsi mikuru. Gifashwe nyuma y’uko Umujyi wa Kigali umaze igihe uhanganye n’ikibazo cy’ubwinshi bw’abagenzi bahurira muri Gare ya Nyabugogo mu bihe by’iminsi mikuru isoza umwaka. Mu ntangiriro z’uku kwezi, Umuyobozi w’Umujyi wa Kigali, Dusengiyumva Samuel yasabye abakora ingendo mu minsi mikuru kuzitegura kugira ngo birinde umuvundo wo ku munsi wa nyuma ushobora kuba muri za gare, ariko anizeza ko hari ingamba zihari zo gutuma abantu bagenda nta nkomyi. Ati ‘‘Nibyo koko mu gihe cy’iminsi mikuru cyangwa ikindi gihe haba hari ingendo z’abantu benshi hajyaga habaho imbogamizi mu gutwara abantu n’ibintu akaba ari ikibazo ariko twabonye, ngira ngo tunashimire leta y’u Rwanda ko hari uruhare rukomeye yagize, yaguze amabisi 100, yageze hano.’’ ‘‘Ibyo byose ari uburyo bwo kugira ngo horoshywe uburyo abantu bagenda ariko ku bufatanye na Polisi ndetse na RURA, mu gihe nk’iki dufite uburyo twitegura dufatanyije n’abashoramari mu bijyanye n’ubwikorezi kugira ngo tubashe gukemura ikibazo cy’ubucucike bwashobora kuboneka muri gare zaba izo mu Mujyi wa Kigali ariko no hirya no hino mu Ntara kuko abantu baba bagenda, iyo bari kuza hano batugana, iyo yakerewe i Kigali ashobora gukererwa n’ahandi agana.’’ Meya Dusengiyumva avuga kandi ko Abanyamujyi cyangwa abakora ingendo muri rusange bakwiye gusaba imodoka zibatwara bakaba bafite amatike yabo mbere y’uko umunsi w’urugendo ugera

Impamvu kompanyi z’Abashinwa zitsindira amasoko manini mu Rwanda. Iyo utembera mu mujyi wa Kigali, nabwo ubona ko hari kubakwa imihanda mishya, no kwagura iyari isanzwe ikaba migari. Hanze ya Kigali naho ni ko bimeze kuko usanga imihanda n’ibindi bikorwa bigaragaza iterambere byubakwa. Nta gushidikanya ko ko ibi bikorwa byose bitwara akayabo k’amafaranga, bikagaragarira mu ngengo y’imari y’umwaka wa 2019-2020. Nkuko bigaragara, ku ngengo y’imari ya 2019-2020, ingana na miliyari ibihumbi 2.8 z’amafaranga y’u Rwanda, ibikorwa remezo ni byo biyoboye urutonde rw’ibintu bitandatu igihugu cyiyemeje gushyiramo ingufu, bikaba byaraganewe (ibikorwa remezo) ingengo y’imari ingana na miliyari 551.1Frw, angana n’amadorari ya Amerika miliyoni 600. Aya yose azakoreshwa mu bikorwa remezo birimo inyubako, imihanda n’ibindi bikorwa binini by’iterambere. Ese Abanyarwanda batanga imisoro yanazamuye iyi ngengo y’imari baba hari ikibagarukira muri biriya bikorwa? Iyo uganiriye n’abafite amakompanyi y’ubwubatsi b’Abanyarwanda cyangwa abafundi b’inzobere b’Abanyarwanda muri rusange, bakubwira ko igisubizo gisa na oya, cyangwa kikaba kiri hafi yo kuba oya pe. Bose usanga icyo bahurizaho ari ukurebesha amaso ibikorwa bagakwiye gukuramo amafaranga bikorwa na kompanyi z’Abashinwa haba muri Kigali no hanze yayo. Icyakora, amakompanyi y’ubwubatsi y’Abanyarwanda, n’abafundi bo mu Rwanda bavuga ko impamvu batabona akazi usanga Abashinwa bafite ibikoresho bihagije mu kubaka ibyo bikorwa remezo. Mu rwego rwo gucukumbura uko amakompanyi y’Abashinwa yikubira ibikorwa remezo binini mu gihugu, ku wa kabiri tariki ya 23 Ukwakira 2019, Kigali Today yazengurutse inyubako y’ibitaro by’akarere ka Nyarugenge birimo kubakwa. Mu kuhagera, usanganirwa n’urusaku rw’imashini ziri mu kazi n’abakozi bashishikaye ku murimo, abafundi b’Abashinwa ba kompanyi (CCECC), usanga bayoboye amatsinda mato y’Abanyarwanda babayobora mu bikorwa by’ubwubatsi kuri ibi bitaro, bigomba kuba byuzuye mbere yuko uyu mwaka wa 2019 urangira. Iyi kompanyi y’ubwubatsi y’Abashinwa, yatangiye mu 1979, ni imwe mu zikomeye zipiganira zikanatsindira amasoko menshi mu Rwanda, aho usanga amadarapo yayo amanitse henshi ku bikorwa remezo byubakwa mu mujyi wa Kigali no hanze yawo. Usibye kuba CCECC ari yo yatsindiye isoko ryo kubaka ibitaro by’akarere bya Nyarugenge, iyo Kompanyi ni nayo yatsindiye, inubaka inyubako ndende muri Kigali yitwa ‘Kigali City Tower’. Andi ma kompanyi yihariye amasoko manini mu Rwanda, harimo ‘Beijing Construction Engineering Group’ (BCEG), iyi ikaba ari yo yatsindiye kubaka inyubako ihebuje muri Kigali, ‘Kigali Convation Center’. Abagize ihuriro ry’abubatsi mu Rwanda, bagaragaza ko imisoro y’Abanyarwanda ikomeje kwiharirwa n’ayo ma kompanyi y’abubatsi manini y’Abashinwa, kuko ari bo batsindira amasoko, ahubwo ugasanga Abanyarwanda barahabwa ubusabusa mu kazi koroheje bahabwa n’ayo ma kompanyi y’Abashinwa. Abubatsi b’Abanyarwanda bagaragaza ko impamvu kompanyi z’Abashinwa zibahigika mu gutsindira amasoko yo mu Rwanda, ari uko zifite ubunararibonye ugereranyije na kompanyi z’Abanyarwanda. Icyakora ngo kompanyi z’Abanyarwanda ziramutse zihawe amahirwe nk’iz’Abashinwa, zishobora guhangana ku isoko ry’umurimo, kandi na zo zigatsinda zikanubaka bigakomera. Umwe mu bafundi baganiriye na Kigali Today ku nyubako y’ibitaro by’akarere ka Nyarugenge, agaragaza ko kopmanyi z’Abanyarwanda zishoboye ariko zidahabwa amahirwe angana n’iz’Abashinwa igihe cy’ipiganwa. Agira ati “Ntabwo kompanyi z’Abanyarwanda zishobora guhigika iz’Abashinwa, kubera impamvu ebyi navuga. Iya mbere ni ikibazo cy’ubushobozi bw’amafaranga ku makompanyi y’Abanyarwanda ugereranyije n’iz’Abashinwa. Ikindi ni uko kompanyi z’Abashinwa zifite uburambe mu bwubatsi, ibyo na byo bikaba bibaha amahirwe mesnhi mu gutsindira amasoko. Ahubwo usanga kompanyi z’Abanyarwanda kugira ngo zibashe kubona amasoko zisunga iz’Abashinwa”. Atanga urugero rw’uko kugira ngo kuri iyi nyubako y’ibitaro by’akarere bya Nyarugenge yubakwe, kompanyi yo mu Rwanda ‘Horizon Construction’ yisunze CCECC y’Abashinwa kugira ngo na yo ihabwe akazi, ayo ngo akaba ari amahirwe atapfa kuboneka kuri buri kompanyi z’Abanyarwanda. Inyungu ihanitse ku nguzanyo ni imbogamizi ku ma kompanyi yo mu Rwanda Mu rwego rwo gushaka kumenya icyaba gituma amakompanyi y’ubwubatsi yo mu Rwanda atabasha guhangana n’ay’Abashinwa mu gutsindira amasoko y’ubwubatsi, Kigali Today yaganiriye n’umuyobozi ushinzwe ubugenzuzi mu ishiyirahamwe ry’abafundi b’Abananyarwanda, Fred Rwihinda, maze avuga ko hari imbogamizi ebyiri nini. Avuga ko abafite ama kompanyi y’ubwubatsi mu Rwanda, bahura n’ikibazo cyo kutizerwa n’inzego zitanduanye z’abikorera mu kubaha amahirwe yo gutsindira amasoko, ndetse n’inyungu ihanitse ku nguzanyo mu ma banki. Agira ati “Ni gute se twahangana n’Abashinwa mu gupiganira amasoko, bo bakura amafaranga mu ma banki yabo ku nyungu ya 3% gusa, mu gihe ama banki yo mu Rwanda atwaka inyungu ya 18% ndetse no kugeza kuri 20%”? Rwihinda agaragaza ko kompanyi z’ubwubatsi mu Rwanda zifite ubuhanga bwatuma zibasha gutsindira amasoko y’ubwubatsi mu Rwanda, kandi bakayakora neza. Agira ati “Ubushobozi turavufite, Leta yari ikwiye kutworohereza kubona inguzanyo ku nyungu nto, ni bwo twabasha gukora neza”. Ese banki ziteguye gushyigikira imishinga minini y’Abanyarwanda? Ikibazo cyo kuba banki zidashyigikira imishinga minnii ya kompanyi z’Abanyarwanda, ni kimwe mu byo abafite izo kompanyi bagaragaza nk’imbogamizi ikomeye mu guteza imbere imishinga yabo. Umunyamabanga mukuru wa banki y’abaturage y’u Rwanda, BPR Atlas, Maurice Toroitich, avuga ko hari imishinga imwe y’abikorera bo mu Rwanda ishobora guhabwa inguzanyo mu gihe indi ishobora kwisunga amasendika bahuriyemo kugira ngo babashe kugurizwa. Toroitich avuga ko imishinga minini igurizwa mu ma banki, bitewe nuko ingana, n’amafaranga ikeneye ngo ikore neza. Ibyo ngo bituma hari imishinga ikenera amafaranga menshi kandi banki zo mu Rwanda zidafite ubushobozi bwo kuyiguriza kubera ko n’ayo mabanki hari igihe aba adafite amafaranga ahagije. Agira ati “Hari amabwiriza banki zibonamo amafaranga.Amabwiriza ateganya ko banki zidashobora kuguriza umuntu cyangwa ikigo, amafaranga arenga 25% y’igishoro cyazo. Birumvikana ko icyo gihe banki idashobora kuguriza umushinga wo kubaka ikibuga cy’indege cyangwa kugura indege nka Airbus A330. Icyakora ngo iyo uwaka inguzanyo yisunze sendika, banki zishobora guterateranya amafaranga zikaguriza umushinga umwe munini buri yose ikazana ayo ishoboye. Avuga kandi ko igihe bigaragaye ko hari umushinga munini urengeje ubushobozi bw’ama banki, Leta ishobora kuguza mu bigega mpuzamahanga bikaba byakoroshya mu gutanga inguzanyo iri hejuru ku mishanga minini. Toroitich kandi agaragaza ko ikibazo kitari ku nyungu ihanitse ku mafaranga yakwa mu ma banki ku mishinga minini, kuko hari ibindi bigo bitanga inguzanyo y’igihe kirekire ku rwunguko ruto ku bigo by’ishoramari nka ADB (African Development Bank). ABD ngo ishobora kuguriza umushinga ku gihe kiri hagati y’imyaka 25 na 30 kugeza ku myaka 50, izo nguzanyo zikaba zidashobora gutangwa na banki y’ubucuruzi kuko yo icyo iba ishyize imbere ari inyungu, kandi banki zo mu Rwanda zose ni iz’ubucuruzi. Agira ati “Banki y’ubucuruzi bivuga ko ibara inyungu umunsi ku munsi ku byo yacuruje. Iyo rero umushinga uzamara igihe kirekire nta bushobozi twabona bwo gushyigikira umushinga nk’uwo. Ni yo mpamvu Chaina Road nad Brigde yo mu Bushinwa yo yigira iwabo aho ibona inguzanyo ku rwunguko ruto, kandi ku gihe kirekire itangwa na ‘Exim Bank’, kuko ishobora gushyigikira umushinga munini wo kubaka umuhanda”. Guhangana ku isoko ry’umurimo Toroitich yibutsa abakora ibikorwa by’ubwubatsi ko kubona Abashinwa batsindira amasoko manini, biterwa na politiki y’igihugu yo guhangana ku isoko ry’umurimo mu kuzamura ubukungu. Agira ati “Nkeka ko politiki yo guhagana ku isko ry’umurimo, hari imishinga ishobora gushyigikirwa mu ma banki yo mu Rwanda, ariko biterwa n’ubushobozi bw’usaba isoko ndetse n’imiterere y’umushinga we, agaciro kawo nuko ukenewe. Reka ntange urugero, niba uyu munsi hakenewe gukorwa isoko ryihutirwa, hakaza ikigo gifite ubushobozi bw’amamashini, abakozi bahagije n’amafaranga, kandi ashobora guhita atangira imirimo, hakaza n’undi ugaragaza ko azatangira abanje kuguza amafaranga yo kugura ibikoresho no gushaka abakozi bigatwara igihe cy’umwaka, urumva ko ushaka gutanga akazi azafata ufite byose kurusha ugiye gushakisha”. Perezida Kagame ubwo yitabiraga inama yiga ku ishoramari rya Afurika n’Ubushinwa mu cyo bise (FOCAC), yashyigikiye ubufatanye bw’umugabane wa Afurika n’igihugu cy’Ubushinwa, kuko bufitiye inyungu impande zombi. Umunyamakuru @ murieph

REMA irasaba abaturiye igishanga cya Rugezi kugifata neza. Igishanga cya Rugezi gikikijwe n’imirenge itandatu yo mu karere ka Burera: Butaro, Kivuye, Gatebe, Ruhunde, Rwerere na Rusarabuye. Bamwe mu baturage bo muri iyo mirenge bagihingagamo ndetse bamwe banagituyemo ariko baje kwimurwa bajya gutuzwa hakurya yacyo mu rwego rwo kukibungabunga. Aba baturage bose bimuwe ndetse n’abandi baturiye icyo gishanga basabwa kugifata neza birinda ibikorwa byose byacyangiza kuko kivamo amazi atanga amashanyarazi hirya no hino mu Rwanda; nk’uko Rose Mukankomeje, umuyobozi wa REMA, abisobanura. Agira ati “Inzego z’ibanze nizo zabigiramo uruhare bikomeye cyane ko aribo bahahinga, bagakora amaterasi ariko tukongeramo n’ibiti bivangwa n’imyaka kugira ngo imvura ikomeze kuba nyinshi amazi aboneke.” Igishanga cya Rugezi kirimo amazi menshi kuburyo hari aho usanga yarakoze ikiyaga. Ibyo bituma bamwe mu baturage bagituriye banyuzamo ubwato bw’ingashya bambuka bajya mu yindi mirenge kuko ariyo nzira y’ubusamo. Hari bamwe babona abo baturage banyuzamo ubwato bakagira impungenge ko byaba ari ukwangiza icyo gishanga. Umuyobozi wa REMA avuga ko kuba baturage banyuzamo ubwato ntacyo byangiza kuri icyo gishanga. Ati “Mu by’ukuri ntabwo tubungabunga ibidukikije gusa kugira ngo tubirebe. Tubibungabunga tubibyaza umusaruro…kuva ashyizemo ubwato bumeze neza…akambuka bimworoheye nta ngorane zihari. Ikibazo cyaboneka ari uko agiye gucukuramo amabuye y’agaciro…byaba ikibazo agiye guhingamo urumogi, cyangwa se ibindi bitemewe…n’iyo ugiye mu Kivu n’ahandi usanga bikora (bambuka n’ubwato).” Igishanga cya Rugezi ni umutungo ukomeye w’igihugu kuko amazi aturukamo anyura ku Rusumo, mu murenge wa Butaro ahari urugomero rutanga amashanyarazi ariko rumaze igihe rudakora. Ayo mazi kandi yisuka mu kiyaga cya Burera agakomeza mu kiyaga cya ruhondo anyuze ku rugomero rwa Ntaruka rutanga amashanyarazi hirya no hino mu Rwanda ndetse no muri Uganda. Ayo mazi asohoka mu kiyaga cya Ruhondo anyuze mu mugezi wa Mukunga uriho ingomero z’amashanyarazi ebyiri nazo zitanga amashyanyarazi hirya no hino mu Rwanda. Igishanga cya Rugezi kandi gikurura abakerarugendo kuko iyo uri ku misozi igikikije uba ukitegeye neza kinogeye amaso. Gituwemo kandi n’inyoni zitwa “Incencebere” zitaboneka ahandi ku isi sizurwa n’abo bamukerarugendo. Norbert NIYIZURUGERO

Paris: Dr Munyemana Sosthène ahamijwe ibyaha bya Jenoside, akatirwa gufungwa imyaka 24. Umunyarwanda Dr Munyemana Sosthène wari ukurikiranyweho ibyaha bya Jenoside yakorewe Abatutsi mu Rwanda, amaze gukatirwa igihano cy’igifungo cy’imyaka 24 nyuma yo guhamwa n’ibyaha bya Jenoside. Urukiko rwa Rubanda rw’i Paris mu gihugu cy’u Bufaransa, rutangaje ko afite iminsi 10 yo kuba yajuririra igihano ahawe. Ibyaha Dr Munyemana Sosthène ahamijwe n’uru rukiko rwa Rubanda rw’i Paris ni bitatu; Kugira uruhare muri Jenoside yakorewe Abatutsi, Ibyaha byibasiye inyokomuntu hamwe n’icyaha cyo kugambirira gukora jenoside. Nyuma y’uko urukiko rumusomeye ibyaha ahamijwe ndetse rukamukatira igifungo cy’imyaka 24, rumuhaye iminsi 10 gusa yo kuba yajuririra iki cyemezo ahereye kuri uyu munsi wa tariki 20 Ukuboza 2023 rutangarijeho ibihano ahawe. Dr Munyemana, abwiwe n’urukiko ko mu gihe yaba yitwaye neza agakora igihano cy’igifungo yakatiwe ashobora kuzasaba kugabanyirizwa cyangwa se koroherezwa igihano yahawe akaba yafungurwa, ariko ibyo akaba yabikora amaze nibura imyaka umunani akora iki gihano(afunze). Dr Munyemana Sosthène wari usanzwe aza mu rukiko kuburana yigenza agataha, ubwo abagize inteko iburanisha bajyaga kwiherera ngo bagaruke basomera rubanda ibyaha bimuhama n’igihano bamukatiye, basize bamubwiye ko atemerewe gusohoka mu rukiko nk’uko byari bisanzwe, ndetse Abajandarume bategekwa kuba bamurinze. Abagize inteko iburanisha bamaze amasaha atari make biherereye kuko bwabacyereyeho, bagarutse mu rukiko basoma ibyaha uregwa ashinjwa ndetse n’igihano akatiwe, ari nako uwari usanzwe yizana mu rukiko yahise atabwa mu maboko atari aye yambikwa amapingu ubwo. Mbere y’uko yambikwa amapingu, Dr Munyemana Sosthène yagiye ahobera umugore we n’umwana we bisa nko kubasezera, hanyuma yerekeza aho abajandarume bari bahita bamwambika amapingu, baramutwara. Perezida w’inteko iburanisha, nyuma yo gutangaza umwanzuro kuri uru rubanza, yashimiye inyangamugayo zari zatoranijwe kuburanisha uru rubanza ku gihe zimaze mu rubanza, ashimira kandi n’abandi bose batanze umusanzu wabo. Bamwe mu bari bamaze igihe bitabira uru rubanza barimo Daphrosa Gauthier, umwe mu bashinze ishyirahamwe riharanira ko abakoze Ibyaha bya Jenoside baba mu Gihugu cy’u Bufaransa bafatwa bagashyikirizwa Ubutabera, bagaragaje kwishimira imyanzuro kuri uru rubanza by’umwihariko ku gihano gihawe Dr Munyemana Sosthène. Daphrosa Gauthier, yagize ati“ Abanye Tumba ni muruhuke, Ubutabera murabuhawe”. Yakomeje avuga ko uyu Dr Munyemana Sosthène agiye aho yakabaye yaragiye mu myaka 29 ishize. Gusa na none, avuga ko icy’ingenzi bishimiye ari uko ahamijwe ibyaha bya Jenoside yakoze akaba abihaniwe. Urukiko, ruhamije Dr Munyemana Sosthène ibyaha bya Jenoside yakorewe Abatutsi mu Rwanda ndetse rumukatira igihano cy’imyaka 24 y’igifungo mu gihe Ubushinjacyaha bwo bwari bwamusabiye igihano cy’imyaka 30 y’igifungo. Mbere y’uko ubushinjacyaha busabira Dr Munyemana Sosthène gufungwa imyaka 30, bwari bwabanje kubwira inteko iburanisha ko mu kugena cyangwa kumukatira bareba igihano kimukwiye bakurikije ibyo yakoze bafitiye ibimenyetso hagamijwe guha agaciro ubuzima bwa muntu, hanashingiwe kandi ko uwari gukiza abantu yagize uruhare mu kubarimbura. Umushinjacyaha yabwiye urukiko kandi ati“ Nti mwite ku myaka ye cyangwa igihe urubanza rumaze n’imyaka Jenoside imaze ibaye. Ku muhana ni n’umwanya wo gutuma atekereza ku byo yakoze, no gutuma abo yatumye babura ababo baruhuka kuko Ubutabera buba bwakoze akazi kabwo”. Uru rubanza rwa Dr Munyemana Sosthène ni urwa Gatandatu(6) rw’Abanyarwanda baburanishirijwe aha mu Bufaransa bakurikiranyweho ibyaha bya Jenoside yakorewe Abatutsi mu Rwanda. Abamubanjirije gukurikiranwaho ibi byaha bya Jenoside ni; Dr. Munyemana Sosthène, Abatangabuhamya banyuze imbere y’inteko iburanisha bagiye bayigaragariza ko bakeneye guhabwa Ubutabera bwuzuye kandi mu gihe gikwiye. Uyu Dr. Munyemana Sosthène, mu gihe cya Jenoside yakorewe Abatutsi yari afite imyaka 39 y’amavuko. Mu batangabuhamya banyuze imbere y’inteko iburanisha, barimo abahanga, barimo abagize uruhare muri Jenoside yakorewe Abatutsi n’abahohotewe. Mu gihe ubushinjacyaha bwari imbere y’inteko iburanisha, bwabwiye urukiko ko gutanga ubutabera bizanahesha agaciro u Bufaransa. Ati“ Kuki tugiye gucira urubanza umuntu wo mu Rwanda?, wakoreye ibyaha mu Rwanda?. Kumucira imanza(urubanza) bizahesha n’agaciro igihugu cy’u Bufaransa”. Dr. Munyemana Sosthène w’imyaka 68 y’amavuko, ibyaha ahamijwe ndetse akabihererwa iki gihano cy’igifungo cy’imyaka 24 yabikoreye mu Mujyi wa Butare, Segiteri ya Tumba cyane cyane mu bitaro bya Kaminuza aho yari Muganga w’Abagore. Munyaneza Theogene

Ibintu byihariye byabaye mu mateka ya Eritereya. Muri MATA 2014—Abayobozi ba Eritereya bafashe kandi bafunga Abahamya barenga 120 (harimo abagabo, abagore n’abana) bazira ko bagiye mu materaniro; abenshi bagiye bafungurwa nyuma yaho Ku itariki ya 8 NYAKANGA 2008—Abayobozi bagabye ibitero ku ngo z’Abahamya no ku kazi kabo maze bafata Abahamya 24 Muri GICURASI 2002—Leta yafunze amadini yose uretse amadini 4 yemewe na leta Ku itariki ya 25 UKWAKIRA 1994—Perezida yaciye iteka ryo kwambura ubwenegihugu Abahamya ba Yehova hamwe n’uburenganzira bw’ibanze bw’ikiremwamuntu Ku itariki ya 17 NZERI 1994—Abayobozi bafashe Paulos Eyassu, Isaac Mogos na Negede Teklemariam kandi nta cyo babashinja Mu mwaka wa 1994—Abayobozi ba leta batangiye gufata no gufunga Abahamya ba Yehova Ku itariki ya 27 MATA 1993—Eritereya yatangaje ko yabonye ubwigenge kandi ko itakiyoborwa na Etiyopiya Mu mwaka wa 1954—Itsinda rito ry’Abahamya ba Yehova ryatangiye ibikorwa byo gusenga

Kwipimisha SIDA byamufashije kubana nayo igihe kinini. Ngo yafashe gahunda yo kwipimisha nyuma y’imayaka 18 umugabo we yitabye Imana. Umugabo we atarapfa yakundaga kurwara ibibyimba, bigatuma akeka ko yaba yaranduye. Yagize ati “Sinigeze menya icyamwishe kuko numvaga ari uburozi. Naje kumenya icyamwishe aruko nipimishije. Natangiye kunywa imiti mfite abasirikare 71 none ubu ndi ku basirikare 600 n’imisago”. Uyu mukecuru akomeza avuga ko hari ibintu bimwe mu byamufashije kubaho iyo myaka yose ngo kuko kuri we yumva ari myinshi ugereranije n’igihe umugabo we yapfiriye n’uko yapfuye ameze. Yagize ati “icyanfashije kuramba nuko nabashije kwiyakira sinihebe. Ikindi ni uko nifashe neza, nyuma yo kuba umupfakazi nirinze gusambana, kuko nangaga kwiyandarika bityo ubuzima bwanjye ndabusigasira. Nagerageje gushakisha udufaranga nkabona indyo yuzuye”. Uyu mubyeyi agira inama abantu babana n’ubwandu bw’agakoko gatera SIDA kwifata neza bakirinda kunaniza umubiri kuko iyo winaniza umubiri ucika intege ugatangira gutakaza abasirikare. Iyo umuntu yanduye agerageza kurya neza no kwiyoroshya mu buzima ubundi ugafata imiti neza kandi ku gihe. Ikiza cyo kwipimisha ngo ni uko ushobora gufata imiti igabanya ubukana bityo ubuzima bugakomeza kandi ntakomeze kwiheba avuga ngo ejo nzapfa. Kuba rero umuntu abana n’ubwandu bw’agakoko ka SIDA ntibivuga ko agomba gupfa ahubwo akomeza ubuzima nk’uko bisanzwe, kandi ntihagire gahunda n’imwe areka yo kumuteza imbere. Hortense Munyantore

#BAL2021: Perezida Kagame yarebye umukino Zamalek yatwayemo igikombe. Kuva ku itariki ya 16 kugera ku ya 30 Gicurasi 2021, mu Rwanda haberaga irushanwa ry’amakipe yabaye aya mbere iwayo muri Afurika mu mukino wa Basketball. Umukino wa nyuma wabaye kuri iki Cyumweru wahuje ikipe ya Zamalek yo mu Misiri na US Monastir yo muri Tuniziya. Zamalek yageze ku mukino wa nyuma imaze gutsinda Petro de Luanda muri ½, mu gihe US Monastir yatsinze Patriots BBC yo mu Rwanda bituma igera ku mukino wa nyuma. Ni umukino US Monastir yinjiyemo neza kuko yatsinze agace ka mbere amanota 22 kuri 17 ya Zamalek. Agace ka kabiri Zamalek yakangutse maze binyuze ku musore wayo Walter Wallace Hodge afasha ikipe ye gutsinda agace ka kabiri ku manota 27 kuri 20 ya US Monastir. Byatumye igice cya mbere kirangira Zamalek iyoboye n’amanota 44 kuri 42 ya US Monastir. Igice cya kabiri Zamalek yakomeje gushimangira intsinzi aho yanatsinze amanota 11 ku manota icyenda ya US Monastir. Agace ka kane Souleyman Diabate ukinira Zamalek yakoze ikinyuranyo mu mukino aho yatsinze amanota icyenda, byatumye ikinyuranyo hagati ya Zamalek na US Monastir kiba amanota 11, agace ka kane karangiye Zamalek itsinze amanota 21 kuri 12 ya US Monastir ihita yegukana irushanwa ku guteranyo cy’amanota 76 kuri 63 ya US Monastir. Walter Wallace Hodge ni we watowe nk’umukinnyi w’irushanwa. Uko umukino wagenze US Monastir 63-76 Zamalek Agace ka mbere :22-17 Agace ka kabiri : 20-27 Agace ka gatatu : 09-11 Agace ka kane : 12-21 Uko amakipe yakurukiranye 1. Zamalek 2. US Monastir 3. Petro de Luanda 4. Patriots BBC Umunyamakuru wa Kigali Today/KT Radio @ KuradusengIsaac

‘Jersey’, inka zishobokanye n’aborozi bafite ubutaka buto. Igereranya impuguke z’umushinga “Send a cow’ na bamwe mu burozi bakoze, rigaragaza ko uko imyaka igenda ishira, ubwiyongere bw’abaturage butuma nta butaka buzaboneka bwo kororeraho. Bavuga ko inka za ‘Jersey’ zidashobora kubura ubutaka zororerwaho zigereranyijwe n’ubundi bwoko bw’inka nka Ankole z’inyarwanda cyangwa Ifirizoni (Frisonne). Umuhinzi-mworozi wo mu Murenge wa Ntarabana mu Karere ka Rulindo, Ngendahayo Jean-Damascene avuga ko yoroye ubwoko bw’inka bwose, ariko ntacyo yabona agereranya na ‘Jersey’. Agira ati ”Frisonne ishobora kurya ibiro nka 300 by’ubwatsi ku munsi, ariko Jersey ikarya ibiro 100 gusa. Wajya ku mukamo ugasanga zose zikakamwa kimwe”. “Icyakora ‘jersey’ jyewe mfite ishobora kuba isigaje nk’amezi abiri ngo ibyare, ariko ikageza icyo gihe igikamwa litiro 13 ku munsi, naho ‘frisonne’ yo iyo yimye amata aregenda rwose (ihita iteka)”. Akomeza avuga ko inka y’inyarwanda nayo ikenera ubwatsi bwinshi kandi igakamwa amata make ‘litiro zitarenga ebyiri ku munsi’. Inka yo mu bwoko bwa ‘jersey’ kandi ngo irakomera ku buryo idapfa gufatwa n’indwara iyo ari yo yose, kandi ikagira amata akomeye (atameze nk’arimo amazi). Ngendahayo avuga ko afite ubutaka bungana na hegitare imwe ahingamo urutoki akanororeraho inka za ‘jersey’ eshatu, kandi umwaka wose ukarinda urangira nta handi akuye ubwatsi. Undi mwihariko wa ‘jersey’ ngo nuko inyana yayo ishobora kwima(gutwita) igeze ku mezi 15 y’ubukure, mu gihe iya ‘frisonne’ yima ku mezi 18, naho inyarwanda ikima hashize imyaka ibiri. Gusa nanone ‘jersey’ zirahenda kuko inyana iri mu gihe cyo kwima ngo ishobora kugurwa kugera ku ibihumbi 600Frw kimwe nka frisonne, mu gihe inyarwanda itarengeje ibihumbi 200Frw. Umuyobozi w’umushinga “Jersey inka nziza” ukorera mu muryango “Send a cow”, Valens Kanakuze asobanura ko jersey izakemura ikibazo cy’imirire ibura ry’amata n’ifumbire hamwe n’ubuso buto bw’ubutaka mu Rwanda. Ati ”Umubare w’inka usigaye ari umutwaro ku bantu bafite ubutaka buto kandi bugenda burushaho kugabanywa, ubu rero ni uguhitamo kugira nkeya ariko zitanga umusaruro mwinshi. “Umworozi wagabuye neza ashobora kuzamuka akagera kuri litiro 20 z’amata ku munsi zivuye ku nka ya ‘jersey”. Avuga ko mu myaka ibiri ishize bateye intanga za ‘Jersey’ mu nka ibihumbi 100 z’aborozi b’i Burasirazuba, Amajyepfo n’Amajyaruguru, ariko izashoboye kwima zingana na 60%. Avuga ko kuva mu mwaka wa 2019-2021, bagiye kongera gutera intanga za ‘jersey’ izindi nka ibihumbi 100, ariko urugero rw’izishobora kwima rukaziyongera kugera kuri 75%. Imibare y’ikigo cy’igihugu gishinzwe iterambere ry’ubuhinzi n’ubworozi (RAB), igaragaza ko u Rwanda rwari rworoye inka miliyoni 1.4 muri 2015, ziza kugabanuka zisigara ari miliyoni 1.160 muri Kamena 2018. Umuyobozi ushinzwe ubuvuzi bw’amatungo muri RAB, Dr Isidore Gafarasi avuga ko ibi byatewe n’uko aborozi barushaho kugabanya umubare w’inka zidatanga umusaruro, bazisimbuza inka nke ariko zitanga umusaruro mwinshi. Umunyamakuru @SimonKamuzinzi